(14 މޭ 2021 އާ ގުޅޭ)\nޖެހި ބުދެއްހެން ވަގުތު ކޮޅަކަށް، ޖަންނަތު ހުއްޓުނެވެ. ބުނާނެ އެއްޗެއް ނޭނގި، ޖަންނަތުގެ އަނގަ ހުރީ ތަންމިނަށް ހުޅުވިފައެވެ. ޖަންނަތު ހީވެސް ނުކުރާ ފަދަ ގޮތަކަށް ޒަހީންގެ ހަމަލާ އެއް އޭނާއަށް އަމާޒު ވުމުންނެވެ.\n"އަޅެ އަހަރެން ކިހިނެއް ހަދާނީ؟" ވަގުތު ކޮޅެއްގެ ހިމޭން ކަމަކަށް ފަހު، ޖަންނަތު ފުންކޮށް ދެތިން ނޭވާ އެއް ދޫކޮށްލިއެވެ. އެހާމެ އުނދަގުލުންނެވެ. މަޑުމަޑުން ގުދުވެލަމުން، ޖަންނަތު އޭނާގެ ފޯނު ނެގީ ވެސް ތެޅިތެޅި އޮތް ހިތަކާ އެކުގައެވެ. ޖަންނަތު ހުރީ އިންތިހާއަށް މޭޖެހޭ ގޮތްވެފައެވެ. މިވަރުގެ ކަމެއް ޒަހީން ކޮށްފާނެ ކަމަށް ދުވަހަކު ވެސް ޖަންނަތު ހީވެސް ނުކުރެއެވެ. ބިންމަތީގައި އޮތް އޭނާގެ ފޯނު ނަގައިގެން، ޖަންނަތު ކަޅި ހިންގައިލީ އޭނާގެ ފޯނުގެ ސުކްރީނަށެވެ. ބަލަން ބޭނުން ނުވާ ފަދަ ގޮތަކަށެވެ. ނަމަވެސް ނުބަލައި ހުއްޓަސް، އެކަމުން އެއްވެސް ފަރުވާއެއް ނެތުމުންނެވެ.\nވައިބަރު މެދުވެރިކޮށް ޒަހީން ފޮނުވައިފައި ވަނީ ޖަންނަތުގެ ބަރަހަނާ ފޮޓޯ ތަކާއި ވީޑިއޯ ތަކެވެ. އެއިން ކޮންމެ މަންޒަރަކުން ޖަންނަތުގެ މުޅި ޙަޔާތް ކަފުން ކުރާނެއެވެ. އަނެއްކާ ވެސް ޖަންނަތު ނިކަން އަވަހަށް ނޭވާ ތަކެއް ދޫކޮށްލުމަށްފަހު ގުޅައިލީ ޒަހީނަށެވެ.\n"ޒަހީން. ކޮބާތަ ކަލޭގެ މައްސަލަ އަކީ؟ އަހަންނަށް ތިހެން ތި ހަދަނީ ކީއްވެތަ؟" ޖަންނަތުގެ އަޑުގައި ވަނީ އިންތިހާއަށް ރިހުމެވެ. ވޭނެއެވެ. ޖަވާބުގައި ޒަހީން ޖަހައިލީ ނުލަފާކަން އެކުލެވިފައިވާ ހިނިގަނޑެކެވެ. ޖަންނަތުގެ ހިތަށް އިތުރަށް ތަދުވިއެވެ. އަދި ރުޅިވެރިކަން މުޅި ގަޔަށް ސަވާރުވެގަތެވެ. ނަމަވެސް އެއީ އެއްވެސް ބާރެއް ނެތް، ރުޅިވެރި ކަމެކެވެ.\n"ބުނެބަލަ! ޒަހީން. ކީއްވެތަ އަހަރެންނަށް ތިހެން ތި ހަދަނީ؟ އަހަރެން އުފާވެރި ދިރިއުޅުމެއް އުޅެފާނެތީ ކަލޭ ބިރުގަންނަނީ ތަ؟ އެހެންނޫނަސް، ކަލޭ ނުވެއެއްނު އަހަރެން ދެކެ ލޯތްބެއް. އަހަރެން ދޯ ކަލޭ ދެކެ ހޭބަލި ވެގެން އޭރު ވެސް އުޅުނީ.. ދެން މިހާރު ކަލޭގެ ކޮން މައްސަލަ އެއްތަ އޮތީ؟" ޖަންނަތު ވާހަކަދައްކަމުން ދިޔައީ، އޭނާގެ ދެ ދަތްޕިލަ ޖައްސައި، ވާން ކޮށްގެން ހުރެގެންނެވެ.\n"ހެހެ! ތި ސުވާލަށް ދޭނެ ރަސްމީ ޖަވާބެއް ނެތް. އެކަމު ނުރަސްމީ ޖަވާބެއް އެބައޮތް.." ޒަހީން ހިނިތުންވެގެން އިނދެ ބުނެލިއެވެ.\n"އެއީ އަހަރެން ބޭނުން ނުވަނީ ޖަންނަތު މުޅީން އަހަރެންނަށް ގެއްލެން. އަަހަރެން ޕްރައުޑް ފީލްވޭ، އަންހެނަކު އަހަރެންނާ ހެދި އުޅޭތީ. ދެން.. ޖަންނަތު ދިޔާމަ ކިހާ ފަޅުވާނެ އެބައި.. ދޯ؟ ހެހެ.." ޒަހީންގެ ކޮންމެ ލަފުޒަކުން ޖަންނަތަށް ލިބުނީ ބަޔާން ކުރަން ދަތި ތުރާ ތަކާއި ވޭނެކެވެ. އެންމެ ފަހުން ކެތް ނުވެގެން، ޖަންނަތު ފޯނު ކަނޑައިލީ ޒަހީންގެ ކަންފަތް މައްޗަށެވެ. އެއްވެސް އެއްޗެއް ބުނަން ބޭނުން ނުވީމައެވެ. އިތުރަށް ޒަހީނާ އެކު ދެކެވޭ ވާހަކަ އަކީ އެއްވެސް އަގެއް ނެތް ވާހަކަތަކަކަށް ވާނެ ކަން ޖަންނަތަށް ޔަޤީން ވީމައެވެ.\n"ހެހެ. ކޮއްކޮއަށް ނާއިކު ނޭނގުނުތާ، ކޮއްކޮއަށް ނޭނގުނެއްނު ނާއިކު ގާތުގަ ހުރި މީހާ ވެސް.." ރިފާދުގެ ވާހަކަތަކަަށް އެއްޗެއް ބުނަމުން، ރީޝާ ސޯފާގައި ރަނގަޅަށް ހަމަ ޖެހެލިއެވެ.\n"އެއީ ކާކުތަ؟" ރިފާދު ހައިރާންވެ، ރީޝާގެ މޫނަށް ނަޒަރު ހިންގައިލިއެވެ.\n"ސާބަސް. އެއީ ވާހިދާ." ރީޝާ އެހެން ބުނެލީ ރިފާދަށް ބަލައިލަމުންނެވެ. ރިފާދަށް ނޭނގޭނެ ކަމަށް ބަލައިގެންނެވެ. ރިފާދުގެ މޫނުމައްޗަށް ގެނުވީ ވެސް ހަމަ އެފަދަ ހަރަކާތެކެވެ. އެއީ ކާކުކަން ރިފާދަކަށް ނޭނގުނެވެ.\n"ވާހިދާ އަކީ ކުރީގެ ޔޫތު މިނިސްޓަރު. މިހާރު ވާހިދާ އުޅެނީ ސަރުކާރުގެ އެހެން ވުޒާރާއެއްގަ. ނާއިކަށް ލިބުނީ ވާހިދާގެ މަޤާމު.." ރީޝާ ބަޔާންކޮށްދެމުން ދިޔައީ، ސަރުކާރުގެ މިނިސްޓްރީ ފެންވަރުގެ މަޤާމުތަކުގެ މައުލޫމާތެވެ.\n"އައިމް ކޮންފިޔުސްޑް. ބަލަ ތިއެއް އަހަންނަކަށް ނޭނގެ. އަހަރެން މީ ސިޔާސީ މީހެއް ނޫން. އަހަރެންނަށް ނޭނގެ މި ސަރުކާރުގެ މިނިސްޓަރުން އަކީ ކޮބައި ކަމެއް. އެކަމު، ސިސް ހާދަ މޮޅޭދޯ؟" ރިފާދު ހިނިތުންވެލިއެވެ.\n"ބަޓް.. ސުވާލަކީ، އެފަދަ ގަޑިއެއްގަ ވައި އެ ދެމީހުން އެތަނުގަ؟ އަދި އެވެސް އެހާ ސިއްރުން އަތުގައި ހިފައިލަމުން، އިރުކޮޅަކާ ގޭގެ ދޮރަށް ނިވައިވަމުން..." ރިފާދަށް އެރޭ ފެނުނު މަންޒަރުން އޭނާގެ ހިތުގައި ބިންވަޅު ނެގުނު ސުވާލު އޭނާ އަހައިލިއެވެ.\n"ނޭނގެ ދެން.. ފިިރިހެނުންގެ ގޮތެއްް ނޭނގޭނެއްނު؟ ހަމަ އެކަހަލަ ކަމެއް.. ދެރައީ އައިޝާ ވީމަ.." ރީޝާ ފުންކޮށް ނޭވާއެއް ލަމުން ބުނެލިއެވެ.\n'ޔޫ މީން ހީ އިޒް ޗީޓިންއޭ ދޯ؟" ރިފާދުކޮށްލީ އިތުރު ސުވާލެކެވެ.\n"ދެން ކޮއްކޯ! ވީ ސޯ އިޓް އެއްނު؟ އެއަށް ކިޔަނީ ޗީޓް.." ރީޝާގެ މޫނުމަތިން މާޔޫސްކަން ދިޔައީ ފެންނަމުންނެވެ.\n"އަހަރެން މިހުރީ ހަމަ ސްޕީޗްލެސްގެ އެޕިސޯޑެއްގަ. އެއީ ދެން މިނިސްޓަރުން އުޅޭ ގޮތްތަ؟ އެހެން މީހަކަށް ފެނެއްޖިއްޔާ އޯ؟ މީހަކު ވީޑިއޯ ވެސް ކޮށްފާނެ ދޯ؟ ކީކޭ ބުނާނީ! ލަދުން ބޯހަލާކު!" ނާއިކުގެ ފަރާތުން ފެނުނު ކަންތައް ރީޝާ އާއި ރިފާދަށް ވީ ވަރަށް ހުތުރު އަދި އެހާމެ ޒިންމާދާރުކަން ކުޑަ ކަމަކަށެވެ.\nރޭގަނޑު 8ގެ ޚަބަރު ބަލަން ވާހިދާ އިނީ ސިޓިންގރޫމްގައެވެ. މަލާކު ނިކަން މަޑުމަޑުން ހިނގާފައި އައިސް އިށީންނީ ވާހިދާއާ ޖެހިގެން އިން ސޯފާގައެވެ. މަލާކު އިނީ އޭނާގެ ހިތުގައިވާ ސުވާލުތައް ކުރަން ވަރަށް ބޭނުންވެފައެވެ. ނާއިކު ޔޫތު މިނިސްޓްރީގައި މަސައްކަތް ކުރާކަން އެނގޭ އިރުގައި ވެސް، މަލާކު ނާއިކަށް އޭނާގެ މަންމަ އަކީ އެ ވުޒާރާގެ މިނިސްޓަރުކަން ކުރީ ސިއްރެވެ. އެއީ ނާއިކަށް އަންގަން ޖެހޭނެ މުހިންމު ކަމެއްގެ ގޮތުގައި އޭރު މަލާކަށް ނުވިސްނުނީމައެވެ. އަދި ފަހުން ވާހިދާގެ މަޤާމު ނާއިކަށް ލިބުމުން، ނާއިކާ ބެހޭ ގޮތުން އެތައް ކަމެއް މަންމައަށް އެނގޭނެ ކަމާ މެދު މަލާކު ޝައްކެތް ނުކުރެއެވެ. އެއީ މަލާކުގެ ހިތުގައިވާ ސުވާލުތައް ވާހިދާގެ ކުރިމަތީގައި ބަންޑުން ކުރަން އޭނާ ބޭނުންވި ވެސް ސަބަބެވެ. ނާއިކު ވަޢުދު ވިގޮތަށް، ނާއިކުގެ މީހަކަށް މަލާކު ވާ ދުވަހަކުން ވާހިދާ ނިކަން އުފާވާނޭ، މަލާކުގެ ހިތް އަބަދު ވެސް ބުނެއެވެ.\n"މަންމާ.." އަހަން ނާހަން ހުރެފައި، ކުއްލިއަކަށް މަލާކު އޭނާގެ ދޫ ހަރަކާތް ކޮށްލިއެވެ.\n"ކީކޭ ދަރިފުޅާ؟" ވާހިދާ ބަލައިލީ މަލާކުގެ މޫނަށެވެ.\n"މަންމާ.. އަހަރެން ބުނީ... މަންމަގެ ކުރީގެ މަޤާމު ލިބުނީ ނާއިކު ކިޔާ ކުއްޖަކަށް ދޯ؟ އެއީ ކާކުތަ؟" މަލާކު ލަސްނުކޮށް އޭނާގެ ހިތުގައިވާ ސުވާލު ބަސްތާގެ ތުން މޮހެލިއެވެ.\n"އާނ! ނާއިކު ކިޔާނީ.. އެއީ ކުރިން ޔޫތު މިނިސްޓްރީގެ އެޑްމިން ބައިގަ މަތީގަ އުޅުނު ކުއްްޖެއް. ދެން ސަރުކާރުން ލިބުނު ފުރުޞަތެއްގަ އެކުއްޖާ ބޭރަށް ކިޔަވަން ދިޔައީ.. ކިޔަވައިގެން އައި ގޮތަށް ލިބެއްޖެ މިނިސްޓަރުކަން." ވާހިދާ ވާހަކަދައްކަމުން ދިޔައީ މަލާކަށް ބަލަމުންނެވެ.\n"އެހެންތަ މަންމާ؟ ދެން ކީއްވެ އޭނައަށް މިނިސްޓަރުކަން އެހާ ފަސޭހައިން ލިބުނީ؟" މަލާކު އިނީ ކެތް މަދުވެފައެވެ.\n"އޭނަ މަސައްކަތަށް ރަނގަޅުވީމައެއްނު؟ އަނެއްކޮޅެއް ތައުލީމީ ޒުވާނެއް. ދެން އޭރު އޮތީ މަންމަ ޝިފްޓުވާ ވާހަކަ ދައްކާފަ. އެހެންވެ ރައީސް އެދުނީ މަންމަ ގާތުން ޚިޔާލަކަށް. ރައީސްއާ ވަރަށް ގުޅުން އަދިވެސް ރަނގަޅު ވާނެ. މަންމަ ދިނީ ނާއިކުގެ ނަން. ދެން ރައީސަށް ވެސް ކަމުގޮސްގެން ނާއިކު އައްޔަންކޮށް، ޤާނޫނީ ކަންކަން ފުރިހަމަ ކުރީ.. އެކަމު، ދަރިފުޅު ކީއްވެ ކުއްލިއަކަށް ތި ސުވާލު ކުރީ؟" ވާހިދާ ހިފައިލީ މަލާކުގެ އަތުގައެވެ.\n"އަހަރެން ވެސް އެނގެން ބޭނުންވާނެއްނު މަންމަ ކުރި ވޯރކް ޝިފްޓް ވިގޮތް ބަލަން.. ދެން މަންމައާ ނާއިކު ފްރެންޑުތަ؟" ކެތްނުވެގެން އަނެއްކާ ވެސް މަލާކު ކޮށްލީ އިތުރު ސުވާލެކެވެ.\n'އާނ! ރައްޓެހިވާނެތާ ދެން. އަނެއްހެން މަދުން ވާހަކަދައްކާނީ.." ވާހިދާ ދުރުދުރުން އުޅޭކަން އަންގައިލިއެވެ. "އާނ އޯކޭ" އޭ ބުނުމަށްފަހު، މަލާކު ހިނިތުންވެލަމުން ހިނގައިގަތީ އޭނާގެ ކޮޓަރިއާ ދިމާލަށެވެ.\n"އަހަރެން މާފުކޮށްފިން! އަހަރެން އުއްމީދު ކުރަން ދެން މިފަދަ ކަމެއް ތަކުރާރު ނުވާނެ ކަމަށް.." ހިތްފަޅައިގެންދާ ޙާލުގައި އައިޝާ ބަލައިލީ ނާއިކުގެ ދެލޮލަށެވެ. ނާއިކު އެވަރަށް ރޯ އިރު، އެ ކަރުނަތަކަށް ފަސްދޭނެ ހިތްވަރު އައިޝާގެ ނެތީއެވެ. މިއަދު ގޭތެރެއިން ރީޝާމެން އައިސް ތިބި އިރު ވެސް، އައިޝާއަށް ދުވީ ރޭވުމެއްގެ ވަހެވެ. ބޮޑު ކަމެއް ސިއްރުކޮށް ފަސްއަޅަން އުޅުނުހެން އައިޝާއަށް ހީވިއެވެ. ނަަމަވެސް މިހާރު ހީތަކެއްގައި ދިރިއުޅޭނެ ވަރަށް ވުރެ، އައިޝާ މާ ބަލިކަށި ވެއްޖެއެވެ. މީ ނާއިކުގެ މިފަދަ ފުރަތަމަ މިސްޓޭކް ކަމުން، އައިޝާ ފުރަތަމަ ފަހަރަށް ބަލައި ނާއިކަށް މާފުދީ، ދިރިއުޅުމައިގެން ކުރިއަށްދާން ނިންމިއެވެ. އެއީ އައިޝާއަށް މަލާކުގެ ވާހަކަތައް އެންމެ ފަހުން ނާއިކު ކިޔައިދީ، އޭނާ ކުށް ޤަބޫލު ކުރުމުންނެވެ.\nމުޅިން އައު ދުވަހަކަށް އިރު އަރައިފިއެވެ. ވާހިދާގެ އަވަށްޓެރިއެއް ކަމަށްވާ، ފައިސަލްގެ ކޮޓަރިން ހުނުމުގެ އަޑު ނޫން އިތުރު އަޑެއް ނީއްވެއެވެ. އަމިއްލަ އަށް އޮވެ ފައިސަލް ހެމުން ގެންދިޔައީ އަޑުގެ ނެތްކޮޅަށެވެ. ދޭތެރެއަކުން ފައިސަލް ގެންދިޔައީ އޭނާގެ އަތުގައި އޮތް ކެމެރާއަށް ބަލައިލަމުންނެވެ. އެ ކެމެރާގައި ރިކޯޑު ކުރެވިފައިވާ ވާހިދާ އާއި ނާއިކުގެ ދެމިނިސްޓަރުންގެ ލޯބީގެ ސީންތަކުން ފައިސަލް ހެމުން ގެންދިޔައީ މޮޔައެއް ފަދައިންނެވެ. (ނުނިމޭ)


Masthuvaathakethi kulhudhuhfusheege bodu manzaru hadikuranee\nމަސްތުވާތަކެތި ކުޅުދުއްފުށީގެ ބޮޑު މަންޒަރު ހަޑިކުރަނީ\nބޮޑު މަންޒަރޭ ބުނެވުނީމާ ފަހަރެއްގައި ތިބޭފުޅުން ތި މާނަ ކުރަށްވާ މާނައާ، އަޅުގަނޑު މާނަކުރާ ގޮތާ ތަފާތު ވުމަކީވެސް އެކަށީގެންވާ ކަމެކެވެ. އަޅުގަނޑު މިފަހަރު “ބޮޑު މަންޒަރު” މި ބޭނުންކުރީ ކުޅުދުއްފުށީގެ “އިމޭޖް” ނުވަތަ “ރެޕިއުޓޭޝަން” އޭ ދެންނެވުމުގެ ގޮތުންނެވެ. ފަހަރުގައި އެއީ އޭގެ މާނަ ކަމުގައި ނުވެވެސް ހިނގައިދާނެއެވެ. ދައްކަން މިއުޅެނީ މަސްތުވާތަކެތީގެ ސަބަބުން އަދި އެ ބޭނުންކުރާ ބައެއްގެ ސަބަބުން ރަށުގެ ނަމަށް ހުތުރު އަރަމުންދާ ވާހަކައެވެ. މަސްތުވާތަކެތީގެ ސަބަބުން ރަށުގެ ބޮޑު މަންޒަރަށް އައިބުކަން ގެންނަމުން ދާވާހަކައެވެ.\nރަށާ ދުރުގައި ގިނަ ދުވަސްތަކެއް ހޭދަކުރިއިރު، ރަށުގައި ހިނގާ، އަދި ޖުމްލަ ގޮތެއްގައި ރާއްޖޭގައި ހިނގާ ކަންތައްތަކާއި ބެހޭގޮތުން މައުލޫމާތު އޮޅުން ފިލުވާ މައިގަނޑު ވަސީލަތަކަށް ވެފައިއޮތީ “ހަވީރު” ނޫހެވެ. ހަވީރު ނޫސް ކޮންމެ ރެޔަކުވެސް އިންޓަނެޓް މެދުވެރިކޮށް ބަލާއިރު، އަބަދުވެސް ކުޅުދުއްފުއްޓާއި މެދު ފަހުރުވެރިވާ ކަމެއް އޮވެއެވެ. އެއީ ރާއްޖޭގައި މަސްތުވާތަކެއްޗާއި އަދި އެކަމާއި ގުޅިގެން ހިނގާ އެހެނިހެން ކުށްތަކުގެ ވާހަކަތައް ގެނެސްފައި ހުންނައިރު، ދުވަހަކުވެސް ކުޅުދުއްފުށީގެ ނަމެއް ނާދެއެވެ. އަބަދުވެސް ހައްޔަރު ކުރެވެނީ ރާއްޖޭގެ ކޮންމެވެސް އެހެން ހިސާބެއްގެ މީހެއްކަމުން، ކުޅުދުއްފުށީގައި އެފަދަ ކުއްވެރިން ނެތްކަމަށް ހީކޮށް އިނދެވެނީ ވަރަށް އުފަލުންނެވެ.\nނަމަވެސް އަހަރަކަށް ފަހު އަހަރެއް ވޭތުވަމުން ދިޔަ ވަރަކަށް، މަންޒަރު ބަދަލު ވާންފެށިއެވެ. އެއްކަލަ ހަބަރުތަކުގައި ކުޅުދުއްފުށި ހިމެނެން ފެށިއެވެ. ރަށާއިމެދު ކުރެވެމުން ދިޔަ އުއްމީދުތައް ފަޒާޔަށް ގެއްލެން ފެށިއެވެ. މަސްތުވާތަކެއްޗާއެކު ކުޅުދުއްފުށީގެ ނަންވެސް އިވެންފެށިއެވެ.\nކުޅުދުއްފުށީގައި މިކަން ފެތުރިފައިވާވަރާއި ރަށުގެ ރައްޔިތުންނަށް ވަމުންދިޔަ ގެއްލުންތަކާއި ތުރާތައް އިހްސާސް ކޮށްލެވުނީ ޗުއްޓީގައި އެއްފަހަރު ރަށަށް އައިސް މަޑުކޮށްލި ފަހަރަކުއެވެ. އާދެ! ޕާޓޭންތައް ހަވަރަށް ދިންފަހަރުއެވެ. ރައްޔިތުންނަށް އުނދަގޫ ބޮޑުވެގެން، އަދި ފުލުހުންގެ ޒިންމާ އަދާނުކުރެވޭ ކަމަށް ބުނެ، ރައްޔިތުންގެ ބަޔަކު ނުކުމެ ޕާޓޭން ތަކަށް “ހޭއަރުވާލި” އެވެ. އެމަންޒަރުތައް އަޅުގަނޑުވެސް ހަމަލޮލުން ދެކުނީމެވެ. އެމީހުން ކުރީ އިންސާނިއްޔަތާއި ހިލާފް އަމަލުތަކެކެވެ. ނަމަވެސް ގާނޫނާއި ގަވައިދުތައް ތަންފީޒު ކުރަންތިބޭ ބަޔަކު އެކަމަށް ނުކުޅެދުމުން، އަދި ޝަރީއަތުން އެމައްސަލަތައް ނުބެލުމުން، އެންމެ ފަހުން އެފަދަ މަންޒަރުތައްވެސް ފެނުނީއެވެ. އާދެ! ރައްޔިތުންގެ ކޯޓުން މައްސަލަ ބަލާ ހުކުމްކޮށް ތަންފީޒުވެސް ކުރީއެވެ. ނަމަވެސް އެމައްސަލައިގައި ކުއްވެރިވަނީ ޕާޓޭންތޯ، ނޫނީ ޕާޓޭން ގައިގައި ތެޅި މީހުންތޯ، ނުވަތަ ގާނޫނު ތަންފީޒު ކުރަން ނުކުޅެދުނު މީހުންތޯ ބަލާ ޝަރީއަތް ކުރާކަށް އަޅުގަނޑު ނެތީމެވެ.\nއެމަންޒަރުތައް އެގޮތަށް ފެނުމުން ރަށުގެ ހާލަތު އޭރު އޮތް ހިސާބު ފެނުނެވެ. ނަމަވެސް އެހިސާބުން ހައްލެއް އައިކަމެއް އެނގިފައެއްނެތެވެ.\nއޭގެ ފަހުން މިހާރު ދެއަހަރަށް ވުރެ ގިނަދުވަސް ވެއްޖެއެވެ. މިފަހަރު ރަށަށް އައިފަހުން އިވެމުން ދިޔަ، އަޑުތަކާއި ފެންނަމުންދިޔަ މަންޒަރުތަކުން އެނގުނީ، މަސްތުވާތަކެތީގެ މައްސަލަ އޭރަށްވުރެވެސް މިހާރު ފުޅާވެފައި ވާކަމެވެ. އަދި އެކަމާއި ގުޅިގެން އިތުރު ކުއްތަކަށް އަރައިގަންނަ އަދަދު އިތުރު ވަމުން ދާކަމެވެ. މަސްތުވާތަކެއްޗާއި ގުޅިގެން ކުޅުދުއްފުށީގައި އިޖްތިމާއީ މައްސަލަތައް ވަނީ މާލެއެކޭ އެއްފަދައިން އިތުރު ވެފައެވެ. ވައްކަން އިންތިހާއަށް ގިނަވެއްޖެއެވެ. ފޭރުމާ މާރާމާރީ އިތުރު ވެއްޖެއެވެ.\nކުޅުދުއްފުށީގެ ބައެއް މަގުތަކުން މިހާރު ދިއުމަށް މީހުން ޖެހިލުންވެއެވެ. މިވެނިއެވެނި ގޯޅިއަކުން ދާކަށް ނުވާނޭ ސިއްރުސިއްރުން ބުނާއަޑު އިވެން ފަށައިފިއެވެ. މައިންބަފައިން ތިބެނީ ދަރިއަކު ބޭރަށް ގޮސްފިނަމަ ސަލާމަތުން ގެޔަށް އަންނާނެބާއޭ ހިތާ ބިރުންނެވެ. ސްކޫލު ކުދިން ގެޔަށް ދަނީ ކަންމަތީގައި އޮންނަ ގުރޫޕުގެ ދުއްތުރާއާހެދި ވިރިވިރި ހުރެގެންނެވެ. ރައްޔިތުން ތިބެނީ ގޭފުރާޅު ޓިނު ނަގާނީ މިރޭބާއޭ ހިތަށްއަރާ ނުނިދިފައެވެ. އާދެ! ވަޅި ދިއްކޮށްލާފައި 100 ރުފިޔާ ދޭށޭ ބުނާ ފެންވަރަށް މިރަށުގެ ހާލަތު ގޮސްފިއެވެ.\nމަސްތުވާތަކެއްޗާއި އެކަމާ ގުޅިފާވާ މައްސަލަތަކުގެ އުނދަގޫ ރަށު ރައްޔިތުންނެކޭ އެއްފަދައިން ރަށަށް އަރާ ބީރަށްޓެހިންނަށްވެސް ފޯރައެވެ. ކުޅުދުއްފުށި ބަލާލަންދާން ބޭނުމޭ ބުނެގެން ވަރަށްފަހުން މާލޭގައި އުޅޭ ރައްޓެއްސެއްވެސް ރަށަށް ގެނައިމެވެ. އޭނާ މިރަށުގައި2ދުވަހު ހުރިއިރު،3ފަހަރެއްގެ މަތިން މަގުމަތިން ޒުވާނެއް އައިސް ފައިސާއެއް ދީބަލާށޭ ބުނިކަމަށް ވެއެވެ. އަދި މިހިސާބު ރަށެއްގައި އުޅޭ ރައްޓެއްސެއްވެސް ކުރީދުވަހު ދިމާވެގެން ކުރީ އެޝަކުވާއެވެ. އެކަމާހެދު މިރަށަށް އަރަން މިހާރު ފޫހިވާކަމަށް ބުންޏެވެ.\nކުޅުދުއްފުށީގެ ހާލަތު ގޮސްފައިއޮތް ހިސާބު މިއޮތީ ހާމައަށް ފެންނާށެވެ. ހަބަރުތަކުގައި މަސްތުވާތަކެއްޗާއި ގުޅުވައިގެން ކުޅުދުއްފުށިން ހައްޔަރު ކުރެވޭ ޒުވާނުންގެ ވާހަކަ، އަދި އަތުލައިގަންނަ މަސްތުވާތަކެތީގެ ހަބަރުތައް އިވެންފެށުމުން ރަށާމެދު މީހުން ދެކޭގޮތްވެސް ބަދަލުވާން ފަށައިފިއެވެ. ރަހުމަތްތެރިންގެ ކުރިމަތީގައި މިކަމާހެދި އަގުވެއްޓިއްޖެއެވެ. މިއީހަމަ ކުޅުދުއްފުށީގެ ކޮންމެ ރައްޔިތަކަށްވެސް ލިބެމުންދާ ހަޑި ނަމެކެވެ. ކުޅުދުއްފުށީގެ ބޮޑު މަންޒަރު ކިލަނބުވާން ފަށައިފިކަން ކަށަވަރެވެ.


މެސީގެ ލަނޑާއެކު ބާސާ ކުއާޓާއަށް\nކުއާޓާއަށް މިހާތަނަށް ހަ ޓީމެއް ވަނީ ދަތުރުކޮށްފައި\nވަޔެކާނޯ އަތުން ބާސާ މޮޅުވީ 2-1 ގެ ނަތީޖާއަކުން\n28 ޖެނުއަރީ 2021 | ބުރާސްފަތި 12:48\nވަޔެކާނޯ އާއި ބާސާ ބައްދަލުކުރި މެޗުގެ ތެރެއިން: މި މެޗުން ބާސާ މޮޅުވީ 2-1 ން\nސްޕެނިޝް ކަޕުގައި ބުދަ ދުވަހުގެރޭ ފަހަތުން އަރައި ރަޔޯ ވަޔެކާނޯ ބަލިކޮށް މުބާރާތުގެ ކުއާޓާ ފައިނަލަށް ބާސެލޯނާ ދަތުރުކޮށްފިއެވެ.\nވަޔެކާނޯގެ ދަނޑުގައި ކުޅުނު މެޗުން ބާސާ މޮޅުވީ ފަހަތުން އަރައި 2-1 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ލަނޑެއް ފެނިފައި ނުވާއިރު، ދެވަނަ ހާފުގައި އެންމެ ފުރަތަމަ ލަނޑު ޖަހާ ލީޑު ނެގީ ވަޔެކާނޯއިންނެވެ. މެޗުގެ 63 ވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ ފްރޭންސިސްކޯ ގާސިއާއެވެ.\nވަޔެކާނޯއިން ލީޑުނެގިތާ ހަ މިނެޓު ފަހުން ބާސާއިން ވަނީ މި މެޗުގައި ނަތީޖާ އެއްވަރުކޮށްފައެވެ. އެންޓޮއިން ގްރީޒްމަން ތަނަވަސްކޮށްދިން ފުރުސަތަކުން މި ލަނޑު އެ ޓީމަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ބާސާގެ ކެޕްޓަން ލިއޮނެލް މެސީއެވެ. މި މެޗަކީ ސްޕެނިޝް ސުޕަ ކަޕުގެ ފައިނަލް މެޗުގައި ދެއްކި ރަތް ކާޑުގެ ސަބަބުން ކުރިމަތިވި ދެ މެޗުގެ ސަސްޕެންޝަނަށް ފަހު މެސީ ކުޅުނު ފުރަތަމަ މެޗެވެ.\nމެސީގެ ލަނޑުން ބާސާއިން މެޗުގައި ނަތީޖާ އެއްވަރުކުރިއިރު، އެ ޓީމުން ފަހަތުން އަރައި ލީޑު ނަގާފައިވަނީ މެޗު ނިމެން 10 މިނެޓަށް ވެފައި ވަނިކޮށެވެ. ޖޯޑީ އަލްބާގެ އެހީތެރިކަމާއެކު މި ލަނޑު އެ ޓީމަށް ކާމިޔާބުކޮށްދިނީ ފްރެންކީ ޑި ޔޮންއެވެ.\nވަޔެކާނޯ ބަލިކޮށް ސްޕެނިޝް ކަޕުގެ ކުއާޓާއަށް ބާސާ ދަތުރުކުރިއިރު، ކުއާޓާއަށް މިހާތަނަށް ހަ ޓީމެއް ވަނީ ދަތުރުކޮށްފައެވެ. އަދި މި މުބާރާތުން ބާސާއާ އެންމެ ވާދަވެރި ރެއާލް މެޑްރިޑް ވަނީ ކަޓާފައެވެ.


AR Rahman Islam vee "Roja" release kurumuge kurin\nއޭއާރް ރަހްމާން އިސްލާމްވީ "ރޯޖާ"ރިލީޒްކުރުމުގެ ކުރިން\nމިއުޒިކް ޑައިރެކްޓަރު އޭއާރް ރަހްމާން\nމިއުޒިކް ޑައިރެކްޓަރު އޭއާރް ރަހްމާން އަށް މިހާރު ލިބިފައިވާ ކާމިޔާބީތަކަކީ ވަރަށް ގިނަ ދުވަހުކުރި ބުރަ މަސައްކަތްތަކެއްގެ ނަތީޖާ އެވެ. ކާމިޔާބީގެ ހަރުފަތްތައް ގިރާކުރުމަށް އޭނާކުރި ދަތުރުގައި ވަރަށް ގިނަގުނަ ވޭނާއި ތަކުލީފު ވަނީ އުފުލާފަ އެވެ. އޮސްކާ އެވޯޑު ހާސިލު ކޮށްފައިވާ ކުޅަދާނަ މިއުޒިކް ޑައިރެކްޓަރަކީ މިއުޒިކްގެ ދުނިޔޭގައި އިންޑިއާގެ ނަން ވިދުވާލި މަދު ފަންނާނުންގެ ތެރޭގައި ހިމެނޭ މީހެކެވެ.\nނަމަވެސް އޭނާގެ މިއުޒިކްގެ މޮޅު ވާހަކައެކޭ އެއްވަރަށް ނުވަތަ އެއަށް ވުރެ ވެސް ގަދަޔަށް އޭނާއާ ބެހޭ ގޮތުން ގިނަ ބަޔަކު ދައްކާ ވާހަކައެއް އޮވެ އެވެ. އެއީ އޭނާ އިސްލާމް ދީން ޚިޔާރުކުރި ގޮތުގެ ވާހަކަ އެވެ. އޭނާ އިސްލާމްވީ ކީއްވެތޯ މިއަދު ވެސް ވަރަށް ގިނަ ބަޔަކު އޭނާ އާ ސުވާލު ކުރެ އެވެ.\nއޭއާރް ރަހްމާން އުފަންވީ ހިންދޫ އާއިލާއަކަށެވެ. އިސްލާމްވުމުގެ ކުރިން އޭނާގެ ނަމަކީ ދިލީޕް ކުމާރެވެ. ރަހްމާންގެ ބައްޕައަކީ މިއުޒިކް ކޮމްޕޯޒާ އާރްކޭ ޝޭކަރް އެވެ. ބައްޕަ މަރުވިތާ މާ ގިނަ ދުވަސްތަކެއް ނުވެ ރަހްމާން އިސްލާމްވި އެވެ. އޭނާއާއެކު އޭނާގެ އާއިލާގައި އެވަގުތު ތިބި އެންމެން ވެސް އިސްލާމް ވިއެވެ. އެ ދުވަސްވަރަކީ އޭނާ މިއުޒިކް ތައްޔާރު ކޮށްދިން އަދި އޭނާއަށް ބޮޑު މަޝްހޫރު ކަމެއް ލިބިގެންދިޔަ ފިލްމު "ރޯޖާ" ރިލީޒް ކުރަން ވަރަށް ކައިރިވެފައި އޮތް ދުވަސްވަރެކެވެ.\nރަހްމާން އޭނާގެ ދަރިފުޅު ޚަދީޖާ އާއެކު ސްޓޭޖެއް މަތީގައި\nއެ ފިލްމުގެ ކްރެޑިޓްގައި ވެސް މިއުޒިކް ޑައިރެކްޓަރުގެ ނަމަކަށް އޮތީ ދިލީޕް ކުމާރެވެ. ނަމަވެސް އިސްލާމް ވުމަށްފަހު ފިލްމުގެ ކްރެޑިޓުން ވެސް ނަން ބަދަލު ކުރަން ރަހްމާންގެ މަންމަ ފިލްމާ ގުޅުން ހުރި ފަރާތްތަކުގެ ކިބައިން އެދުނެވެ. އެކަން ވީ ތަންކޮޅެއް އުނދަގޫ ކަމަކަށް ނަމަވެސް އެ ނޫން ގޮތަކަށް ފިލްމު ރިލީޒް ކުރަން ރަހްމާންގެ މަންމަ އެއްބަސް ނުވީ އެވެ. އޭނާ އެދުނީ އޭއާރް ރަހްމާން އަށް ބަދަލު ނުކުރެވޭނަމަ ފިލްމުގެ ކްރެޑިޓުން ނަން ކަނޑާލަ ދިނުމަށެވެ. އެންމެ ފަހުން މަޖްބޫރު ވެގެން ނަން ވަނީ ބަދަލު ކޮށްދީފަ އެވެ.\nއޭއާރް ރަހްމާން އިސްލާމްވީ އޭނާއަށް ހުރިހާ ގޮތަކުން އިސްލާމްދީނަކީ ފިތުރަތުގެ ސާފު ސީދާ ދީންކަން ގަބޫލު ކުރެވިގެން އިސްލާމް ދީނުގެ ކަންކަން ވަރަށް ފުރިހަމައަށް ދަސްކޮށްގެންނެވެ.\nވަރަށް ކުރިން ހިންދުސްތާން ޓައިމްސް އަށް ދީފައިވާ އިންޓަވިއު އެއްގައި ރަހްމާން ބުނެފައިވަނީ އޭނާ އިސްލާމް ދީން ޚިޔާރު ކުރިޔަސް އެހެން ބަޔަކު ގަދަކަމުން ދީނަށް ވައްދާކަށް އޭނާ މަސައްކަތެއް ނުކުރާނެ އެވެ.\n"އެއްވެސް މީހަކު ލައްވާ ގަދަކަމަކުން އެއްވެސް ކަމެއް ނުކުރެވޭނެ. މިސާލަކަށް ދަރިން ކައިރީގައި މިވެނި މާއްދާއެއް ކިޔަވާށޭ ކިޔާ މަޖްބޫރެއް ނުކުރެވޭނެ. އެ ކުދިން ބޭނުން އެއްޗެއް ކިޔަވަން ފުރުސަތު ދޭން ޖެހޭނެ،" ރަހްމާން ބުންޏެވެ.\nރަހްމާން ބުނި ގޮތުގައި އޭނާ އިސްލާމްވީ ސަބަބު ވަރަށް ގިނަ ބަޔަކަށް އޮންނަނީ އޮޅިފަ އެވެ.\n"ބަޔެއް މީހުން އަހަރެން ކައިރީ އަހާ އެމީހުން ވެސް ކާމިޔާބު ހޯދަން ބޭނުމިއްޔާ އިސްލާމް ދީނަށް ވަންނަން ވީހޭ. އެ ކަހަލަ ވާހަކަތަކަށް އަހަރެން އެއްޗެކޭ ނުބުނެ ހަނު ހުންނަނީ،" ރަހްމާން ބުންޏެވެ.\nރަހްމާން ބުނި ގޮތުގައި ކާމިޔާބީއަކީ ކޮންމެހެން އިސްލާމް ވެގެން ލިބޭނެ އެއްޗެއް ނޫނެވެ. އެކަމެއްގެ ވަގުތު ޖެހުނީމަ އެކަމެއް ވާގޮތަށް އޭނާއަށް ވެސް ކާމިޔާބު ލިބެން އިރާދަ ކުރެއްވީމަ ކާމިޔާބު ލިބުނީ އެވެ. އިއްތިފާގުން އޭނާ އިސްލާމްވީ "ރޯޖާ" ރިލީޒް ކުރަން ކައިރިވެފައި އޮއްވާކަމުން "ރޯޖާ" އަށް ލިބުނު ބޮޑު ކާމިޔާބުން މީހުންނަށް ކުށް ހީތައް ކުރެވެން މެދުވެރިވީ އެވެ.\nރަހްމާން ބުނި ގޮތުގައި އިސްލާމްދީން ޚިޔާރު ކުރުމަށް ފަހު ދީން ދަންނަ މީހުންގެ ފަރާތުން އޭނާ އާއި އޭނާގެ މަންމަ ވަނީ ދީނާ ގުޅޭ ވަރަށް ޚާއްސަ ގިނަ ކަންތައްތައް ދަސްކޮށްފަ އެވެ. އަދި އެ ދަސްވި ކަންކަން ކުރުމުގައި އިސްލާމް ދީނުގެ މަތީގައި އެމީހުން ސާބިތުވެ ތިބޭނެ އެވެ.\n"ނަމާދުން އަހަންނަށް އިންތިހާއަށް ފައިދާ ކުރޭ. ވަރަށް ގިނަ ފަހަރު ވެއްޓެން ދަނިކޮށް އެކަމުން ސަލާމަތްކޮށް ދިނީ ނަމާދު. ކޮންމެ ދެ ނަމާދެއްގެ ދޭތެރޭގައި ވެސް އަހަރެންގެ ހިތުގައި އޮވޭ އަނެއް ނަމާދަށް ތައްޔާރުވާން. އެހެންވެ ފާފަތަކާ ދުރުވެވޭ،" ރަހްމާން ބުންޏެވެ.\nރަހްމާންގެ ދަރިފުޅު ޚަދީޖާ އަށް ވެސް އިންޑިޔާ މީހުންގެ މަލާމާތާއި ފުރައްސާރައާ ވަރަށް ގިނައިން ކުރިމަތިވެ އެވެ. ރަހްމާނާއެކު އިވެންޓެއްގައި ބައިވެރިވިއިރު ބުރުގާ އަޅައިގެން ހުރީމަ އެވެ.\nދަރިފުޅަށް ކުރިމަތިވާ މަލާމާތާ ބެހޭ ގޮތުން ވެސް ރަހްމާން ވާހަކަ ދެއްކި އެވެ. އޭނާ ބުނީ އެއީ ކުރެވޭނެ ކަމެއް ނަމަ ޚުދް އޭނާވެސް އުޅުނީހީ ބުރުގާ އަޅައިގެންނެވެ.\n"ފިރިހެނުން ބުރުގާ އަޅަން ހުއްދައެއް ނޫން. އެހެން ނޫންނަމަ އަހަރެން ވެސް ބުރުގާ އެޅީމުސް. އޭރުން ފިހާރަތަކަށް ގޮސް ވިޔަފާރިކޮށް ހަދަން ވެސް ފަސޭހަ ވާނެ. އަހަރެން ގަބޫލުކުރާ ގޮތުގައި ދަރިފުޅަށް ބުރުގާ އަޅައިގެން މާ ބޮޑަށް މިނިވަންކަން އިހްސާސްވޭ. ސަބަބަކީ އެ ދަރިފުޅަކީ ވަރަށް ތަފާތު ހިތްތިރި ކުއްޖެއް. ގޭގައި ގެންގުޅޭ ނޯކަރެއްގެ މަންމަޔަކު މަރުވިޔަސް އެ މީހެއްގެ ޖަނާޒާއަށް އޭނާ ދާނެ. އޭނާ އުޅޭލެއް ސިމްޕަލްކަމުން އަހަރެން ހުންނަނީ އާސޯޚު ވެފަ،" އަންހެންދަރިފުޅު ޚަދީޖާ އާ ބެހޭ ގޮތުން ރަހްމާން ބުނެފައި ވެއެވެ.


Aa usoolaa medhu hiyhama nujehi Taxi driverun court ah! | Mihaaru\nއާ އުސޫލާ މެދު ހިތްހަމަނުޖެހި ޓެކްސީ ޑްރައިވަރުން ކޯޓަށް!\n06 އޯގަސްޓް 2019 - 14:45 24 comments\nޓެކްސީ ދަތުރުތަކަށް އަގު ނަގަން ޓްރާންސްޕޯޓް މިނިސްޓްރީން ކަނޑައެޅި އާ އުސޫލާ މެދު ހިތްހަމަ ނުޖެހިގެން އެއަށް އަމަލުކުރުން ހުއްޓުވައިދޭން އެދި ޓެކްސީ ޑްރައިވަރުން ސިވިލް ކޯޓަށް މައްސަލައެއް މިއަދު ހުށަހަޅައިފި އެވެ.\nޑްރައިވަރުންގެ ޖަމިއްޔާގެ ވަގުތީ ރައީސް އަބްދުﷲ އިބްރާހީމް "މިހާރު" އަށް ވިދާޅުވީ ސިވިލް ކޯޓަށް މައްސަލައެއް ހުށަހެޅީ އާ އުސޫލުގެ ސަބަބުން ޓެކްސީ ޑްރައިވަރުންގެ އާމްދަނީ އަށް ބޮޑު ހީނަރުކަމެއް އަންނާނެ ކަމަށް ގަބޫލުކުރެވޭތީ ކަމަށެވެ.\nކޯޓަށް މައްސަލަ ހުށަހެޅުމުގެ އިތުރުން ޓްރާންސްޕޯޓް މިނިސްޓަރު އާއިޝަތު ނަހުލާއާ މި މައްސަލައިގައި ބައްދަލުކުރަން އެދި ޑްރައިވަރުން ވަނީ ސިޓީ ފޮނުވައިފަ އެވެ. އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާ ވެސް މަޝްވަރާކުރަން ބޭނުންވާ ކަން ޑްރައިވަރުން ހުށަހަޅާފައިވާ ކަމަށް އޭނާ ވިދާޅުވި އެވެ.\nއާ އުސޫލާ ދެކޮޅަށް ހިތްހަމަނުޖެހުންފާޅުކުރަން މާދަމާ އިހްތިޖާޖް ކުރަން ޑްރައިވަރުން ވަނީ ނިންމައިފަ އެވެ.\nޓްރާންސްޕޯޓުން އެކުލަވާލި އާ އުސޫލުގެ ދަށުން ހުރިހާ ޓެކްސީތަކުން ވެސް ޓެކްސީ އެޕްލިކޭޝަން ބޭނުން ކުރަންޖެހެ އެވެ. މި އުސޫލުގެ ދަށުން މާލެ އާއި ހުޅުމާލޭގައި ކުރާ ދަތުރުތަކަށް ނަގާނީ 25 ރުފިޔާ އެވެ. އަދި ޑިކީއަށް އެއްޗެއް އެރުވި ނަމަވެސް އެއަށް އިތުރު ފައިސާއެއް ނުނެގޭނެ އެވެ.\nބްރިޖް ދަތުރު ފެށުމާ އެކު މާލެ އާއި ހުޅުލޭގެ ދަތުރުތަކަށް ޑްރައިވަރުން އާއްމުކޮށް ނަގަމުން އަންނަނީ 100 ރުފިޔާ އެވެ. އެކަމަކު އާ އުސޫލުގެ ދަށުން އެ އަގު ވަނީ 75ރ. އަށް ދަށްކޮށްފަ އެވެ. އަދި ހުޅުމާލެ-ހުޅުލެ ނުވަތަ މާލެ-ހުޅެލަށް ދިޔުމަށް ނަގަންޖެހޭނީ 60 ރުފިޔާ އެވެ.\nއިތުރު ލިޔުންތައް ޓެކްސީ ހިދުމަތް ޓެކްސީ އަގު ޓެކްސީ ޑްރައިވަރުން ދަތުރުފަތުރު\n11 months ago 222\nޓެކްސީ ޑްރައިވަރުން އަނެއްކާވެސް މުޒާހަރާ އަށް


Nurasmee thauleemu mahaasinthaa fashaifi - vNews.mv\nނުރަސްމީ ތައުލީމު މަހާސިންތާ ފަށައިފި\nހުސައިން ވަސީމް 07 October 2019, 14:36\nނުރަސްމީ ތައުލީމު ހަރުދަނާގޮތެއްގައި ދެވޭނޭ ގޮތްތަކާއި ގުޅެގޮތުން މަޝްވަރާކުރުމަށް ބާއްވާ މަހާސިންތާ ފަށައިފިއެވެ.\nމަހާސިންތާ ފަށާފައިވަނީ މިއަދު ހެނދުނު އިސްލާމީ މަރުކަޒުގައެވެ.\nނުރަސްމީ ތައުލީމުގެ މަހާސިންތާއަކީ ތައުލީމާއި ސިއްހަތު އަދި ދުޅަހެޔޮކަމަށް ދެވޭ ފުރުސަތުތައް ފުޅާކުރުމުގެ މަގުސަދުގައި ނުރަސްމީ ތައުލީމު ދިނުމުގެ އުސާލާމެދު މަޝްވަރާކޮށް ނުރަސްމީ ތައުލީމު ދިނުން އިތުރަށް ފުޅާކުރުމަށްޓަކާ އެޑިއުކޭޝަން މިނިސްޓްރީ އާއި ނޭޝަނަލް އިސްންޓިޓިއުޓް އޮފް އެޑިއުކޭޝަން އަދި ޔުނިސެފް ގުޅިގެން ހިންގާ މަހާސިންތާއެކެވެ.\nމިމަހުގެ7ވަނަ ދުވަހުން 8 ވަނަ ދުވަހަށް އިސްލާމީ މަރުކަޒުގެ ޖަލްސާކުރާ މާލަމުގައި ބާއްވާ މި މަހާސިންތާގައި ކޮންމެ އަތޮޅަކުން ތިން ކައުންސިލަރުން ބައިވެރިވެވަޑައި ގަންނަވައެވެ.\nމަހާސިންތާ ފެށުމަށް ބޭއްވި ރަސްމިއްޔާތު ޝަރަފްވެރިކޮށްދެއްވާ ވާހަކަފުޅު ދައްކަވަމުން ރާއްޖޭގެ ތައުލީމަށް ގިނަގުނަ ހިދުމަތްތަކެއް ކޮށްދެއްވި ޑރ މުސްތަފާ ހުސައިން ވިދާޅުވީ ކަންކަން ބޮއްސުންލައިގެންދަނީ މަސައްކަތުގެ މައިދާނުގައި އުނގެނޭ ތައުލީމް ބޭނުން ނުކުރެވޭތީ ކަމަށެވެ.\nއެމީހެއްގެ ހުރި އިލްމު އެ ބޭނުންކުރާއިރު އެވަގުތެއްގައި ހާލަތަށް ބަލަންޖެހޭނެ ކަމަށާ ކަމެއް ނިންމުމުގެ ކުރިން އެމީހަކަށް ލިބިފައިހުރި އިލްމެއްގެ ބޭނުން ހިފަންޖެހޭ ކަމަށެވެ.\nއިލްމާއި ތަޖުރިބާއަކީ އެންމެ އަގުހުރި ބައިތުލްމާލު ކަމަށް މުސްތަފާ ވިދާޅުވިއެވެ.\nކޮންމެކަމެއްވެސް ކުރަންވާނީ ކަމަށް ކަމޭހިތައިގެން ކަމަށާ ނަމަަކަށް ކަމެއް ކޮށްގެން ލިބޭނޭ ކުރިއެރުމެއް އަދި ހިތްހަމަޖެހުމެއްވެސް ނޯންނާނެ ކަމަށް މުސްތަފާ ވިދާޅުވިއެވެ.\nމުސްތަފާ ވިދާޅުވީ ކަމެއް ކުރުމުގައި އެކަމެއްގެ ވައްޓަފާޅިއާއި އުސޫލްތަކުގެ ތެރެއިން ކަންކަން ކުރީމާ ކާމިޔާބުވާނެ ކަމަށާ އެއީ ކާމިޔާބީގެ ސިއްރު ކަމަށެވެ.\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ އަބްދުﷲ ރަޝީދު ވިދާޅުވީ، ނުރަސްމީ ތައުލީމު ދިނުމަކީ އެޑިއުކޭޝަން މިނިސްޓްރީގެ މެންޑޭޓްގައިވެސް އަދި ކައުންސިލްތަކުގެ މެންޑޭޓްގައިވެސް ހިމެނޭ ކަމެއް ކަމަށެވެ.\nރަޝީދު ވިދާޅުވީ ނުރަސްމީ ތައުލީމު ކުރިއަށް ގެންދވޭނީ ކައުންސިލްތަކާއި ނޭޝަނަލް އިންސްޓިޓިއުޓް އޮފް އެޑިއުކެޝަނާއި ގުޅިގެން ނުރަސްމީ ތައުލީމު ހަރުދަނާގޮތެއްގައި ދެވޭނޭ ގޮތުގެ މައްޗަށް ޕޮލިސީއަކާއި ސްޓްރެޓަޖިކް އެކްޝަން ޕްލޭނެއް ރާވައިގެން ކަމަށެވެ. އެހެންވީމާ ޔުނިސެފްގެ އެހީތެރިކަމާއިއެކު އެފަދަ ޕޮލިސީއަކާއި ސްޓްރެޓަޖިކް އެކްޝަން ޕްލޭނެއް ރާވާން ނިންމާފައިވާ ކަމަށް ރަޝީދު ވިދާޅުވިއެވެ.\nރަށްރަށުގެ މުޖުތަމައަށް ބޭނުންވަނީ ކޮން ކަންތައްތަކެއްކަން އެންގޭނީ ކައުންސިލްތަކަށް ކަމަށާ ކައުންސިލްތަކާއެކު އެކަންކަމާގުޅޭ މަޝްވަރާތައް ކުރުމަށްފަހު ސްޓްރެޓެޖިކް އެކްޝަން ޕްލޭންގައި ހިމެނޭނެ ކަމަށް ރަޝީދު ވިދާޅުވިއެވެ.\nނުރަސްމީ ތައުލީމު ދިނުމަކީ ރައީސް އިބްރާހީމް މުހައްމަދު ސޯލިހު ވަރަށް އިސްކަމެއް ދެއްވައިގެން ކުރައްވާ މަސައްކަތްޕުޅެއް ކަމެކެވެ. އަދި މިއީ މިސަރުކާރުގެ ސިޔާސަތުގެ ތެރޭގައިވެސް ހިމެނޭ ކަމެކެވެ.\nއެޑިއުކޭޝަން މިނިސްޓްރީން ބުނީ ކުރިއަށް އޮތްތަނުގައިވެސް މިފަދަ މަހާސިންތަތައް ބާއްވާނެ ކަމަށެވެ.


Raees Nasheed ge vakeel Amal ah maruge inzaaru - vNews.mv\nރައީސް ނަޝީދުގެ ވަކީލް އަމާލްއަށް މަރުގެ އިންޒާރު!\n06 March 2016, 11:37\nކުރީގެ ރައީސް މުހައްމަދު ނަޝީދުގެ ބައިނަލްއަގުވާމީ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ އަމާލް ކްލޫނީއަށް މަރުގެ އިންޒާރު ލިބުނު ކަމަށް ބުނެ އޭނާގެ ސެކިއުރިޓީ ވަރުގަދަކޮށްފި އެވެ.\nއިނގިރޭސިވިލާތުގެ މެޓްރޯ ނޫހުގައި ބުނެފައިވަނީ ގޮތުން އަމާލްއަށް މަރުގެ އިންޒާރު ލިބުނީ ނަޝީދުގެ ވަކީލެއްގެ ގޮތުގައި މަސައްކަތް ކުރައްވަން ފެއްޓެވި ފަހުން މެސެޖެއްގެ ގޮތުގަ އެވެ. ނަމަވެސް އެކަމުގެ ތަފްސީލް ހިއްސާކޮށްފައެއް ނުވެ އެވެ.\nމިމައްސަލައާއި ގުޅިގެން 38 އަހަރުގެ އަމާލްގެ ފިރިމީހާ އަދި މަޝްހޫރު ފިލްމީ ތަރި ޖޯން ކުލޫނީ ވަނީ އިނގިރޭސިވިލާތުގައި އަމާލް ދިރިއުޅުއްވާ ސަރަހައްދުގައި ކެމެރާއަށް ހަރުކުރުމުގެ ހުއްދައަށް އެދިފަ އެވެ. އަދި އަމާލް ދިރިއުޅޭ ޑިސްޓްރިކްޓް ކަމަށްވާ އޮކްސްފޯޝަޔާގެ ކައުންސިލުން ވަނީ އެސަރަހައްދުގައި އިތުރު ކެމަރާ ހަރުކުރަން މިހާރު ހުއްދަ ދީފަ އެވެ.\nއޮކްސްފޯޝަޔާގެ ކައުންސިލަރު ޕައުލް ހޭރިސަންއާ ހަވާލާދީ ނޫހުގައި ބުނެފައިވަނީ ކެމެރާ ހަރުކޮށް އަމާލްގެ ސެކިއުރިޓީ ވަރުގަދަކުރަން ހުއްދަ ދިނީ އޭނާ ކުރައްވާ ގާނޫނީ މަސައްކަތްތަކާއި ގުޅިގެންނާއި މަރުގެ އިންޒާރާ ގުޅިގެން ކަމަށެވެ.\nއަމާލް މީގެ ކުރިން ވަނީ އިނގިރޭސިވިލާތުގެ ބޮޑުވަޒީރު ޑޭވިޑް ކެމަރަންއާ ބައްދަލުކުރައްވާ ރާއްޖޭގެ ވަކި ބޭފުޅުންކޮޅަކަށް ފިޔަވަޅު އަޅައިދިނުމަށް އެދިފަ އެވެ.\nޓެރަރިޒަމްގެ ކުށް ސާބިތުވެ 13 އަހަރުގެ ޖަލު ހުކުމެއް ތަންފީޒުކުރައްވަމުން ގެންދަވާ ރައީސް ނަޝީދު ޖަލުން މިނިވަންކުރުމަށާއި އެމަނިކުފާނު ބޭސް ފަރުވާއަށް އިނގިރޭސިވިލާތަށް ވަޑައިގަތުމަށް ދިވެހި ސަރުކާރުން ހުއްދަ ދެން އަމާލް ވަނީ ރާއްޖެއާއި ރާއްޖެއިން ބޭރުގައި މުހިއްމު މަސައްކަތްތަކެއްވެސް ކުރައްވާފައިވެ އެވެ.


Covid-19: Lankaa ICU Ge Endhuthah Furenee - Vaguthu\nކޮވިޑް-19 : ލަންކާ އައިސީޔޫގެ އެނދުތައް ފުރެނީ\nއަވަށްޓެރި ލަންކާގައި ކޮވިޑް-19އިގެ ހާލަތު ގޯސްވެ އެނދުތައް ފުރިދާނެކަމުގެ ބިރު ހީވާން ފަށައިފިއެވެ. ލަންކާގެ ހޮސްޕިޓަލްތަކުގައި ހުރި އޮކްސިޖަން މިންވަރު މިހާރު ވަނީ ދެނެފަނެފައެވެ. ސަބަބަކީ އައިސީޔޫ އަށް ބާރުބޮޑުވެ އެނދުތައް ފުރެންދެން މީހުން އެނދުމަތިކޮށްގެން ފަރުވާ ދޭން ޖެހިފައިވުމެވެ.\nއެ ގައުމުގެ ހެލްތް މިނިސްޓްރީ އިން ވަނީ ސަރުކާރު ހޮސްޕިޓަލްތަކުގައި އޮކްސިޖަން ހުރި މިންވަރު ދެނެގަތުމަށް އެ މައުލޫމަތު ފޯރުކޮށްދިނުމަށް ހޮސްޕިޓަލްތަކުގައި އެދިފައެވެ.\nލަންކާގެ ސްޓޭޓް މިިސްޓަރ އޮފް ޕްރައިމަރީ ހެލްތް ކެއާ، އެޕިޑެމިކްސް އެންޑް ކޮވިޑް ޑިސީސް ކޮންޓްރޯލް، ޑރ.ސުދަރްޝިނީ ފާނންޑޮޕުއްލޭ ލަންކާގެ ކޮލޮމްބޯ ގެޒެޓް އަށް ވިދާޅުވީ އައިސީޔޫގައި އެނދުމަތިކުރާ މީހުންގެ އަދަދު އާދަޔާއި ޚިލާފަށް އިތުރުވަމުންދާ ކަމަށެވެ.\nއޭނަ ވިދާޅުވީ ބަލި ޖެހޭ މީހުންގެ ނިސްބަތްވެ އައިސީޔޫ އަށް ބާރުބޮޑުވާތީ އެކަމަށް ސަމާލުވާން ޖެހޭ ކަމަށެވެ.\nއަދި ބަލި ޖެހޭ ޒުވާނުންނަށް ބަލީގައި ބޮޑުވަރުވާ މައްސަލަވެސް ފާހަގަކުރެވޭ ކަމަށް އޭނާ ވިދާޅުވިއެވެ.\nލަންކާގައި އިތުރު އައިސީޔޫ އެނދުތައް އިތުރުކުރުމުގެ މަސައްކަތް ވެސް ވަނީ ކުރިއަށް ގެންގޮސްފައެވެ.\nލަންކާގައި އޮކްސިޖެންގެ ދަތިކަން ކުރިމަތިވެފައި މިވަނީ ކޮވިޑަށް ފައްސިވާ މީހުންގެ އަދަދު އިތުރުވަމުން ދިޔަ ނަމަވެސް އޮކްސިޖަން ނުލިބުމުގެ ދަތިކަން ލަންކާއަށް ކުރިމަތި ނުވާނެ ކަމަށް ލަންކާ ސަރުކާރުން ބުނެފައި ވަނިކޮށެވެ.\nއަވަށްޓެރި ސްރީލަންކާ އިން ރެކޯޑް އަދަދެއްގެ މީހުން ކޮވިޑް-19 އަށް އިއްޔެވެސް ފައްސިވިއެވެ.\nލަންކާ ސަރުކާރުން އާއްމުކޮށްފައިވާ މައުލޫމާތުތައް ދައްކާ ގޮތުގައި އެގައުމުން އިއްޔެ ވަނީ 1111 މީހުން ކޮވިޑަށް ފައްސިވެފައެވެ.\nއެހެންކަމުން އިއްޔެ އަކީ މިހާތަނަށް ލަންކާ އިން އެއްދުވަސް ތެރޭގައި އެންމެ ގިނަ މީހުން ކޮވިޑަށް ފައްސިވި ދުވަހެވެ.


ކޮންމެ ދުވަހަކު ކިރު ބުއިމަކީ އަންހެނުންނަށް އުރަމަތީ ކެންސަރުޖެހޭ ކަމެއް: ދިރާސާ – Dhen.mv\nކޮންމެ ދުވަހަކު ކިރު ބުއިމަކީ އަންހެނުންނަށް އުރަމަތީ ކެންސަރުޖެހޭ ކަމެއް: ދިރާސާ\nއަންހެނުން ކޮންމެ ދުވަހަކު ގަވައިދުން ކިރު ބޯނަމަ އުރަމަތީ ކެންސަރު ޖެހުމުގެ ފުރުސަތު 80 އިންސައްތަ އިތުރުވާ ކަމަށް ދިރާސާއަކުން ދައްކައިފިއެވެ.\nއެމެރިކާގެ ޑައެޓަރީ ގައިޑްލައިންސް ބުނާ ގޮތުގައި އަންހެނުން ދުވާލަކު ތިން ތަށި ކިރު ބޯން ޖެހެއެވެ. ނަމަވެސް ކެލިފޯނިއާގެ ލޯމާ ލިންޑާ ޔުނިވާސިޓީން ކުރި މި ދިރާސާއިން ދައްކާ ގޮތުގައި މިއީ އަދި ސިއްހަތަށް އެންމެ ފައިދާ ހުރި ކަމެއް ނޫނެވެ.\nމި ރިޕޯޓުގައިވާ ގޮތުން ކިރު ތައްޓެއްގެ ތިން ބައި ކޮށްފަ އެއްބައި ބޯ މީހުންނަށް އުރަމަތީ ކެންސަރު ޖެހުމުގެ 30 އިންސައްތަ އޮވެއެވެ. އަދި ކިރު ތައްޓަކުން ނުވަތަ 240 އެމްއެލް ދުވާލަކު ބޯނަމަ މި އަދަދު 50 އިންސައްތައަށް އިތުރުވެއެވެ. އެހެންކަމަށް ވާނަމަ ދުވާލަކު ތިން ތަށި ކިރަށް ވުރެ ގިނައިން ކިރު ބޯ އަންހެނުންނަށް އުރަމަތީ ކެންސަރު ޖެހުމުގެ 80 އިންސަައްތަ ނުރައްކާ އޮވެއެވެ.\nމި ދިރާސާކޮށްފައިވަނީ އަށް އަހަރުން މަތީގެ 53000 އަންހެނުން ހިމައިގެންނެވެ. ކެންސަރު ޖެހުމަށް ދިމާވާ މައިގަނޑު ސަބަބު ސައިންޓިސްޓުންނަށް ހޯދިފައިނުވާ އިރު ސައިންޓިސްޓުން ދެކެނީ އެއީ ގެރީގެ ކިރުގައި ހުންނަ ހޯމޯނެއްގެ ސަބަބުން ކަމުގައެވެ.\nއުރަމަތީ ކެންސަރަކީ އެމެރިކާގެ އިތުރުން އިނގިރޭސިވިލާތުގައި ވެސް އެންމެ އާންމު އެއް ބައްޔެވެ. އެމެރިކާ އިން އެކަނި ވެސް ކޮންމެ އަހަރަކު 276000 އަންހެނުންނަށް އުރަމަތީ ކެންސަރު ޖެހެއެވެ.\nސެކިއުރިޓީ ދޭން ދަތިވާތީ ރައީސް ނަޝީދުގެ ގެކޮޅު ހުންނަ މަގުގައި ސައިކަލު ޕާކު ނުކުރެވޭ ގޮތަށް ބަދަލު ކުރުމަށް އެމްއެންޑީއެފުން އެދުނު\nކުރު ވާހަކަ: ވަގުތު ފާއިތު ނުވަނީސް\nދިމާވާ ކޮންމެފަހަރަކު "ހާދަ ހިއްކޭ" ކިޔާވެސް ތިޔަ ކުރެވެނީ މަލާމާތް!


Mi'ee sihhee hidhumaiy hoadhumah Male' aun huttuvumah masakkaiykuri hama ekani verikan: Wisam | Jazeera\tމިއީ ސިއްޚީ ހިދުމަތް ހޯދުމަށް މާލެ އައުން ހުއްޓުވުމަށް މަސައްކަތްކުރި ހަމައެކަނި ވެރިކަން: ވިސާމް - Jazeera\nމިއީ ސިއްޚީ ހިދުމަތް ހޯދުމަށް މާލެ އައުން ހުއްޓުވުމަށް މަސައްކަތްކުރި ހަމައެކަނި ވެރިކަން: ވިސާމް\nސާއިފް ޝިޔާދު November 11, 2020 263 views0\nރައީސް އިބްރާހީމް މުހައްމަދު ސޯލިހުގެ ސަރުކާރަކީ ސިއްހީ ހިދުމަތް ހޯދަން މާލެ އަންނަން ޖެހިފައި އޮތް އޮތުން ނިމުމަކަށް ގެނަންނަ މަސައްކަތްކުރި ހަމައެކަނި ވެރިކަން ކަމަށް ރައްޔިތުންގެ މަޖިލީހުގެ ގަމު ދާއިރާގެ މެމްބަރު މުހައްމަދު ވިސާމް ވިދާޅުވެއްޖެއެވެ.\nމިއަދު ކުރި ޓްވީޓެއްގައި ވިސާމް ވަނީ ޓާޝަރީ ފެންވަރުގެ ފަސް ހޮސްޕިޓަލް ރާއްޖޭގެ ފަސް ސަރަހައްދެއްގައި ތަރައްގީކުރުމަށް މި ސަރުކާރުން ކުރިޔަށް ގެންދާ މަޝްރޫއާއެކު މިހާރު ވެސް ސިއްޚީ ދާއިރާއަށް އިންގިލާބީ ބަދަލެއް މި ސަރުކާރުން ގެނެސްފައިވާ ކަމަށް ވިދާޅުވެފައެވެ. އަދި މާލެއަށް ބޭސްފަރުވާއަށް އަންނަން ޖެހިފައި އޮތްއޮތުން ނިމުމަކަށް ގެނައުމަށް މި ސަރުކާރުން ބޮޑު ހޭދައެއްކުރަމުންދާ ކަމަށް ވިސާމް ފާހަގަކުރެއްވިއެވެ.\nޓާޝަރީ ފަސް ހޮސްޕިޓަލްގެ މަޝްރޫއާއެކު އަތޮޅުތެރޭ ސިއްހީ ނިޒާމަށް މި ސަރުކާރުން އިންގިލާބީ ބަދަލެއް މިހާރު ވެސް ވަނީ ގެނެސްފަ. މިއީ ސިއްހީ ހިދުމަތް ހޯދަން މާލެ އަންނަންޖެހިފައި އޮތް އޮތުން ނިމުމަކަށް ގެންނަން ބޮޑު ހޭދައެއްކޮށް އެ މަސައްކަތްކުރި ހަމަ އެކަނި ވެރިކަން. https://t.co/YaDKBq5nEe\n— Mohamed Wisam (@mohamedwisaam) November 11, 2020\nވިސާމް މިހެން ވިދާޅުވެފައިވާއިރު ގަމަކީ ރައީސް ސޯލިހުގެ ސަރުކާރުން ޓާޝަރީ ފެންވަރުގެ ހޮސްޕިޓަލެއް ތަރައްގީކުރަމުން އަންނަ ރަށެކެވެ. މީގެއިިތުރުން މި ސަރުކާރުން ޓާޝަރީ ފެންވަރަށް ތަރައްގީކުރަމުން އަންނަނީ އައްޑޫ އިކުއެޓޯރިއަލް ހޮސްޕިޓަލާއި، ގދ. ތިނަދޫގެ ޑރ. އަބްދުއްސަމަދު މެމޯރިއަލް ހޮސްޕިޓަލާއި، ކުޅުދުއްފުށީ ރީޖަނަލް ހޮސްޕިޓަލްގެ އިތުރުން ރ. އުނގޫފާރު ރީޖަނަލް ހޮސްޕިޓަލެވެ.\nމިއަދު ޖުމްހޫރީ ދުވަހާއި ގުޅިގެން ދެއްވި ޚާއްސަ ޚިތާބުގައި ރައީސް ވަނީ މި ފަސް ހޮސްޕިޓަލުގެ ފައިދާ އަންނަ އަހަރުގެ ތެރޭގައި ރައްޔިތުންނަށް ލިބިގެންދާނެ ކަމަށް ވިދާޅުވެފައެވެ. އެގޮތުން، ސިއްހީ ދާއިރާ ލާމަރުކަޒު ކުރުމުގެ 56 މަޝްރޫއެއް، އަންނަ އަހަރުގެ ތެރޭގައި، ރާއްޖޭގެ އެކި އަތޮޅުތަކުގައި ކުރިއަށް ގެންދާނެ ކަމަށް ވެސް ރައީސް ވިދާޅުވިއެވެ.


Maruvaan Dhimaavi Sababakee Athugai Oeh Rolex Gadi - Vaguthu\nމަރުވާން ދިމާވި ސަބަބަކީ އަތުގައި އޮތް އަގުބޮޑު ރޮލެކްސް ގަޑި\n7 މަސް ކުރިން ( ޖޫން 8, 2018 )\nއިނގިރޭސިވިލާތުގެ ރައްޔިތެއް ކަމަށްވާ އުމުރުން 31 އަހަރުގެ ޑެނީ ޕާސްގެ ގަޔަށް އެތައް ފަހަރަކު ވަޅި ހަރާ ވަނީ މަރާލާފައެވެ. އޭނާގެ ގާތިލް ޖޯޑަން ބެއިލޭގެ މައްޗަށް ކުށް ސާބިތުވާކަމަށް ނިންމާ އޭނާ އުމުރަށް ޖަލަށް ލުމަށް މިއަދު ކޯޓުން ވަނީ ޙުކުމް ކޮށްފައެވެ.\nޑެނީގެ މަންމަ މީޑިއާ އަށް މައުލޫމާތު ދެމުން ބުނީ ޑެނީ އަށް ޖޯޑަން ހަމަލާ ދިނީ ޑެނީގެ އަތުގައި އޮތް 7000 ޕައުންޑްގެ އަގުހުރި ރޮލެކްސް ގަޑި ފޭރިގަތުމުގެ ބޭނުމުގައެވެ. ޑެނީއަށް އެތައް ދުވަހެއް ވަންދެން ފާރަލުމަށް ފަހު ޖޯޑަން ޑެނީ އަށް ހަމަލާ ދިނީ މަގުމަތިން ހިނގާފައި ދަނިކޮށެވެ.\n"މަގުމަތީގައި މީހެއްގެ ގަޔަށް އެތައް ފަހަރަކު ވަޅި ހަރާ މަރާލާ ހިސާބަށް ލަންޑަންގެ ކަންތައްތައް ގޯސްވެގެން ދިއުމަކީ އަހަރެމެން ވަރަށް ހިތާމަ ކުރާކަމެއް. މިފަދަ ކުށްތައް ކުރުން ހުއްޓުވަން ސަރުކާރުން ފިޔަވަޅު އަޅަން ޖެހޭ." ޑެނީގެ މަންމަ ޖެން މީޑިއާ އަށް މައުލޫމާތު ދެމުން ބުންޏެވެ.\nޖެން ބުނީ އޭނާ މިހާރު އުފުލަމުންދާ ހިތާމަ އެހެން މަންމަ އަކަށް ކުރިމަތިވާން ބޭނުން ނުވާ ކަމަށާއި އެހެންކަމުން ޑެނީގެ ގާތިލާއި އެފަދަ އެހެން މީހުން ވެސް އުމުރު ދުވަހު ޖަލުގައި ބަންދު ކުރަން ބޭނުންވާ ކަމަށެވެ.\nފަހަކަށް އައިސް ލަންޑަންގައި ފޭރުމާއި، ވައްކަން ކުރުން ވަނީ ވަރަށް ބޮޑަށް އާންމުވެފައެވެ. ރިޕޯޓްތައް ބުނާ ގޮތުގައި ލަންޑަންގެ އަމާންކަން ގެއްލެން މެދުވެރިވެފައިވާ އެންމެ ބޮޑު ސަބަބަކީ ލަންޑަންގެ ސަލާމަތީ ކަންތައްތައް ބަލަހައްޓަން ސަރުކާރުން އެކަށީގެންވާ ހޭދައެއް ކުރަމުން ނުދިއުމެވެ.\nޖޫން 8, 2018 - 23:02\nއިނގިރޭސިވިލާތަށް ގެއްލ؛ުމާއި ހަލާކު ހުރި ، އާމީން !


Mi dhanee enme goas haalathah, touristun gennan fashan jehey: Nasheed\nމި ދަނީ އެންމެ ގޯސް ހާލަތަށް، ޓޫރިސްޓުން ގެންނަން ފަށަން ޖެހޭ: ނަޝީދު\nކޮވިޑް-19 ގެ ސަަބަބުން ރާއްޖޭގެ އިގްތިސާދު ދާނެ ކަމަށް އަންދާޒާ ކުރި ސިނޭރިއޯތަކުގެ ތެރެއިން މިހާރު ދަނީ އެންމެ ގޯސް ހާލަތުގެ ސިނޭރިއޯއަށް ކަމަށާއި ހާލަތު ރަނގަޅު ކުރުމުގެ ގޮތުން އަންނަ މަހު ޓޫރިސްޓުން ރާއްޖެ ގެންނަން ފަށަން ޖެހޭ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nކޮވިޑް-19 ގެ ސަބަބުން ސަރުކާރުން އަޅަން ޖެހިފައިވާ ފިޔަވަޅުތަކުގެ ސަބަބުން އިގްތިސާދަށް ކުރާނެ އަސަރުތަކުގެ މައްޗަށް ފިނޭންސް މިނިސްޓްރީން ވަނީ ފަސް ސިނާރިއޯއެއް ތަސައްވަރުކޮށް އޭގެ އަންދާޒާތައް މަޖިލީހަށް ފޮނުވާފަ އެވެ.\nމަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ، ފިނޭންސް މިނިސްޓްރީގެ ސިނާރިއޯތަކަށް ބަލާއިރު މި ވަގުތު އިގްތިސާދު އޮތީ ހަތަރުވަނަ ސިނާރިއޯގައި ކަމަށް ބެލެވޭ ކަމަށެވެ. އެއީ ތިންވަނަ ސިނާރިއޯގައި ލަފާ ކޮށްފައިވާ މިންވަރަށް މިހާތަނަށް އާމްދަނީ ލިބިފައި ނުވާތީ ކަމަށް އެމަނިކުފާނު ވިދާޅުވި އެވެ.\n"ސިނާރިއޯ ތިނެއްގައި އޭޕްރީލް މަހު 880 މިލިއަން ރުފިޔާ ލިބޭނެ ކަމަށް އޮތީ. އެކަމަކު އޭޕްރީލް މަސް ނިމުނުއިރު ލިބުނީ 527.5 މިލިއަން ރުފިޔާ. އެހެންވީމަ އަޅުގަނޑުމެން މިހާރު މި ތިބީ ހަތަރުވަނަ ސިނާރިއޯގައި، ގާތްގަނޑަކަށް އަޅުގަނޑުމެން މި ދަނީ ފަސްވަނަ ސިނާރިއޯއާ ހަމައަށް،" ނަޝީދު ވިދާޅުވި އެވެ.\nރައީސް ނަޝީދު ވިދާޅުވި ގޮތުގައި ފަސްވަނަ ސިނާރިއޯއަކީ އަންދާޒާ ކުރެވޭނެ އެންމެ ގޯސް ހާލަތު ކަމަށް ވުމުން އެ ހާލަތަށް ދާން އެއްވެސް މީހަކު ބޭނުން ނުވާނެ ކަމަށެވެ. އޭގެ ކުރިއަށް އެންމެ ކުޑަމިނުން ތިންވަނަ ސިނާރިއޯގައިވާ ހާލަތުގައިވާ ކަންކަމަށް ދާން މަސައްކަތް ކުރަން ޖެހޭ ކަމަށް ވިދާޅުވި އެވެ.\nނަޝީދު އިތުރަށް ވިދާޅުވީ ސިނާރިއޯ ތިނެއްގައިވާ އިގްތިސާދީ ހާލަތުގައި ތިބުމަށް ވެސް މި އަހަރުގެ ތެރޭގައި 845،000 ޓޫރިސްޓުން ރާއްޖެ އަންނަން ޖެހޭ ކަމަށެވެ. ރާއްޖޭގެ ބޯޑަރު ބަންދު ކުރުމުގެ ކުރިން ތިން ލައްކައެއްހާ ޓޫރިސްޓުން އައިސްފައިވާ ކަމަށާއި އިތުރު ފަސް ލައްކަ ޓޫރިސްޓުން ގެންނަން ޖެހޭ ކަމަށް އެމަނިކުފާނު ވިދާޅުވި އެވެ.\n"މި ކަންކަން އަޅުގަނޑުމެންނާ ދިމާވިއިރު ތިންލައްކައެއްހާ ޓޫރިސްޓުން ރާއްޖެ އައިސްފައިވޭ. އަދި ބާކީ ފަސް ލައްކަ ޓޫރިސްޓުން ގެނެސްގެން އަޅުގަނޑުމެނަށް ކިރިޔާ ވެސް ނޭވާ ލެވޭ ތަނެއްގައި ތިބެވެން މި އޮތީ." ރައީސް ނަޝީދު ވިދާޅުވި އެވެ.\nރާއްޖޭގައި ޓޫރިޒަމް ހުޅުވާލުމަށް ހުޅުވާލުމާބެހޭ ގޮތުން ޓޫރިޒަމް މިނިސްޓްރީން އެކުލަވާލާފައިވާ ގައިޑްލައިން ވަނީ ރައްޔިތުންގެ މަޖިލީހަށް ފޮނުވާފައިވާއިރު އެ ޑްރާފްޓް އަކީ ރާއްޖޭގެ އިގްތިސާދު އޮތް ހާލަތުގެ އަދަދުތައް ހެޔޮ ކުރުމަށް އެކުލަވާލައި ފޮނުވާފައިވާ ކަަމަށް ޑްރާފްޓްއެއް ކަމަށް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ ރާއްޖޭގެ އިގްތިސާދަށް އާމްދަނީ ލިބެން އޮތީ ޓޫރިސްޓުން ގެނެސްގެން ކަމަށެވެ. އެހެންކަމުން މިހާރު އޮތް އިގްތިސާދު ހާލަތު ރަނގަޅު ކުރެވެން އޮތީ އަންނަ މަހު ޓޫރިސްޓުން ގެންނަން ފަށައިގެން ކަމަށް އެމަނިކުފާނު ވިދާޅުވި އެވެ.\nގައިޑްލައިންގައިވާ ގޮތުން ޕްރައިވެޓް ޖެޓްތަކާއި ސުޕަ ޔޮޓްފަހަރުތަކަށް ހުޅުވާލަން މަސައްކަތް ކުރަނީ ޖޫން މަހުގެ ފުރަތަމަ ދުވަހުން ފެށިގެންނެވެ. ޗާޓަރު ފްލައިޓްތަކާއި ޝެޑިއުލް ފްލައިޓްތަކަށް ހުޅުވާލަން މަސައްކަތް ކުރާނީ ޖުލައި މަހުގެ ފުރަތަމަ ދުވަހުން ފެށިގެންނެވެ. އަދި ގެސްޓްހައުސްތަކަށް ޓޫރިސްޓުން ގެންނާނީ އޮގަސްޓް މަހުގެ ފުރަތަމަ ދުވަހުން ފެށިގެންނެވެ.\nޓޫރިޒަމް މިނިސްޓްރީން ބުނި ގޮތުގައި އެއީ ގައިޑްލައިންގެ ފުރަތަމަ ޑްރާފްޓެވެ. އެ ޑްރާފްޓް ޓޫރިޒަމް ވިޔަފާރިތަކާ ހިއްސާކޮށް އިސްލާހު ހުށަހެޅުމުގެ ފުރުސަތު ވަނީ ދީފަ އެވެ. އަދި މަޖިލީހުން ގެންނަން ބޭނުންވާ އިސްލާހުތައް ހުށަހަޅަން ވެސް ގައިޑްލައިން ފޮނުވާފައިވެ އެވެ. އެ ފުރުސަތު ދީފައި ވަނީ މި މަހުގެ 25 ވަނަ ދުވަހުގެ ނިޔަލަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޓޫރިޒަމް + ފިނޭންސް މިނިސްޓްރީ މިނިސްޓްރީ އޮފް ޓޫރިޒަމް އިގްތިސޯދު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް


“ނެތޭ ވެވޭކަށް ބާޣީއަކަށް” ޅ. ބ އަދި ރ އަތޮޅުގެ ދަތުރުފުޅުގައި ރައީސް ނަޝީދުގެ ރަނިންގްމޭޓް ޑރ. މުސްތަފާ ލުތުފީ ފުރާވަޑައިގަންނަވައިފި – Maldivian Democratic Party\n“ނެތޭ ވެވޭކަށް ބާޣީއަކަށް” ޅ. ބ އަދި ރ އަތޮޅުގެ ދަތުރުފުޅުގައި ރައީސް ނަޝީދުގެ ރަނިންގްމޭޓް ޑރ. މުސްތަފާ ލުތުފީ ފުރާވަޑައިގަންނަވައިފި\n“ނެތޭ ވެވޭކަށް ބާޣީއަކަށް” ޅ. ބ އަދި ރ އަތޮޅުގެ ދަތުރުފުޅުގައި ދިވެހިރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް ނަޝީދުގެ ރަނިންގްމޭޓް ޑރ. މުސްތަފާ ލުތުފީ މިއަދު (27 ޖުލައި 2013) ފުރާވަޑައިގަންނަވައިފިއެވެ. މިފަހަރުގެ މި ދަތުރުފުޅުގައި އެންމެ ފުރަތަމަ ޒިޔާރަތް ކުރައްވާނީ ޅ. ނައިފަރަށެވެ.\nމި ދަތުރުފުޅުގައި ޅ. ނައިފަރުގެ އިތުރުން ޑރ. މުސްތަފާ ލުތުފީ ޒިޔާރަތް ކުރައްވާނީ އެއަތޮޅުން ހިންނަވަރަށާއި، ރ. އުނގޫފާރަށާއި އަދި ބ. އޭދަފުށްޓަށެވެ.\n“ނެތޭވެވޭކަށް ބާޣީއަކަށް” އެމްޑީޕީގެ “އެއްބުރުން” ކެމްޕެއިންގެ މި ދަތުރުފުޅުތަކުގައި ރިއާސީ ކެންޑިޑޭޓް ރައީސް ނަޝީދު ހޮވުމަށްޓަކައި އެމްޑީޕީއިން މިހާތަނަށް ކުރަމުން ގެންދިޔަ ކެމްޕެއިން މަސައްކަތްތަކުގެ އިތުރުން މިފަހަރުގެ ދަތުރުތަކުގައި ތަފާތު އިތުރު ހަރަކާތްތައް ކުރިޔަށް ގެންދާގޮތަށް ވަނީ ހަނމަޖެހިފައެވެ. މި ގޮތުން މިފަހަރު ޑރ. މުސްތަފާ ލުތުފީ ޒިޔާރަތްކުރައްވާ ރަށްރަށުގައި ރިޔާސީ އިންތިޚާބުގެ މެނިފެސްޓޯގެ ބިލްބޯރޑު އަދި ބަޣާވާތާ ގުޅޭ ބިލްބޯރޑް ހަރުކުރުން،7ފެބްރުއަރީ 2013ގައި ހިންގި ބަޣާވާތާ ގުޅޭގޮތުން ތައްޔާރުކޮށްފައިވާ ފޮތް ބެހުމާއި، ބަޣާވާތުގެ ސީޑީ ބެހުން ހިމެނިގެންވެއެވެ.\nރައިސް ނަޝީގެ ރަނިންގމޭޓު ޑރ. މުސްތަފާ ލުތުފީއާއި އެކު މި ދަތުރުފުޅު ތަކުގައި ބައިވެރިވެވަޑައިގަންނަވާނީ، އެމްޑީޕީގެ ޗެއަރޕާސަން މޫސާ މަނިކާއި، މައްޗަންގޯޅި އުތުރު ދާއިރާގެ މަޖިލިސް މެމްބަރު އަލްއުސްތާޛާ މާރިޔާ އަޙުމަދު ދީދީއާއި، އިހަވަންދޫ ދާއިރާގެ މަޖިލިސް މެމްބަރު އަޙުމަދު އަބްދުﷲއާއި، މައްޗަންގޮޅި އުތުރު ދާއިރާގެ ރައީސް އިބްރާޙިމް އަޙުމަދު އަދި ހެންވޭރު ދެކުނު ދާއިރާގެ ރައީސް ހުސެއިން ޝަހީމުއެވެ.


Raees Ah Covid-19 Vaccine Jassavan Libivadaigai Furusathuge Beynumeh Nukurevvi - Vaguthu\n8 މަސް ކުރިން ( ޖެނުއަރީ 14, 2021 )\nރައީސް ސޯލިހްގެ ދަތުރުފުޅުގައި އަބޫދާބީގެ ވަލީއަޙުދު ޝައިޚް މުޙައްމަދު ބިން ޒައިދު އަލް ނަޙްޔާ އާއި ބައްދަލުކުރައްވަނީ - ރައީސް އޮފީސް\nރައީސް ޞާލިހް ޔުނައިޓެޑް އެރަބް އެމިރޭޓްސް (ޔޫއޭއީ) އަށް މީގެ ދުވަސްކޮޅެއް ކުރިން ކުރެއްވި އަމިއްލަފުޅު ދަތުރުފުޅުގައި ކޮވިޑް-19 އަށް ވެކްސިން ޖެއްސެވުމަށް އެ ގައުމުން ރައީސަށް ފުރުސަތު ދެއްވުމުން އެ ފުރުސަތުގެ ބޭނުން ނުކުރައްވާ ދޫކޮށްލައްވައިފިއެވެ.\n"ރާއްޖެއެމްވީ" ގައި ބުނެފައި ވަނީ ޔޫއޭއީ ގައި ވެކްސިން ޖެއްސެވުމަށް ރައީސް ޞާލިހް ބޭނުންފުޅުވެވަޑައި ނުފެންނެވި ސަބަބަކީ މިހާތަނަށް އައި އިރު ރާއްޖޭގެ ރައްޔިތުންނަށް ވެކްސިން ލިބިފައި ނުވުމެވެ. އެހެންކަމުން ރައްޔިތުންނަށް ވެކްސިން ނުލިބިވަނިކޮށް އެމަނިކުފާނު ވެކްސިން ޖެއްސެވުމަށް ބޭނުންފުޅު ނުވީ ކަމަށް އިތުބާރު ހުރި ފަރާތަކާއި ހަވާލާދީ އެ ނޫހުގައި ވަނީ ރިޕޯޓްކޮށްފައެވެ.\nޔޫއޭއީ ރައްޔިތުންނަށް ދެމުން އަންނަނީ ޗައިނާގެ ސިނޮވެކް ކުންފުނިން ކޮވިޑް-19 އަށް އުފެއްދި ވެކްސިނެވެ.\nޖެނުއަރީ މަހުގެ 03 އިން 05 އަށް ރައީސް ސޯލިހް ޔޫއޭއީ އަށް ކުރެއްވި ދަތުރުފުޅުގެ ތެރެއިން ވަލީއަޙުދު ޝައިޚް މުޙައްމަދު ބިން ޒައިދު އަލް ނަޙްޔާންގެ ރަސްމީ ގެކޮޅުގައި ޖަނަވަރީ މަހުގެ4ވަނަ ދުވަހު ވަނީ ރަސްމީ ބައްދަލުވުމެއް ބާއްވަވާފައެވެ. އެ ބައްދަލުކުރެއްވުމުގައި ދެ ޤައުމުގައި ކޮވިޑް-19 ފެތުރުން ކޮންޓްރޯލްކޮށް ބަލީގެ ހާލަތު ރަނގަޅުކުުމަށް ކުރުމަށް ކުރަމުންދާ މަސައްކަތްތަކުގެ މައުލޫމާތު ބަދަލުކުރެއްވި ރައީސް އޮފީހުން ވިދާޅުވެއެވެ.\nރައީސް އޮފީހުން ވިދާޅުވި އެ ބައްދަލު ކުރެއްވުމުގައި ވާހަކަދައްކަވަމުން ކޮވިޑް-19 ފެތުރުން ކޮންޓްރޯލް ކުރުމަސްޓަކައި އެހެން ޤައުމުތަކާ ގުޅިގެން ޔޫއޭއީ އިން ކުރަމުންދާ މަސައްކަތްތައް ރައީސް ޞާލިހު ވަނީ ފާހަގަކުރައްވާފައި ކަމަށެވެ. އަދި، ކޮވިޑް ފެތުރުން ކޮންޓްރޯލް ކުރުމުގައި ކުރިއަރާފައިވާ ޓެކްނޮލޮޖީއާއި އިޖާދީ ވިސްނުންތައް ބޭނުންކޮށްގެން ޔޫއޭއީގެ ސަރުކާރުން ކުރަމުންދާ މަސައްކަތްތައް ފާހަގަކުރަައްވާ އެ މަސައްކަތަށް ރައީސް ޞާލިހު ތައުރީފް ކުރައްވާފައިވާ ކަމަށް ވެސް ރައީސް އޮފިހުން މައުލޫމާތު ދެއްވައެވެ.\nކޮވިޑް-19 އަށް ވެކްސިން ދޭން ދުނިޔޭގައި ފެށި އެންމެ ފުރަތަމަ ގައުމުތަކުގެ ތެރޭގައި ޔޫއޭއީ ހިމެނެއެވެ.\nތިމާވެއްޓާއި ގުޅޭގޮތުން ދިވެހި ކުދިން ފޮނުވި ސިޓީތައް ޝާހިދަށް އަރުވައިފި\nޖެނުއަރީ 14, 2021 10:47\nދެން އަހަރުމެން ބުނަންވީތަ ހާދަހެޔޮފުޅު މާތް ބޭފުޅެކޭ. ލޮލް ލޮލް ލޮލް. އަނެއްކާ ވެކްސިން ޖަހަންބުނުމުން ކީރިތި ކުރެއްވުނުބާ...\nޖެނުއަރީ 14, 2021 10:54\nއެއީ ޗައިނާއިން އުފެއްދި ވެކްސިނަކަށްވީތީ ނުޖެހީ. ރައްޔިތުނަށް ބެލީކީނޫން. ރައްޔިތުންނަށް ބަލާނަމަ މިބަލިމަޑުކަމުގައި ރައްޔިތުން ބޮޑު ޢަދަދުން ޖޫރިމަނާ ނުކުރާނެ. އަދި މިހާލަތުގައި ބޮޑެތި ވައްކަންތަކެއް ނުކުރާނެ.\nޖެނުއަރީ 14, 2021 11:10\nދޮގު. ހުސްދޮގު. ޔޫއޭއީން ރައީސްއަށް ޖަހަންދިނީ ޗައިނާގެ ވެކްސިން. އެހެންވެ ނުޖެހީ. މޮޅުވާހަކަ އެބަދައްކައެއްނު\nޖެނުއަރީ 14, 2021 11:13\nކިނބޫ ބޭނުމެއް ނުވާނެ އިންޑިއާ ނޫން އެހެން ޤައުމަކުން ވެކްސިން ޖަހާކަށެއް\nހެހެހެ ޗައިނާ ވީމަ އޮތަ\nނޫނީ ޑަރު ހީވީތަ\nޖެނުއަރީ 14, 2021 11:15\nޖެނުއަރީ 14, 2021 11:21\nބިރުން ރޯން ފެށީ ދޯ.\nޖެނުއަރީ 14, 2021 11:25\nނޫސްތަކުން ތިކަހަލަ ޕްރޮމޯޝަން ހުއްޓާލާ. ތިބުނާ ދަތުރެއް ކުރެއްވިއިރު، ވެކްސިން އޭރު އެޕްރޫވް ނުވޭ!\nޖެނުއަރީ 14, 2021 20:44\nޢެއްޗެއް ނޭގުނަސް ކޮމެންޓް ކުރެވޭތޯބަލާ.\nޖެނުއަރީ 14, 2021 11:35\nޗައިނާ ވެކްސިންވީމަ ނުޖެހީ ދޯ. ޗައިނާ ވެކްސިން ހޯދަން އުޅުނުނަމަ ހުރިހާ ރަށްޔިތުން މިހާރު ތިބޭނީ ވެކްސިން ޖަހައިން. އެކަމު އަޅުވެތިވެފަވާ ބަޔަކަށް ބޭނުން ކަމެއް ނުކުރެވޭނެ. ބާރަތް ވެކްސިން ޖަހަން ތައްޔާރުވޭ އެންމެން\nޖެނުއަރީ 14, 2021 11:38\nއަޅެ ތި ވެކްސިން ޖެހިނަމަ ދިވެހި ދައުލަތުން އެއް ވެކްސިނަށް ކުރަންޖެހޭ ޚަރަދު ކުޑަވެފަ ވައިރަސް ފަތުރާނެ އެކަކު މަދު ވީސް ދޯ. ކިހިނެއް ވިސްނާ ބައެއްތަ މީ؟\nޖެނުއަރީ 14, 2021 11:42\nތި ނުޖަހާ ނުހުންނާނެ.. ކޮންބައެއް ތީ\nމިމީހުންނަށް ހެޔޮ އެއްގޮތްވެސް ނޯންނާނެ\nޖެނުއަރީ 14, 2021 13:21\nމީ ކަނޑައެޅިގެން ދޮގު ހަބަރެއް ހަޤީޤަތް އެނގޭތީ މިބުނީ\nޖެނުއަރީ 14, 2021 13:38\nރައްޔިތުންނަ ކާންދީފަތޯ ރއިބުރާހިމު ފަރީކުޅުއްވަނީ...ދައުލަތުގެ ޙަޒާނާ ހުސްވެ ފައިސާޗާޕުކޮށް ބައިމީހުންނަ ބަހާހުސްކުުރިއިރު ރައްޔިތުންތިބީ ޑަސްބިންހޮވަން...އަހަރެމެންނަ ނުދީ ނުކާންވެގެން މޯދީ ގެރިމަސްނުކަނީ...ޔޫއޭއީ އިން ރއިބުރާހިމަށް އެރުވީ ވެކްސިންއެކަނިތޯ...ފައިސާގެ ނޫޓެނުދޭތޯ..ރައްޔިތުންނަ ނުދޭތީ ފައިސާގަނުހިފާތޯ އައީ..\nޖެނުއަރީ 14, 2021 13:41\nޗައިނާ ވެކްސިން ޖެހީމާ މޮދީ ބަވާލާނެތީ.\nޖެނުއަރީ 14, 2021 13:50\nތިކަން ނުކޮށް ތިއައީ ލަދަށް.. ނޫނީ ކޮށްފަ ފަޅާއަރާފާނެތީ މޮޅު ވާހަކައެއް ފަޅާލީ.\nޖެނުއަރީ 14, 2021 13:51\nރައްޔިތުންން ވެކްސިން ނުޖަހާތީ ނުޖަހަނަމޯ. ރައްޔިތުންގެ މާލިއްޔާ ފުނޑާލިއިރު އޯކޭ\nޖެނުއަރީ 14, 2021 13:53\nރައްޔިތުން ބޯހިޔާވަހިކަން ވާޒީފާ ސިއްހީ ކަންތައް ރާއްޖެއިން ބޭރައްނުދެވިފަ ތިބިއިރު ރައީސުގެ މިހުރިހާކަމެއް ފުރިހަމަ ރައްޔިތުން ނައްޓަކާ އެއްއިރު ނުކާހުރިނަމަ ގަބޫލުކުރެވިދާނެ އޭގެކޮއްމެ ވަގުތެއްގެ ކެއުމަކީއެތައްލައްކަރުފިޔާ ވީމަ ބުނެވޭނީ އެޖަހަންބިރުގަތީއޭ ރައީސުނުން އެތައްބަޔަކު އެބަތިބިފުރުސަތުލިބިފަ ނުޖަހާވެސް ވާނުވާނޭގޭތީ.\nޖެނުއަރީ 14, 2021 14:01\nކޮންތަކު ރައީސް ޔޫއޭއީއަށް ދިޔައީ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެވެސް ވެކްސިންޖަހަން\nޖެނުއަރީ 14, 2021 14:05\nހިތުން ރަނޅުމީހަކަ ވެންއުޅެނީ.\nކޮބާ ރަންރީނދޫ ޓްވިޓަރޭ ދަ ކޮމިއުނިކޭޝަން ކަޓޭ ދަ ރަތްފޯންވަގޭ ތަމެންނަށް ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ ގެޓް ދަ ޕޮއިންޓް. ގުޑް ގުޑް..\nޖެނުއަރީ 14, 2021 14:30\nކޮންތާކު ވަރަށް ފިނޑިވާނެ ތަދުވެދާނެތީ ބިރުން\nޖެނުއަރީ 14, 2021 14:39\nކީރިތި ކުރެއްވިތޯ ނުޖަހަން.\nޖެނުއަރީ 14, 2021 14:43\nރައިސް ސޯލިހު ތިޔަ ދެއްކެވި ނަމޫނާ އަށް ފަށްފަށުން ޝުކުރިއްޔާ...\nޖެނުއަރީ 14, 2021 16:47\nތި އިބްރާހީމް މުޙައްމަދު ސާލިހު\nޖެނުއަރީ 14, 2021 17:06\nޖެނުއަރީ 14, 2021 18:20\nޗައިނާ ވެކްސިން ވީމާ ނުޖެހީ އެރުން އިންޑިޔާ މީހުން މީނާ ކާލާނުން\nޖެނުއަރީ 14, 2021 18:57\nކަލޯ އިބޫ ވެކްސިން ނުޖަހަނީސް މަށެއްވެސް ނުޖަހާނަން. ތިޖަހައިގެން ކޮސްގޮވަން ފަށޭނީ ތޯއްޗެއް.\nޖެނުއަރީ 14, 2021 20:30\nހުޅުމާލޭގައި އަމިއްލަ ކުންފުނި ތަކުން ރިއަލް އެސްޓޭޓް އުސޫލުން އިމާރާތް ތައް ކުރަން ނުވެސް ޖެހޭނެ ބިން އެގޮތަށް ދީގެން ވެސް ނުވާނެ އެކަން ކުރަން ޖެހޭނީ ސަރުކާރުގެ ބޮޑު ހިއްސާ އެއް އޮންނަ އެމްޓީސީސީ އިންނޭ އެމްޓީސީސީގެ ރިއަލް އެސްޓޭޓް ޑިޕާރޓްމެންޓް މަސައްކަތް ނޮކޮށްގެން އުޅެނީ އެއީ މާލޭގައި ތިބި ކޮރަޕްޓް އަމިއްލަ ކުންފުނި ތަކުން ރިއަލް އެސްޓޭޓް ވިޔަފާރީގެ ތެރެއަށް ބޭނިގަނެގެން ރައްޔިތުންގެ ޖީބު ކަފަން އުޅޭތީއޭ މިކަން ކުރަންވީ ޗަންޕާރިއަލް އެސްޓޭޓް ކުންފުންނެއް ހަދައިގެން އެކުންފުނިންނޭ...


ބަލައިގެ ކިޔުން އަވަސްކުރުމަށް ކުރެވިދާނެ 8 ކަމެއް – Sheikh Fikree Sheikh Fikree\nބަލައިގެ ކިޔުން އަވަސްކުރުމަށް ކުރެވިދާނެ 8 ކަމެއް\nގިނަ ލިޔުންތައް ކިޔުމަކީ ތިމާގެ ހޭލުންތެރިކަން އިތުރުކޮށްދީ، ތިމާގެ ދާއިރާގައި ކުރިއެރުމަށް އެހީތެރިވެދޭކަމެކެވެ. ނަމަވެސް ލިޔުމެއް ކިޔަންފެށުމުން ދިމާވާ އެއް އުނދަގުލަކީ ކިޔުމުގެ ލަސްކަމެވެ. ނަމަވެސް، ކިޔުމުގެ ހުނަރުވެރިކަން އިތުރުކޮށް އަވަހަށް ކިޔުމަކީވެސް ވަކި ފަންނެކެވެ. ތިރީގައި ބަޔާންކޮށްފައި މިވަނީ ކިޔުމުގެ މިންވަރު އަވަސްކުރުމަށް އެހީތެރިވެދޭ 8 ނުކުތާއެކެވެ.\n1) ލިޔުމުގައި އޮންނަ ކޮންމެ ކަލިމައަކަށް ވަކިވަކިން ބެލުމުގެ ބަދަލުގައި ދެތިން ކަލިމަޔަށް އެކުގައި ބަލައިގެން ކިޔަން މަސައްކަތްކުރާށެވެ. މިސާލަކަށް ތިބާއަށް / މިކަލިމަތަކަށް ވަކިވަކިން/ މިގޮތަށް ބަލަމުން / އެކީގައި ކިޔިދާނެއެވެ.\n2) ބަސްކޮށާރު މުއްސަނދިކުރުމަށް މަސައްކަތްކުރާށެވެ. އަދި ނުދަންނަ އައު ބަސްތައް އުނގެނި ދަސްކުރަން މަސައްކަތްކުރާށެވެ.\n3) ކިޔާއިރު ތުންތެޅުވެންޏާ އެކަން ގަދަކަމުންނަމަވެސް ހުއްޓައިލުމަށް މަސައްކަތްކުރާށެވެ. އެގޮތުން (1) ގައި ބުނެފައިވާފަދައިން ކިޔަން މަސައްކަތްކުރާށެވެ.\n4) ގިނަ ލިޔުންތައް ކިޔާށެވެ. ކޮންމެ ދުވަހަކުވެސް މަދުވެގެން 15 މިނެޓް ވަންދެން ކޮންމެވެސް ލިޔުމެއް ކިޔާށެވެ.\n5) ކިޔުމުގެ މަޤްޞަދަކީ ކޮބައިކަން ރަނގަޅަށް ދެނެގަނެގެން ކިޔާށެވެ. ގިނަ ޚިޔާލުތަކާއި މަޢްލޫމާތު ހޯދުމަށް ކިޔާކިޔުމުގައި އަވަސްކޮށް މަތިމަތިން ކިޔައިލުމަކީ މައްސަލައެއް ނޫނެވެ.\n6) ޢާއްމުކޮށް ކިޔާވަރަށްވުރެ އަވަހަށް ކިޔަން މަސައްކަތްކުރުމުގައި ކޮންމެ ދުވަހަކުވެސް ދެތިން މެނެޓު ހޭދަކުރާށެވެ. ކިޔުމުގައި ލޮލުގެ ހަރަކާތަށް މަގުދެއްކުމަށްޓަކައި ޝަހާދަތް އިނގިލި ޖައްސައިންގެ ކިޔާށެވެ.\n7) ކިޔަމުންދާ ލިޔުމަށް ވިސްނު ޖަމާކޮށްފައި ބަހައްޓަން އުނދަގޫކަމުގައި ފާހަގަ ކުރެވޭނަމަ، ކިޔުމަށް5މިނެޓާއި 10 މިނެޓާ ދެމެދުގެ ވަގުތުކޮޅެއް ހޭދަކުރާށެވެ. އަދި ކުޑަހިނދުކޮޅަކަށް ކިޔުން ހުއްޓައިލުމަށްފަހު އަލުން ކިޔަންފަށާށެވެ.\n8) ކިޔުމުގެ އަވަސްމިން އިތުރުކުރުމަށް ބޮޑު މުހިންމުކަމެއް ދޭން ބޭނުންވާނަމަ އެފަންނުގެ ފޮތެއް ބައްލަވައިގަންނަވާށެވެ. އެފަންނުގައި ގިނަ ފޮތްތަކެއްވަނީ ޝާއިޢު ކުރެވިފައެވެ. އެފަދަ ފޮތެއްގެ އެހީގެއި ކުރިޔަށްދާށެވެ.


Mohamed Abdulla Shafeeg: ރައީސް މައުމޫންގެ ނަޒަރުގައި ވަޒީރުންނަކީ ރާޒުވާ ކުޅިބައެއް؟\nކޮންމެއަކަސް މިމަހުގެ 24 ވަނަ ދުވަހު ކެބިނެޓަށް ބަދަލުތަކެއް ގެންނަވައިފިއެވެ.4ވަޒީރު ބޭފުޅެއްގެ މަގާމު އަނބުރައި ލައްވައިފި އެވެ. މިބަދަލަކީ، މިނިސްޓަރ އޮފް ފިޝަރީޒް އެގްރިކަލްޗަރ ކަމުގެ މަގާމުގައި ހުންނެވި އަބްދުﷲ ކަމާލުއްދީން މިނިސްޓަރ އޮފް ހޯމްއެފެއާޒް ކަމުގެ މަގާމަށް ބަދަލު ކުރެއްވުމާއި، މިނިސްޓަރ އޮފް ހޯމްއެފެއާޒް ކަމުގެ މަގާމުގައި ހުންނެވި އަހުމަދު ތަސްމީން އަލީ އެޓޮލްސް ޑިވަލޮޕްމަންޓް މިނިސްޓަރ ކަމަށް ބަދަލުކުރެއްވުމާއި، ޔޫތު މިނިސްޓަރ ކަމުގައި ހުންނެވި ހުސައިން ހިލްމީ ފިޝަރީޒް އެންޑް އެގްރިކަލްޗަރ މިނިސްޓަރ ކަމަށް ބަދަލު ކުރެއްވުމާއި އެޓޮލްސް ޑިވަލޮޕްމަންޓް މިނިސްޓަރ ކަމުގައި ހުންނެވި ވަހީދުއްދީން ޔޫތު މިނިސްޓަރ ކަމަށް ބަދަލު ކުރެއްވުމެވެ.\nމި ހަތަރު ވަޒީރުންގެ ތެރެއިން އަބްދުﷲ ކަމާލުއްދީން ފިޔަވާ ދެން ތިއްބެވި ތިން ބޭފުޅުންނަށްވެސް، އަލަށް ވަޒީރުކަމާ ހަވާލުވެވަޑައިގަތީ 14 ޖުލައި 2005 ގައެވެ. 'އިސްލާހީ ފޯރިއާއި ޖޯޝްގައި' ރައީސް މައުމޫން ގެ ކެބިނެޓަށް ގެންނެވި ބޮޑެތި ބަދަލު ތަކެއްގައެވެ. ކޮންމެ ވަޒީރެއްވެސް އެބޭފުޅެއްގެ ވަޒީރުކަމާ ހަވާލުވެވަޑައިގަތީ 'އިސްލާހީ އެޖެންޑާ' އަކާ އެކުއެވެ. ވަޒީރުކަމުގެ ފަތްކޮޅަށްފަހު ދެއްވާފައިހުރި ބައެއް އިންޓަވިޔު ތަކުން އެބޭފުޅުން ހާސިލްކުރައްވަން ބޭނުންފުޅުވި މިންވަރު ފެންނާނެއެވެ. ނަމަވެސް، ވަޒީރުކަމަށް ދެއަހަރާ ކައިރިވެފައި ވަނިކޮށް ވުޒާރާ ބަދަލު ކުރެއްވިއިރު، އެވަޒީރުންގެ 'އިސްލާހީ އެޖެންޑާ' އެވަނީ ރައީސް މައުމޫންގެ އިސްލާހީ އެޖެންޑާއަށް ވެފައެވެ. އިވޭ އަޑެކެވެ. ވިދާޅުވާ ވާހަކަ އެކެވެ. އިސްލާހުވުމެއް ނެތް އިސްލާހީ އެޖެންޑާއެކެވެ. 'ހުސް ހޮޅި ވާހަކަ ތަކެކެވެ'.\nވަޒީރެއްގެ އިތުބާރު، ރައީސް މައުމޫނަށް ގެއްލޭ ފަހަރުތަކުގައިވެސް ކެބިނެޓުން ވަޒީރުން ސީދާ ދުރުކުރެއްވުމަށްވުރެ ބޮޑަށް ހައްދަވަނީ ކޮންމެވެސް މޮޅު އުކުޅެކެވެ. މިހެން ދެންނެވި ނަމަވެސް މިހާރުގެ އެޑިއުކޭޝަން މިނިސްޓަރ ޒާހިޔާ ޒަރީރުގެ ބައްޕާފުޅުގެ ވަޒީރުކަން ނިމުމަކަށް ގެނެސްފައިވަނީ އާދަޔާ ޚިލާފް ގޮތަކަށެވެ. އެދެން މާކުރީގެ ވާހަކައެއްތާއެވެ. ފަހުގެ ކަންތައްތަކަށް ބަލާއިރު، މައުމޫންގެ ކެބިނެޓުން އިސްތިއުފާ ދެއްވައިފިނަމަ ނުވަތަ އިސްތިއުފާ ދެއްވަން އުޅުއްވައިފިނަމަ، އިތުރު މަގާމްތައް އެބޭފުޅަކަށް ހުށަހަޅުއްވައެވެ. 'ސަރުކާރުން ބޯދަމައިގަތުމުގެ' ފުރުސަތު ވަރަށް ނުދެއްވައެވެ. އިލްޔާސް އިބްރާހީމް، މައުމޫން ވެރިކަމުން ބާލައި ވެރިކަމަށް ވަޑައިގެންފާނެހެން ހީވީމާ ކުރެއްވީ ޝަރީއަތާއި ދައުވާއެވެ. ފުރުއްވާލެއްވީ ރާއްޖެއިން ބޭރަށެވެ. އިލްޔާސްގެ ޚިޔާލު ބަދަލުވީމާ އަނެއްކާވެސް ދެއްވީ ވަޒީރު ކަމެވެ. އެރޯޅީގައި އަބްދުﷲ ކަމާލުއްދީނާއި އައްބާސް އިބްރާހިމްވެސް ބުރައިގެން ދިޔައެވެ. ނަމަވެސް، އިލްޔާސް އިބްރާހީމާއި އެކު އަބްދުﷲ ކަމާލުއްދީނަށްވެސް ވަޒީރުކަން އަނބުރާ ދެއްވިއެވެ. އައްބާސް އިބްރާހީމަށްވެސް ސަރުކާރުގެ މުހިންމު ވަޒީފާއެއް ދެއްވިއެވެ.\nމައުމޫންގެ މިސްރު މޭޓުން ވަޒީރުކަމުން ދުރުކުރެވިފައިވަނީ 'ޑީލެއް'ގެ ދަށުންނެވެ. މަސްއޫލިއްޔަތު ކުޑަވުން ފިޔަވާ އިތުރު ތަފާތެއް ނެތެވެ. މުސާރަ ބަރާބަރަށް ލިބިވަޑައި ގަނެއެވެ. މިފަދައިން މުސާރަ ނުލިބޭފަދަ ގޮތަކަށް ތިއްބެވި ކުރީގެ ބައެއް ވަޒީރުންނަކީ މައުމޫންގެ ސަރުކާރަށް ފާޅުގައި ފާޑުވިދާޅުވާ ބޭފުޅުންނެވެ. އޭގެތެރެއިންވެސް މައުމޫނުގެ ސަރުކާރާ އެންމެ ދެކޮޅު ސިޔާސީ ޕާޓީ، އެމްޑީޕީގެ ރައީސް ކަމާއި ނައިބްރައީސް ކަމުގައި އެތިއްބެވީ މައުމޫންގެ ކެބިނެޓްގައި ގިނަ ދުވަސްތަކެއް ވަންދެން އުޅުއްވި ދެބޭފުޅުންނެވެ. ޑރ. މުޙަންމަދު މުނައްވަރާއި އިބްރާހިމް ހުސައިން ޒަކީ ވެސް ވަޒީރުކަމުން ދުރުކުރައްވައި އެފެންވަރުގެ އެހެން މަގާމުތައް ހުށަހެޅުއްވިކަމަށް އިވިފައިވެއެވެ. އެބޭފުޅުން މައުމޫނާ ދުރަށް ވަޑައިގަންނަވަން ފުރުސަތު ލިބުންކަމުން މިއަދު އެބޭފުޅުން އެތިބީ ސިޔާސީ މައިދާނުގައި ރައީސް މައުމޫންގެ ދެކޮޅުވެރިންގެ ގޮތުގައެވެ.\nމިއީ މައުމޫނަށް ލިބިވަޑައިގެންނެވި މުހިންމު ފިލާވަޅަކަށް ނޫނީ ނުވާނެއެވެ. އޭގެ އިތުރުން ދާދިފަހުން މައުމޫންގެ ކެބިނެޓުން އިސްތިއުފާ ދެއްވި އެމަނިކުފާނުގެ އެއްބަފާ ކޮއްކޯފުޅުވެސް މިއަދު އެހުންނެވީ ސިޔާސީ ގޮތުން ދެކޮޅުވެރިކަމެއްގައެވެ. މިފަދަ ތަޖުރިބާތަކާއެކު، ދެންމިއިވެނީ 'ކެބިނެޓް އަނބުރާލާ' އަޑެވެ. ވުޒާރާގެ މައްސަލަތައް ގިނަވެ، ހައްލު ކުރަން ދަތިވެ، ޕްރެޝަރތައް އިތުރުވުމުން އެކަމުން ދުރަށް ވަޑައިގަންނަވަން ބޭނުން ވުމުން، އެހެން ވުޒާރާއެކެވެ. ދެންވެސް ދުވަސް ގަނޑެއް ވަންދެން 'މަށެއް ނޫނޭ، މަށެއް ނޫނޭ' ވިދާޅުވަމުން، އާވަހަކަތަކަކާއި އާއުންމީދުތަކެއް ރައްޔިތުންނަށް ދެވޭނެ އެވެ. މިއީ ހަމަ 'މިޔުޒިކަލް ޗެއަރ' އާއި އެއްކަހަލަ ގޮތަކަށް، ނުވަތަ 'ތާސްބައިގެ ގަނޑުތައް ކަނޑާލުން' ސިފަވާ ކަހަލަ ގޮތަކަށް ކުޅުއްވާ ކުޅިވަރެކެވެ. ރާޒުވާ ކުޅޭއިރު ކުޅިބައި އަތުރާލުމާވެސް ހާދަ ވައްތަރެވެ.\nރައީސް މައުމޫންގެ އިންޓަވިއުއެއްގައި ވިދާޅުވެފައިވަނީ އެންމެ ކުޅޭހިތްވާ ކުޅިވަރަކީ ކުރިކެޓް ކަމުގައެވެ. އަދި އެންމެ ބަލައި ހިތްވާ ކުޅިވަރަކީ ފުޓްބޯޅަ ކަމުގައެވެ. އެހެން ނަމަވެސް މިކުޅިވަރަކީ އެއިން އެއްވެސް ކުޅިވަރަކާ ވައްތަރުނޫން އެމަނިކުފާނަށް މަޖުބޫރު ވެގެން ކުޅުއްވާ ކުޅިވަރެއް ނޫންބާއެވެ.\nދެރަކަމަކީ ރައްޔިތުންގެ އުންމީދުތައް ހާސިލް ކޮށް ނުދެވޭއިރުވެސް، މައުމޫން ވިދާޅުވިހާ ގޮތެއް ހައްދަވަމުން ރައްޔިތުންގެ ކުރިމައްޗަށް ނުކުންނަވަން ކެރޭ ކަމެވެ. އެއްވުޒާރާގައި ހުންނެވިއިރު ވެވަޑައިގެންނެވި ވައުދު ތައް ނުފުއްދަވައި އަނެއްވުޒާރާއަކާ ހަވާލުވެވަޑައިގެން އާވައުދުތައް ކުރައްވާތީއެވެ. ރައީސް މައުމޫންގެ ރާޒުވާ ކުޅިބައެއްގެ ގޮތުގައި ވަޒީރުން ހައްދަވާފައިވާއިރު ،'ބޮނދުބުޑަށް ސައި' ކިޔަންދެން ހަވާލުކުރެއްވި ތަނަކާ ހަވާލުވެގެން ތިއްބަވާތީއެވެ.


Valhu Jehemun Anna Iqthisaadh Nagaa Kolhah Jahaane Qaabilu...\nވަޅު ޖެހެމުން އަންނަ އިޤްތިޞާދު ނަގާ ކޮޅަށް ޖަހާނެ ޤާބިލު ސަރުކާރެއް އެބަ އޮތްބާ؟\n3 ހަފްތާ,3ދުވަސް,3ގަޑި, 10 މިނެޓް, 58 ސިކުންތު ކުރިން 79013\nފާއިތުވި ފަސް އަހަރު ދުވަހުގެ ތެރޭގައި ރާއްޖޭގެ އިޤްތިޞާދު ދިޔައީ ހަލުވި ސްޕީޑުގައި ކުރިއަރަމުންނެވެ. ނަމަވެސް މިހާރު މި ޤައުމަކީ މުޅި ދެކުނު އޭޝިއާ ގައި ވެސް އެންމެ ބޮޑަށް އިގްތިސާދު ދަށަށް ގޮސްފައިވާ ދެވަނަ ޤައުމެވެ.\nމިއީ ދިވެހިންގެ ތަރައްޤިއަށް ހުރަސް އެޅިގެންދާނެ ކަންބޮޑުވާން ޖެހޭ ކަމެއް. ނަމަވެސް މިކަމާ ވިސާނާބަޔަކު ޤައުމުގެ ވެރިންގެ ގޮތިގައި އެބަ ތިބި ބާ؟\nވޯލްޑް ބޭންކުން، ސައުތު އޭޝިއާގެ ގައުމުތަކުގެ އިގްތިސާދާ ގުޅޭ ގޮތުން އާންމުކުރި ރިޕޯޓުގައިވާ ގޮތުން މި އަހަރު ނިމޭ އިރު ރާއްޖޭ ހިމެނެނީ މި ސަރަހައްދުންވެސް އިގްތިސާދީ ދުވެލި އެންމެ މަޑުޖެހިފައިވާ ދެވަނަ ގައުމުގެ ތެރޭގައެވެ.\nވޯލްޑް ބޭންކުން ލަފާކުރާ ގޮތުގައި މިއަހަރު ނިމޭއިރު ރާއްޖޭގެ އިގްތިސާދު ކުރިއަރާނީ 5.2 ޕަސެންޓުގައެވެ. މިދިޔަ އަހަރު ރާއްޖޭގެ އިގްތިސާދު 6.8 ޕަސެންޓަށް ކުރިއަރާފައިވެއެވެ. އެހެން ކަމުން މިއީ 1.6 ޕަސެންޓުގެ ދަށްވުމެކެވެ.\nރާއްޖޭގެ އިގްތިސާދު މިހާ ބޮޑަށް ދަށްވެގެން ދިޔައީ ވޭތުވެދިޔަ ފަސް އަހަރުގެ ތެރޭގައި، ތަރައްގީގެ ބިޔަ މަޝްރޫއުތަކެއް ރާއްޖޭގައި ކުރަމުން ގޮސް، ކުއްލިއަކަށް އެފަދަ އެއްވެސް މަޝްރޫއުއެއް މި ޤައުމުގައި ފެށިފައި ނުވުމުގެ ސަބަބުންނެވެ.\nރައީސް އަބްދުﷲ ޔާމީން އަބުދުލްގައްޔޫމުގެ ވެރިކަމުގައި ދިވެހިރާއްޖޭގެ ތަރައްޤީއަށް ބޮޑެތި ބިޔަ މަޝްރޫޢުތަކެއް ކުރިއަށް ގެންދިޔަ ވާހަކަ ތަކަކީ އެއްވެސް ފަރާތަކަށް ދޮގުކުރެވޭނެ ވާހަކަތަކެއް ނޫނެވެ.\nއެގޮތުން އެންމެ އުތުރުގައިވާ ހއ.ތުރާކުނުން ފެށިގެން އެންމެ ދެކުނުގައި އޮންނަ އައްޑޫ ސިޓީގެ ހިތަދޫއާ ދެމެދަށް ނަޒަރު ހިންގާލި ނަމަވެސް ތަރައްޤީގެ މަޝްރޫއެއް ކުރިއަށް ނުގެންދާ ހަމަ އެންމެ އަތޮޅެއް އަދި އެންމެ ރަށެއްވެސް ނެތެކޭ ނުދެންނެވޭނެއެވެ.\nނަމަވެސް5އަހަރުގެ ތެރޭ ރާއްޖޭގެ ތަރައްގީއަށް ކުރިއަށް ގެންދިޔަ ބޮޑެތި މަޝްރޫއުތައް ހުއްޓި ތަރައްގީގެ ދުވެލި މަޑުޖެހި އިގްތިޞާދީ ގޮތުން މިހާރު ގައުމަށް ވަނީ ހީނަރުކަން އައިސްފައެވެ. ޤައުމުގެ އިޤްތިޞާދު ދަށްވެ މިވަނީ އަދަވަޅަކަށް ވެއްޓިފައެވެ.\nނަމަވެސް މިއިން ކަމަކާ މެދު ވިސްނާ ވެރިޔަކު ޤައުމުގައި އެބަހުރި ބާއެވެ؟ ޤައުމުގެ ވެރިން ތިއްބެވީ އަމިއްލަ ކަންކަމުގައި އާޝޯޚުވެފައެވެ.\nކޮންމެ އަކަސް ޤައުމުގެ އިޤްތިޞާދު އައިސީޔޫގައި އޮތް އިރު މި ޤައުމުގެ އިޤތިޞާދު ކުރިއަރުވަން މި ސަރުކާރުން ކުރެވުނީ ކޮން ކަމެއްތޯ ބަލާލުން މުހިއްމު ކަމަށް ދެކިލަމެވެ. އާދެ ބިޔަ ބޮޑެތި ޕްރޮޖެތުތައް ހިންގާފައި ހުރީމާ އެކަން ކަމަށް ބަލާ ނުލާ ރިޕޯޓު ކުރިއަށް ނުގެންދެވޭނެތީއެވެ.\nއެގޮތުން ބަލާއިރު، އަމީރު އަހުމަދު މަގު ބަނޑޭރި ކޮއްޓާ އިސްލާމީ މަރުކަޒަގެ އުތުރުން ހުޅުވާލުމާ، ބްރިޖު މަތީ ދުއްވާފައި ދާއިރު، ހެލްމެޓު އެޅުން މަޖުބޫރު ކުރުމާ، ރަސް ރަނި ބަގީޗާގެ ނަން ބަދަލު ކުރުމާ، މެރިން ރިސާޗް ސެންޓާރުގެ ނަން ބަދަލުކުރުމާ، ގުރުއާނާ ބެހޭ މަރުކަޒުގެ ނަން ބަދަލު ކުރުމާ، މާލޭގެ މަގުތައް މަތީ ހުރި ސްޕީޑު ބްރޭކަރ ތަކާ ކަފިހި ހުރަސް ތަކުގެ ކުލަ ބަދަލު ކުރުމާ، ބްރިޖު މަތީ ހުރި ސްޕީޑު ބަމްޕަރުތައް ނެގުމާ، އަޑި ޕާކުގައި ފެން ފޯއް ރުއްތަކެއް އިންދުމާ، ކަލު ވަކަރު މިސްކިތް އަލުން ބައްޓަން މަސައްކަތް ކުރުން ވެސް ހިމެނެއެވެ.\nމިއިން ކޮންމެ ކަމަކަށް ގާތް ގަޑަކަށް 200 މިލިއަން ޑޮލަރު އަރައެވެ.\nމީގެ އިތުރުން ސަރުކާރުގެ އިސް މަގާމުތަކުގައި ތިއްބެވި ބައެއް ބޭފުޅުންނާ ގުޅުން އޮތް ކުންފުނިތަކަކަށް ބޮޑެތި އަދަދުން ބަދަލު ދިނުމަކީވެސް މި ސަރުކާރުން ހިންގާފައިވާ ބޮޑު ބިޔަ ޕްރޮޖެޓެކެވެ.\nއެގޮތުން ސަރުކާރުން ބަދަލުދީފައިވާ ކުންފުނިތަކުގެ ތެރޭގައި ރައީސް އޮފީހުގެ ކޮމިއުނިކޭޝަންސް ޑިރެކްޓަރު ޙަސަން އިސްމާޢީލުގެ ހިއްސާ އޮންނަ ބިޒްނަސް އިމޭޖް ގުރޫޕް ބިގް ހިމެނެއެވެ. އެ ގުރޫޕަށް 78 މިލިއަން ރުފިޔާ ބަދަލުގެ ގޮތުގައި ދައުލަތުން ދީފައިވެއެވެ.\nއަދި އެމްޑީޕީގެ އިސް ސަފުގައި ހިމެނޭ އިބްރާހިމު އިސްމާއިލުގެ މަންދު ކޮލެޖުގެ އަތުން ކުރީ ސަރުކާރުން އެމްއީއެސް ކުރިން ހިންގި ޢިމާރާތް އަތުލާފައިވުމުގެ ސަބަބުން ބަދަލެއްގެ ގޮތުގައި، 50 މިލިއަން ރުފިޔާ ދައުލަތުން ދިނުމަށް ވަނީ ނިންމާފައެވެ.\nމީގެއިތުރުން ރަށްރަށުގައި ހައުސިން ޔުނިޓްތަކެއް އަޅަން ހަވާލުކުރި ނޫމަޑި ރިސޯޓްސް އެންޑް ރެސިޑެންސަސް (ނޫމަޑި) އަށް ދައުލަތުން 55 މިލިއަން ޑޮލަރު ދީފައިވެއެވެ. ނޫމަޑިއަށް ބަދަލުގެ ގޮތުގައި ފައިސާ ދިނީ އޮޑިޓަ ޖެނެރަލްގެ އޮފީހުން އެ މަޝްރޫއާ ގުޅޭ ޚާއްސަ އޮޑިޓެއްވެސް ކުރަމުން ދަނިކޮށެވެ.\nމީގެ އިތުރުން ސީޖީޓީ ކުންފުންޏަށްވެސް 22 މިލިއަން ރުފިޔާ ދީފައިވެއެވެ. މީގެ އިތުރުން ނެކްސްބިޒުއަށް 276 މިލިއަން ރުފިޔާ ދީފައިވާއިރު، ދީބާޖާއަށް ބަދަލު ގޮތުގައި 348 މިލިއަން ރުފިޔާ މި ސަރުކާރުންވަނީ ދީފައެވެ.\nމިއީ މި ސަރުކާރުން ހިންގި ބިޔަ ބޮޑެތި ޕްރޮޖެޓުތަކެވެ. ނަމަވެސް މިއިން ކަމަކުން ދިވެހި ރައްޔިތުންނަށާ ޤައުމުގެ އިޤްތިޞާދަށް ކުރި ފައިދާއެއް އެބަ އޮތް ބާއެވެ؟\nރާއްޖޭގެ އިޤްތިޞާދު ނޭވާ ހޮޅިއަށް އެޅި ވެންތިލޭޓާރުގެ އެހީގައި ނޭވާ ލަމުންދާއިރު، މި ކަން ރޭކާލީ ވެރިއަކު ނުވަތަ ވަޒީރަކު އެބަހުރިބާއެވެ؟ ކުޑަމިނުން އިޤްތިޞާދުގެ ބެލެނިވެރި ފަރާތްކަމުގައިވާ އިކޮނޮމިކް މިނިސްޓަރުވެސް މިކަމާ ކަންބޮޑުވާ މަންޒަރެއް ނުފެނެއެވެ.\nހަވާލުކުރެވިފައިވާ ދާއިރާގެ ޒިންމާ އަދާ ނުކުރެއްވާ ވަރު ފެނި ޙާމަވެގެންދާން ފެށުމުން ދެން ކުށްވެރި ކުރެއްވީ އިންޑިޔާއެވެ. ވިދާޅުވީ ދިވެހިރާއްޖެ އާއި އިންޑިޔާ އާއި ދެމެދު ގާތް ގުޅުމެއް އޮތް ނަމަވެސް އެކަށީގެންވާ ވަރުގެ ރަނގަޅު އިންވެސްޓްމަންޓެއް އެ ގައުމުން ރާއްޖެއަށް ނާންނަކަމަށެވެ.\nއަދި މިކަމުގެ ތެރެއިން އެއްކަލަ ކުރީ ސަރުކާރު ނެއްޓިގެނެއްވެސް ނުދެއެވެ. އިޤްތިޞާދު ވަރަށް ބަލި ޙާލުގައި އޮތްއިރު، އިކޮނޮމިކު މިނިސްޓަރުގެ އަވައްޓެރިޔާގެ މަސައްކަތަކީ ނެތް ފައިސާއިންވެސް ވަރު ވަރުން ފުރައިގެން ކަރަ ކަރައަށް ދިއުމެވެ.\nއެހީ ހޯދުމުގެ ނަމުގައެވެ. ނަމަވެސް ރާއްޖެއަށް ވަތް ފައިސާއެއް ހަތް ހަރާމުން ހަރާމެވެ. ފިނޭންސް މިނިސްޓަރުގެ ވާހަކައެއް ބޮކި އަލިވާ ހިސާބުގަވެސް ދެއްކޭކަށް ނެތެވެ. އަމިއްލަ ޖީބަށް ބަރު ކުރުން ނޫން ކަމެއް އަމީރަކަށް ނުކުރެވެއެވެ.\nކޮންމެ އަކަސް 2008 ވަނަ އަހަރުން ފެށިގެން ވަޅު ޖެހިފައި އޮތް އިޤްތިޞާދު ނަގާ ކޮޅަށް ޖައްސަވާދެއްވި 21 ވަނަ ގަރުނުގައި މި ދިވެހިރާއްޖޭ ދުށް އެންމެ ހިންގުންތެރި ވެރިޔާ އިކޮނޮމިސްޓު ކުރީގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔުމެވެ.\n2013 ވަނަ އަހަރުން ފެށިގެން 2018 ވަނަ އަހަރުގެ ނޮވެމްބަރު މަހުގެ 17 ވަނަ ދުވަހާ ހަމައަށް މި ޤައުމުގެ އިޤްތިޞާދަށް އައި ބަހާރު މޫސުމް ޚަރީފު މޫސުމަކަށް ބަދަލުވެ، އިޤްތިޞާދު ހިކި އަނަރޫފަވެއްޖެއެވެ.\nފެންފޮދެއް ނިލިބި ހަނަފސް ކަމާ ކުރިމަތިލާން ޖެހިއްޖެއެވެ. މިހާ ހިސާބުން އުފެދޭ ސުވާލަކީ މިވީ އަދި އެންމެ އަހަރެކެވެ. ހީނަރުވެފައިވާ އިޤްތިޞާދުގެ ދުވެލި ބާރު ކުރެވިދާނެ ބާއެވެ؟\nވަޅު ޖެހެމުން އަންނަ އިޤްތިޞާދު ނަގާ ކޮޅަށް ޖަހާނެ ޤާބިލު ސަރުކާރެއް މިއަދު އެބަ އޮތްބާ؟ މިކަމާ ދޭތެރޭ ވިސްނަނީ ތިޔައިގެ ތެރއިން ކިތައް ބޭފުޅުންބާއެވެ؟\n4 ގަޑި ކުރިން 18 0\nގައުމާ ދީނަށްވުރެ ޕާޓީ ލޯބި އިސް ނުކުރާށެވެ!\n1 ދުވަސް ކުރިން 17 0\nދީނުގެ ދިފާއުގައި ތެދުވި ފިރިމީހާ ޖަލަށް ލުމުން އަނބިމީހާ އާއި ދަރިފުޅު އެކަނިވެފައި\n2 ދުވަސް ކުރިން 2880 4\nޖޭއެސްސީ: ފަނޑިޔާރުން އެބޯޓުކުރާ ބޭސް ގުޅަ!\n4 ދުވަސް ކުރިން 61 1


Yameen ge shareeaiy: "E dhuvas miothee aisfai"\nރައީސް ޔާމީން މިއަދު ޖަލަށް ގެންދިޔުމަށް ލޯންޗަށް އަރުވަނީ - ފޮޓޯ: އަލީ ނަސީރު، ޕީއެސްއެމް\n"ކޮބާ! އަހަރެން ބުނި ދުވަސް މިއޮތީ އައިސްފައި،" ކުރިމިނަލް ކޯޓުގައި ބޮޑު ޝަރީއަތެއް ހިނގާނަމަ އެ ސަރަހައްދަށް އާންމުކޮށް ގޮސް ހުންނަ ބޭބެއަކު އަހްނަނާ ގާތްވެލާފައި މިއަދު ބުންޏެވެ. އޭނާ އެ އިޝާރާތް ކުރީ ބޮޑެތި ބާރުތަކާއެކު ވެރިކަން ކުރެއްވި އަބްދުﷲ ޔާމީން ހައްޔަރުކުރަން މިއަދު ކްރިމިނަލް ކޯޓުން ނެރުނު އަމުރަށެވެ. ރައީސް ޔާމީންގެ ސަރުކާރުގައި ސިޔާސީ ގިނަ ބަޔަކު ހައްޔަރު ކުރަމުން ދިޔައިރު، ކޮންމެ ދުވަހަކުހެންމެ އެބޭބެ ބުނާ ވާހަކަ އަކީ ކޮންމެވެސް ދުވަހަކު ޔާމީން ހައްޔަރު ކުރާނެ ދުވަހެއް އަންނާނެއޭ އެވެ.\nރައީސް ޔާމީންގެ މައްޗަށް ކުރެވޭ މަނީލޯންޑްރިންގެ ޝަރީއަތުގެ ފުރަތަމަ އަޑުއެހުމަށް މިއަދު މެންދުރު 1:30 އެހާއިރު ރައީސް ޔާމީން ކޯޓް ރޫމަށް ވަދެވަޑައިގަތީ ވަރަށް އާދައިގެ ގޮތަކަށް ހެދުން ތުރު ކުރައްވައިގެން އެވެ. ރައީސް ޔާމީން، ކޯޓު އޮފިސަރާއެކު ކޯޓު ރޫމަށް ވަދެވަޑައިގެން އެމަނިކުފާނު އިންނަވާ ބެންޗަށް ހިންގަވާފައި ވަޑައިގެން އިރު އެމަނިކުފާނުގެ މޫނުމަތިން ނުތަނަވަސްކަން ވަރަށް ބޮޑަށް ފެނެ އެވެ. އެމަނިކުފާނު ވަދެވަޑައިގެން އެ ދޮރަކީ އެމަނިކުފާނުގެ ސަރުކާރުގައި ޝަރީއަތް ހިންގުނު އިއްޒަތްތެރި އެތައް ބޭފުޅުންނެއް ވަދެވަޑައިގެންނެވި ދޮރެކެވެ.\nކުރީގެ ރައީސް މައުމޫން އަބްދުލްގައްޔޫމާއި މިހާރުގެ ރައީސް އިބްރާހިމް މުހައްމަދު ސޯލިހު ވެސް ޝަރީއަތަށް ވަދެވަޑައިގެންނެވީ އެ ދޮރުންނެވެ. އެކަމަކު، މިއަދުގެ މަންޒަރު އެ ދުވަހާ ތަފާތެވެ. އެ ދުވަހު ރައީސް މައުމޫން ޝަރީއަތަށް ވަދެވަޑައިގެންނެވިއިރު އާއިލާއާއި ސަޕޯޓަރުން އޮތީ ކޯޓް ރޫމް ފުރާލައިފަ އެވެ. އެ ބޭފުޅުންގެ ސަޕޯޓަރުން އިހްތިރާމް ކުރުމުގެ ގޮތުން ކޮޅަށް ވެސް ތެދުވި އެވެ. ރައީސް ސޯލިހަށް ވެސް ހަމަ އެފަދަ އެވެ.\nރައީސް ޔާމީން ކޯޓް ރޫމަށް ވަދެވަޑައިގެންނެވި އިރު، އެމަނިކުފާނަށް ހިތްވަރު ދޭނެ ބަޔަކު ނެތެވެ. ކުއްލި ގޮތަކަށް ތާވަލުކުރި ރައީސް ޔާމީންގެ ބަންދާމެދު ގޮތެއް ނިންމުމުގެ އަޑުއެހުމަށް ވަދެވުނީ އަހަންނާ އެކު އިތުރު އެއް ނޫސްވެރިއަކަށެވެ. އާއިލާގެ ބޭފުޅެއް ވެސް ސަޕޯޓަރެއް ވެސް ކޯޓު ރޫމަކަށް ނުވަދެ އެވެ. އެ ބެންޗު އޮތީ ހުހަށެވެ.\nނޫސްވެރިންނާ ދިމާލަށް ބައްލަވާލެއްވުމަށްފަހު އެމަނިކުފާނު އިށީނދެވަޑައިގެންނެވި އެވެ. އެއަށްފަހު ވަކީލުން ގާތު ޝަކުވާތައް ބަންޑުންކޮށްލެއްވި އެވެ. ޝަރީއަތް ނުފެށި ގިނައިރުވުމުގެ ޝަކުވާ އެވެ. އެއަށްފަހު އުނަގަނޑުގައި ރިއްސާ ކަމުގެ ޝަކުވާ ވެސް ކުރެއްވި އެވެ. އެމަނިކުފާނު ކޯޓު ތެރޭގައި ގާތްގަނޑަކަށް އެއް ގަޑިއިރު މަޑު ކުރައްވަން ޖެހުން ބޮޑު ކަމަކަށް ވެވަޑައިގެންނެވި އެވެ. އެ މަންޒަރު ފެނިފައި އަހަރެން ހަނދާނަށް އައީ، ރައީސް މައުމޫން ހަމަ އެ ކޯޓުގައި އެތައް ގަޑިއިރަކު އިންނަވަން ޖެހުނު ދުވަހެވެ.\nޝަރީއަތް ފަށައި، ރައީސް ޔާމީން ބަންދުކުރުމަށް ދައުލަތުގެ ވަކީލުން ޝަރީއަތުގައި އެދިވަޑައިގަތް ހިސާބުން އެމަނިކުފާނުގެ މޫނުމަތިން ވަރަށް ބޮޑަށް މާޔޫސްކަން ވެރިވެގެން ދިޔަ އެވެ. އިރުއިރުކޮޅާ ފެންފުޅި ނަންގަވައި އެމަނިކުފާނުގެ ހަރަކާތްތައް އަވަސް ވެގެން ދިޔަ އެވެ. ކޮޅަށް ތެދުވެވަޑައިގެން އެއް ވާހަކަފުޅެއް ތަކުރާރުކޮށް ވިދާޅުވާން ފެއްޓެވުނެވެ. އަމިއްލަ ދިފާއުގައި ވާހަކަފުޅު ދެއްކެވިއިރު ވަކީލުންނަށް އިރުޝާދުތައް ވެސް ދެއްވަމުން ގެންދެވި އެވެ.\nރައީސް ޔާމީން ތެދުވަޑައިގަތް އިސް ގާޒީ އަހުމަދު ހައިލަމްގެ އަރިހުގައި އާދޭހާ އެކު ކުރައްވާ ޝަކުވާއަކީ، އުނަގަނޑުގައި ރިއްސާ ކަމާއި، ބަންދުކުރުމުގެ ކުރިން އެ ސިއްހީ ހާލަތަށް ރިއާޔަތްކޮށްދެއްވުމަށެވެ. އެކަމަކު، އެ އެދިވަޑައިގަތުމަށް ގާޒީ އަޅާލައްވާހެނެއް ހިއެއް ނުވެ އެވެ. އެ ދުވަހު ރައީސް މައުމޫން ވެސް އެ ޝަކުވާތައް ހަމަ އެ މަގާމުގައި ހުންނަވައި ކުރެއްވި އެވެ. އެ ދުވަހު ރައީސް މައުމޫންގެ އެ އާދޭސްތައް ވެސް އަޑުއަހާނެ ފަރާތެއް ނުވި އެވެ. ރައީސް ޔާމީންއަށް ވެސް މިއަދު ޖެހިވަޑައިގެންނެވީ އެ ހާލެވެ.\nރައީސް ޔާމީންގެ މޫނުމަތިން ނުތަނަވަސްކަން ބޮޑުވަމުން ދަނިކޮށް ގާޒީ ވަނީ އެމަނިކުފާނު ޝަރީއަތް ނިމެންދެން ބަންދުކުރުމަށް އަމުރު ކުރައްވާފަ އެވެ. އެ އަމުރާއެކު މިއަދުގެ ޝަރީއަތް ގާޒީ ނިންމަވާލެއްވި އެވެ. ރައީސް ޔާމީން ކޮޅަށް ތެދުވަޑައިގެން ވަކީލުންނާ ވާހަކަފުޅު ދެއްކެވި އެވެ. އޭރު ވެސް އެމަނިކުފާނުގެ މޫނުމަތިން މާޔޫސްކަން ވަރަށް ބޮޑަށް ފެނުނެވެ.\nއެ ހަބަރު ކޯޓުން ބޭރުވުމާއެކު، އެ ސަރަހައްދުގައި ތިބި އެއް ބަޔަކު އުފާކުރި އެވެ. ކުޑައިރުކޮޅެއްގެ ތެރޭގައި ރައީސް ޔާމީންގެ ސަޕޯޓަރުން ވެސް އެއްވި އެވެ. އެކަމަކު، އަޑު ގަދަވީ މާރުކޭޓް ސަރަހައްދުގައި "އެ ދުވަސް މިއޮތީ އައިސްފައި" ކަމަށް ބުނާ އަޑެވެ.\nމިދިޔަ އަހަރުގެ އެކެއް ފެބުރުއަރީގެ އަމުރަށްފަހު އެތައް ސިޔާސީ ބަޔަކު ހައްޔަރުކޮށް ޝަރީއަތް ނިމެންދެން ފުލުފުލުގައި ބަންދު ޖެހި އެވެ. އެ ބަންދުގެ އަމުރުތައް ވެސް ނެރުއްވީ ހަމަ ގާޒީ ހައިލަމެވެ. އޭރު ރައީސް ޔާމީން ވިދާޅުވި އެވެ. "އެ ބޭފުޅުން ކުށެއް ނުކުރައްވާނަމަ ތިބޭނީ ގޭގަ ނޫންތޯ،" އެވެ.\nރައީސް ޔާމީން މިއަދު ޖަލަށް ވަޑައިގަންނަވަން ލޯންޗުކޮޅަށް އަރާވައިޑައިގަންނަވަމުން ސަޕޯޓަރުންނާއި ފޮޓޯގްރާފަރުންނަށް ހަނާ އަޅާލެއްވި އެވެ. އެ ފޮޓޯ ނެތް ސިޔާސީ ވެރިއެއް މި އުޑުދަށުގައި މިހާރަކު ނެތެވެ. އެ ހުރިހާ ފޮޓޯއެއް ނެގުނީ ރައީސް ޔާމީންގެ ފަސް އަހަރުގެ ވެރިކަމުގަ އެވެ. އެ އެންމެން ވެސް މިއަދު ބުނީ "އެ ދުވަސް މިއޮތީ އައިސްފައި" ކަމެވެ.\nކުރީގެ އުއްތަމަ ފަނޑިޔާރު އަހުމަދު ފާއިޒު މިއަދު ވިދާޅުވި އެވެ. "ގާނޫނަކީ ވަކި މީހަކަށް އޮތް އެއްޗެއް ނޫނެވެ،" މިއަދު އެ ފެނުނީ ގާނޫނުގެ އެ ދިގުއަތް ރައީސް ޔާމީންއާ ވެސް އަރާ ހަމަކުރިތަނެވެ.\nރައީސް އަބްދުﷲ ޔާމީން ކްރިމިނަލް ކޯޓް


Bandhukuri Male' Ge2Geah Meehunnah Vadhevey Goeh Hadhanee - Vaguthu\nބަންދުކުރި މާލޭގެ ދެ ގެއަށް މީހުންނަށް ވަދެވޭ ގޮތް ހަދަނީ\nދަރުބާރުގޭގައި ރޭ ބޭއްވި ނޫސްވެރިންގެ ބައްދަލުވުމުގައި މަބްރޫކް ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nބެލްޖިއަމްގެ ފުޓުބޯޅާ ކުޅުންތެރިޔާ މާރުއާން ފެލައިނީއާ ޑައިރެކްޓް ކޮންޓެކްޓްވެގެން އެކަހެރިކޮށް ކޮވިޑް-19 އަށް ޓެސްޓްކުރި ދެ ދިވެއްސަކު ނެގެޓިވްވެފައިވާތީ އެ ދެ މީހުން ދިރިއުޅޭ ގެއަށް މީހުންނަށް ވަދެވޭ ގޮތް ހެދުމުގެ މަސައްކަތް ފަށައިފިއެވެ.\nރައީސް އޮފީހުގެ އަންޑާ ސެކެޓްރީ މަބުރޫކު އަބްދުލްއަޒީޒު މިރޭ ވިދާޅުވީ މާލޭގައި ފުރަބަންދު (ލޮކްޑައުން) ކޮށްފައިވާ ދެ ގެއަކީ ފެލައިނީއާ ކޮންޓެކްޓްވެގެން ވެލިދޫ އައިސޮލޭޝަން ފެސިލިޓީއަށް ގެންދިޔަ ދެ ދިވެހިން ދިރިއުޅޭ ގެ ކަމަށާއި އެ ދެ މީހުންގެ ނަތީޖާ މިރޭ ލިބުނުއިރު ދެ މީހުން ވެސް ކޮވިޑް-19 އަށް ނައްސި (ނެގެޓިވް) ވެފައި ވުމުން ދެގެއަށް މީހުން ވަދެ ނުކުމެ އުޅުމުގެ ހުއްދަ ދިނުމުގެ ކަންކަން މިހާރު ކުރިއަށްދާ ކަމަށެވެ.\nއެދެގެއިން ވެލިސީ އައިސޮލޭޝަން ފެސިލިޓީއަށް ގެންދިޔަ ދެމީހުން ނައްސި ވެފައި ވީނަމަވެސް އެމީހުން އަދިވެސް ބައިތިއްބާނީ އެރަށުގައެވެ. އެއީ އެމީހުންގެ ގައިން އަލާމާތްތަކެއް ފެނިފައި ވާތީ އާއި، އެމީހުންނަކީ ފެލައިނީ އާއި ޑައިރެކްޓް ކޮންޓެކްޓް ވެފައިވާ ބަޔަކަށް ވާތީއެވެ.\nކޮވިޑް-19 އަށް ޝައްކު ކުރެވިގެން ހަދާ ޓެސްޓްތަކެއް ދުނިޔޭގެ އެހެން ގައުމުތަކުގައި ފުރަތަމަ ނައްސި ވިނަމަވެސް ފަހުން ފައްސި (ޕޮޒިޓިވް) ވެފައި އެބަހުއްޓެވެ. އެހެންވެ ކޮވިޑް-19 އަށް ފައްސިވާ މީހުންނާއި ޑައިރެކްޓް ކޮންޓެކްޓްވާ އެންމެން ބައިތިއްބަނީ ރައްކާތެރިކަމުގެ ފިޔަވަޅެއްގެ ގޮތުން އެކަހެރިކޮށްފައެވެ.\nފެލައިނީ ރާއްޖެ އިން ފުރީ މިމަހުގެ 12 ވަނަ ދުވަހު އެވެ. އޭނާ އަށް ކޮވިޑް-19 ޖެހިފައިވާކަން އެނބުނީ 20 ވަނަ ދުވަހު އެވެ. އޭނާ އަށް ކޮވިޑް-19 ޖެހުނީ ޗައިނާ އަށް ދިޔަ ފަހުން ކަމަށް ބެލެވުނު ނަމަވެސް އޭރު އޭނާ ރާއްޖެ އިން ފުރިތާ 14 ދުވަސް ނުވާތީ ރާއްޖެ އިން ވަނީ ރައްކާތެރިކަމުގެ ފިޔަވަޅުތައް އަޅާފައެވެ.\nމާޗް 23, 2020 22:54\nތަނަކުން މީހަކު ފެންނަ އިރަށް ގޮސް ނޭފަތު ހުނދުރިއަށް ވަދެ ސެލްފީ ނުނަގަށޭ، ގޭގައި ތިބެށޭ ކަމެއް ވީމަދޯ އެވަރަސް އެގޮވަނީ


Trump akee buhdhiverieh, verikamah nugennanvee sababeh nei: Putin\nޓްރަމްޕަކީ ބުއްދިވެރިއެއް، ވެރިކަމަށް ނުގެންނަންވީ ސަބަބެއް ނެތް: ޕުޓިން\nރަޝިޔާގެ ރައީސް ޕުޓިން އާއި އެމެރިކާގެ ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓަރަމްޕް: ޕުޓިން ވިދާޅުވަނީ ޓްރަންޕްއަކީ ވަރަށް ބޮޑު ބުއްދިވެރިއެއް ކަމަށް --\nއެމެރިކާގެ ރިޕަބްލިކަން ޕާޓީގެ ރިޔާސީ ކެންޑިޑޭޓް، ބިލިއަނަރު ޑޮނަލްޑް ޓްރަމްޕަކީ "ނިކަން ބޮޑު ބުއްދިވެރިއެއް" ކަމަށާއި އެމެރިކާގެ ރައްޔިތުން އޭނާ "ވެރިކަމަށް ނުހޮވަންވީ އެއްވެސް ސަބަބެއް ނެތް" ކަމަށް ރަޝިޔާގެ ރައީސް ލަޑިމިއާ ޕުޓިން ވިދާޅުވެއްޖެ އެވެ.\nޕުޓިން އެހެން ވިދާޅުވި ނަމަވެސް ރަޝިއާގެ ޕީޓާސްބާގްގައި ބޭއްވި 20 ވަނަ ބައިނަލްއަގުވާމީ އިގްތިސޯދީ ފޯރަމްގައި އެ ފޯރަމް ހޯސްޓްކޮށް ދިން "ސީއެންއެން" ގެ ފަރީދު ޒަކަރިޔާ ކުރި ސުވާލަކަށް ޖަވާބު ދެއްވަމުން ޕުޓިން ވަނީ ސީދާ އެހެން ވިދާޅުނުވާ ކަމަށެވެ. އޭނާ ވިދާޅުވީ ޓްރަމްޕަކީ ބުއްދިވެރިއެކޭ ކަމަށެވެ.\nޒަކަރިޔާ ކުރި ސުވާލުގައި އޭނާ ބުނެފައިވަނީ ޓްރަމްޕަކީ ސީޔާސީ ގޮތުން ބުއްދިވެރި އާދަޔާހިލާފް ބޭފުޅެއް ކަމަށް ޕުޓިން ވިދާޅުވި ކަމަށް ރިޕޯޓްގެއްގައިވާ ކަމަށެވެ. އަދިވެސް ތިޔަ ހުންނެވީ އެ ބަސްފުޅުގެ މަތީގައިތޯ އެވެ؟\n"ނޫން އަހަރެން ތިހެނެއް ނުބުނަން. އަހަރެން ބުނީ ޓްރަމްޕަކީ ބުއްދިވެރިއެކޭ. އޭނާއަކީ ބުއްދިވެރިއެއް ނޫންތަ؟" ޕުޓިން ވިދާޅުވި އެވެ.\nނަމަވެސް ޓްރަމްޕަކީ، ރިޔާސީ ޕްރައިމެރީއަށް ވަރަށް ގާބިލު ބޭފުޅެއް ކަމަށް މިދިޔަ އަހަރުގެ ޑިސެމްބަރު މަހު ޕުޓިން ވިދާޅުވެފައިވާ ކަމަށް މަޝްހޫރު ނިއުސް އެޖެންސީ ރޮއިޓަސްއިން ވަނީ ރިޕޯޓްކޮށްފައެވެ.\nފޯރަމްގައި ޕުޓިން ވިދާޅުވީ އެމެރިކާގެ ރައީސް ކަމުގެ މަގާމަށް ކޮންމެ ބޭފުޅަކު ވަޑައިގެންނެވި ނަމަވެސް އެ ބޭފުޅަކާއެކު މަސައްކަތް ކުރަން ރަޝިޔާ ތައްޔާރަށް އޮތް ކަމަށެވެ.\nޑޮނަލްޑް ޓްރަމްޕް ރަޝިޔާ


Kandah ehlaali zuvaanaa ah hamalaadhinee ekaku: Imran\nކަނޑަށް އެއްލާލި ޒުވާނާއަށް ހަމަލާ ދިނީ އެކަކު: އިމްރާން\nމާރާމާރީއެެއްގައި ވަޅިން ހަމަލާދީ ވަރަށް ބޮޑަށް ޒަހަމްކޮށްލުމަށްފަހު ކަނޑަށް އެއްލާލި ޒުވާނާ --\nދޯންޏެއްގައި ހިންގި މާރާމާރީއެެއްގައި ވަރަށް ބޮޑަށް ޒަހަމްކޮށްލުމަށްފަހު ކަނޑަށް އެއްލާލި ޒުވާނާއަށް ހަމަލާދީފައިވަނީ އެންމެ މީހެއް ކަމަށާއި، ދޯނީގައި ތިބި އެހެން މީހުން ތިބީ ނިދާފައިކަމަށް ހޯމް މިނިސްޓަރު އިމްރާން އަބްދުﷲ މިއަދު ހާމަކުރައްވައިފި އެވެ.\nލަނޑާނަގާ ދޯންޏެއްގެ ތެރޭގައި ހިނގާދިޔަ މާރާމާރީގައި ސީރިއަސް ޒަހަމްތަކެއް ލިބުނު ޒުވާނާއަށް ވަޅިން ހަމަލާދީ ކަނޑަށް އެއްލާލުމުން އޭނާ ފަތާފައި ގޮސް މާޅޮހަށް އެރީ އެވެ. 26 އަހަރުގެ އެ ޒުވާނާއަށް ހަމަލާދިން މައްސަލަ އާއި ގުޅިގެން ސުވާލުކުރަންޖެހޭ ފަރާތްތަކާ ސުވާލުކުރަމުންދާ ކަމަށް ފުލުހުން ބުނެފައިވެ އެވެ. އަދި އެ މައްސަލައާއި ގުޅިގެން ދޯނީގައި ތިބި މީހުންގެ ތެރެއިން އެކަކު ހައްޔަރުކޮށްފައިވާ ކަމަށެވެ.\nއެ މައްސަލައާ ގުޅިގެން، ރައްޔިތުންގެ މަޖިލީހުގެ މިއަދުގެ ޖަލްސާގައި މެންބަރަކު ކުރެއްވި ސުވާލެއްގެ ޖަވާބުގައި އިމްރާން ވިދާޅުވީ މި މައްސަލައިގައި ހައްޔަރުކޮށްފައި ވަނީ ވަޅިން ހަމަލާދިން މީހާ ކަމަށެވެ. ތަހުގީގުން މިހާތަނަށް ހޯދި މައުލޫމާތުން އެނގެނީ ހަމާލާދިން ވަގުތު ދޯނީގައި އުޅުނު ގިނަ މީހުން ތިބީ ނިދާފައި ކަމަށް ވެސް މިނިސްޓަރު ވިދާޅުވި އެވެ.\nއިމްރާން އިތުރަށް ވިދާޅުވި ގޮތުގައި އެ މައްސަލައާ ގުޅިގެން ފުލުހުންގެ ބެލުމުގެ ދަށަށް ދޯނި ގެނެސްފައި ނުވާ ކަމަށެވެ.\n"އެ މައްސަލަ ދަނީ ތަހުގީގު ކުރަމުން. އަޅުގަނޑު ހިތުން މިހާ ވަރަށް ހާމަ ކުރެވުނީމަ، ތަހުގީގު ކުރެވެމުންދާ މައްސަލައަށް އެކަށީގެންވާ ޖަވާބެއް ކަމަށް ގަބޫލުކުރަނީ،" އިނގުރައިދޫ ދާއިރާގެ އެމްޑީޕީގެ މެމްބަރު ހަސަން އަހުމަދު ކުރެއްވި ސުވާލުގެ ޖަވާބުގައި މިނިސްޓަރު ވިދާޅުވި އެވެ.\nހޯމް މިނިސްޓަރު އިމްރާން އަބްދުﷲ މިއަދު ރައްޔިތުންގެ މަޖިލީހުގައި މެންބަރުންގެ ސުވާލުތަކަށް ޖަވާބު ދެއްވަނީ. -- ފޮޓޯ: މަޖިލީސް\nއިމްރާންގެ ޖަވާބާ ގުޅިގެން ނިޒާމީ މައްސަލައެއް ނަންގަވައި ފުލުހުންގެ ބެލުމުގެ ދަށަށް ގެންނަންޖެހޭކަމަށް ފާހަގަކުރައްވަމުން ހަސަން ވިދާޅުވީ ކަން ހިނގި ގޮތް އެއްކޮށް ސާފުވާނީ ދޯނީގައި ދެން ތިބި މީހުންނާ ވެސް ސުވާލުކޮށްގެން ކަމަށެވެ.\nނަމަވެސް އިމްރާން ތަކުރާރުކޮށް ވިދާޅުވީ ދޯނި "ހައްޔަރު ކުރަން ޖެހޭ" ސަބަބެއް އޮތް ކަމަށް ތަހުގީގަށް ގަބޫލުނުކުރެވޭ ކަމަށެވެ. އަދި އިތުރު މީހަކު ހައްޔަރު ނުކުރާ ކަމަށް ވެސް އޭނާ ވިދާޅުވި އެވެ.\n"އެއީ ތަހުގީގަށް އެކަކު ހައްޔަރުކުރަން ފެނިފައިވާތީ،" އިމްރާން ވިދާޅުވި އެވެ.\nހޯމް މިނިސްޓަރުގެ އެ ޖަވާބާ ގުޅިގެން މަޖިލިހުގެ ނައިބު ރައީސް އަދި ގަލޮޅު އުތުރު ދާއިރާގެ މެމްބަރު އީވާ އަބްދުﷲ ވިދާޅުވީ ކަތިވަޅި ޖެހި އިރު، ދޯނީގައި ދެން ތިބި މީހުން ނިދާފައި ތިބި ކަމަށް ގަބޫލުނުކުރައްވާ ކަމަށެވެ. އަދި އެންމެ މީހަކު ހައްޔަރުކޮށްގެން ރަނގަޅަށް ތަހުގީގު ކުރެވޭނެ ކަމަކަށް ވެސް ގަބޫލުނުކުރައްވާ ކަމަށް އޭނާ ވިދާޅުވި އެވެ.\nސިފައިންގެ އެހީތެެރިކަމާއެކު ޒަހަމްވި ޒުވާނާ މިހާރު މާލެ ގެނެސް އައިޖީއެމް ހޮސްޕިޓަލްގައި މިހާރު ދަނީ ފަރުވާ ދެމުންނެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ވަޅި ހެރުން + އިމްރާން އަބްދުﷲ ކުށްކުރުން މިނިސްޓްރީ އޮފް ހޯމް އެފެއާޒް\n800 ފުލުހުން އިތުރަށް ބޭނުންވޭ: އިމްރާން


Hivvarun Ranvana hoadiadin Shaheen\nހިތްވަރުން ރަންވަނަ ހޯދައިދިން ޝާހީން\nކުޑައިރުއްސުރެން ފެށިގެން ވެސް ކަސްރަތު ކުރަން ޝައުގު ހުރެ އެވެ. ގޭގައި ސިމެންތިން ބަރު ހަދައިގެން އުފުލަ އެވެ. އޭނާގެ އެންމެ ބޮޑު ފޭނަކީ ވެސް އާނޯލްޑް އެވެ. އެކަމަކު ޕްރޮފެޝަނަލް ބޮޑީ ބިލްޑިން ފެށީ މީގެ ނުވަ ވަރަކަށް އަހަރު ކުރިންނެވެ. މިހާރު އޭނާއަކީ ރާއްޖެ ފަހުރުވެރިވާ ދަރިއެކެވެ. ދެކުނު ކޮރެއާގައި މި އަހަރު ބޭއްވި "އޭޝިއަން ބޮޑީބިލްޑް އަދި ފިޒިކްސް ޗެމްޕިއަންޝިޕް" ގައި ރާއްޖެ އަށް ރަން މެޑަލް ގެނެސްދިނީ ޝާހީން އިބްރާހިމް ދީދީ އެވެ.\n"ކުޑައިިރު އާޑޯލްޑްމެންގެ ފޮޓޯތައް ފެނިގެން އިންޓްރެސްޓް އުފެދުނީ. އެހެންވެ އަބަދުވެސް ބޭނުންވޭ ހަށިގަނޑު ރީތިކޮށް ބަހައްޓަން. ކޯސްޓް ކިރު ހުސް ކުރި ދަޅުގެ މެދަށް ދަނޑިގަނޑެއް ޖަހާލައިގެން ވެސް ބަރު އުފުލިން،" ސާދަ އަހަރު ކުރީގެ ހަނދާންތައް އޭނާ ކިޔައިދިނެވެ.\nގއ. ކޮނޑޭއަށް އުފަން ޝާހީން ބުނި ގޮތުގައި އެއްވެސް އެއްޗެއް ނޭނގި ހުރެގެން ވެސް އޭނާ ބެލީ ހަށިގަނޑު ރީތި ބޮޑީބިލްޑަރަކަށްވާށެވެ.\nކޮނޑޭގައި ސިމެންތި ބަރު ހަދައިގެން އެ އުފުލުމަށްފަހު، ޝާހީން މާލެ އަށް ބަދަލުވެ ގަދައަށް ޖެއްސި އެވެ. މީގެ 12 އަހަރު ކުރިން ފެށިގެން އޭނާ ބޮޑީ ބިލްޑްކުރަން ދަނީ މާލެ ފިޓްނަސް ކްލަބް އަށެވެ. އެހެން ނަމަވެސް ބޮޑީ ބިލްޑިން މުބާރާތެއްގައި ބައިވެރިވާކަށް ބޭނުމެއް ނުވެ އެވެ. އެކަހަލަ މުބާރާތްތަކަށް ދާން ލަދުގަންނަނީ އެވެ.\n"ފުރަތަމަ މުބާރާތަކަށް ފުރުސަތު ލިބުނީމަ ވެސް ފިލީ، ކޮންމެވެސް އެއްޗެއް ކިޔާފައި އިންޑިޔާއަށް ދިޔައީ އޭރު ދަތުރެއް ވެސް އޮތް. އެއަށް ނާރަން ވެގެން އުޒުރެއް ދައްކާފައި ދިޔައީ،"\nއޭގެ ފަހުން ޝާހީން ވަނީ ހިތްވަރުކޮށް ޖެހިގެން އައި އަހަރު މިސްޓަ މޯލްޑިވްސްގައި ބައިވެރިވެފަ އެވެ. އެ އަހަރު 60 ކިލޯގެ ކެޓަގަރީގައި ވާދަކޮށް ސިލްވަ މެޑަލް ލިބުނެވެ.\nމިއޮތީ އޭގެ ފަހުން ޝާހީންގެ ކާމިޔާބުތަކުގެ ލިސްޓެވެ. އޭނާ 2015 ވަނަ އަހަރު ފުރަތަމަ ފަހަރު ބީޗް ގޭމްސްގައި ވާދަ ކުރި އެވެ. އެފަހަރު ލިބުނީ ހަތަރު ވަނަ އެވެ. ދެން ދިޔައީ މިސްޓަ އޭޝިޔާއަށެވެ. އެ މުބާރާތުން ފަސް ވަނަ ލިބުނެވެ. އަދި ވޯލްޑް ޗެމްޕިއަންޝިޕުގައި ފައިނަލް ޝޯ އަށް އަރައި، ގަދަ ފަހެއްގެ ތެރޭގައި ހިމެނުނެވެ.\n"ވޯލްޑް ޗެމްޕިއަންޝިޕެއްގައި މިއީ މިހާތަނަށް ރާއްޖެ މި މުބާރާތުގައި ކުރިއަށް ދިޔަ އެންމެ މަތި. އެއީ އަސްލު ވަރަށް ބޮޑު ކާމިޔާބީއެއް. އިންޑިޔާ ފަދަ ބޮޑެތި ގައުމުތައް ވެސް އޮއްވާ، ގަދަ ފަހެއްގެ ތެރޭގައި ހިމެނުން،" ބޮޑީ ބޮލްޑިންގެ ގައުމީ ޓީމްގައި ހިމެނޭތާ ހަތަރު އަހަރުވެފައިވާ ޝާހީން ބުންޏެވެ.\nމި ހުރިހާ މުބާރާތްތަކަށް ވުރެ ނިމިގެން ދިޔަ މުބާރާތް ހާއްސަ އެވެ. އޭނާ މުބާރާތަށް ދިޔައީ ގިނަ މަސައްކަތް ތަކެއް ވެސް ކޮށްގެންނެވެ. ކުރީ އަހަރުތަކުގައި ލިބުނު ތަޖުރިބާ އާއި ބުރަ މަސައްކަތުގެ ނަތީޖާ ފޮންޏެވެ. އެ މުބާރާތަށް ތައްޔާރުވާން ޝާހީން އެވްރެޖު ގޮތެއްގައި ޖިމްގައި ކޮންމެ ދުވަހަކު ފަސް ގަޑިއިރު މަސައްކަތް ކުރި އެވެ.\n"ފަސް މުބާރާތުގައި ބައިވެރިވީއިރު އަބަދު ވެސް މި ލިބެނީ ހަތަރެއް ނޫނީ ފަހެއް. އެހެންވެ ބްރޯންޒް އަޅާ ހިސާބު މިއީ. އެހެންވެ ވަރަށް މަސައްކަތް ކުރިން. ހަމަ ބެލީ ގައުމަށް ރީތި ނަމެއް ގެނެސް ދިނުން. ގައުމީ ޓީމަށް ނެގުމާއެކު ހުރިހާ ފޯކަސްއެއް ބެހެއްޓީ ގައުމަށް ރީތި ނަމެއް ހޯދައިދޭން. އެކަން އިރާދަ ކުރެއްވިއްޔާ ވެއްޖެ،" ޝާހީން ބުންޏެވެ.\nމިސްޓަ މޯލްޑިވްސްގެ ދެވަނަ ވެސް މި އަހަރު ހޯދި ޝާހީން ވަނީ، އޭޝިއާގެ ބޮޑީ ބިލްޑް ޗެމްޕިއަންޝިޕްގައި، 89 ގައުމަކުން ވާދަކޮށް ރާއްޖެ އަށް ރަންވަނަ ގެނެސްދީފަ އެވެ. އޭނާ ބުނި ގޮތުގައި ރާއްޖެއަށް ގޯލްޑް މެޑަލް ލިބި ދިވެހި ގައުމީ ސަލާމް ކިޔަން ޖެހުނު ވަގުތު އޭނާ އަށް އުފަލުން ރޮވުނެވެ.\n"ވަރަށް އުފާވި. އެންމެ އުފާވީ ރާއްޖެ އަށް ރީތި ނަމެއް ލިބުނީމަ. މިއީ އަމިއްލަ އަށް ލިބުނު ނަމަކަށް ވުރެ ގައުމަށް ހޯދައި ދެވުނު ރީތި ނަމެއް. ގައުމީ ސަލާމް ޖެހަން ފެށީމަ އުފަލުން ރޮވުނު. ހާއްސަކޮށް ބޮޑެތި މީހުން ގިނަ ގައުމުތަކާ ވާދަކޮށް ގޯލްޑް ލިބުނީމަ ވަރަށް އުފާވި،" ޝާހީން ބުންޏެވެ.\n"ވަރަށް އުފާވި. އެންމެ އުފާވީ ރާއްޖެ އަށް ރީތި ނަމެއް ލިބުނީމަ. މިއީ ގައުމަށް ހޯދައި ދެވުނު ރީތި ނަމެއް. ގައުމީ ސަލާމް ޖަހަން ފެށީމަ އުފަލުން ރޮވުނު. ހާއްސަކޮށް ބޮޑެތި، މީހުން ގިނަ ގައުމުތަކާ ވާދަކޮށް ގޯލްޑް ލިބުނީމަ ވަރަށް އުފާވި"\n-- ޝާހީން އިބްރާހިމް ދީދީ\n"މާލޭގެ ފާލަން ކައިރީގައި ތިބީ ގިނައިން ރަށު މީހުން. ސަތޭކަ އަށް ވުރެ ގިނަ މީހުން ތިބި. އަނެއްހެން ބުނެވިދާނެ ތިބީ ހުސް ރަށު މީހުންނޭ ވެސް،" ޝާހީން ބުންޏެވެ.\n"މުބާރާތައް ތައްޔާރުވީ އަމިއްލަ އަށް. ވަރަށް މަސައްކަތް ކުރިން. ގައުމީ ޓީމަށް ނެގީމަ ކޯޗެއް ހަވާލުވި. ކޯޗު ވެސް ވަރަށް ކެއަރިން."\nޝާހީންގެ މި ކާމިޔާބީއާއެކު ރަށުގައި ވެސް ބޮޑީ ބިލްޑިންގެ ފޯރިދަނީ ހިފަމުންނެވެ. އެގޮތުން މިހާރު ރަށުގައި ޖިމެއް ހުޅުވަން ވެސް ދަނީ ތައްޔާރުވަމުންނެވެ.\n"އެއްވެސް ވަރަކަށް ބޭރުން ނުކަން. ތަންތަނުން ކޮފީ ބޮން. ވީކެންޑުގައިވެސް ކާން އިންދާ ނުފެންނާނެ. މުޅިންވެސް ކަނީ ގެއިން. މިއަދު މި ހިސާބަށް އައުމުގައި އާއިލާގެ އެހީތެރިކަން ވަރަށް ބޮޑަށް ލިބުނު. ހާއްސަކޮށް ދައްތަ އާއި ވައިފް،" އުމުރުން 35 އަހަރުގެ ޒުވާނާ ބުންޏެވެ.\nޝާހިންގެ ދެ ކުދިން ތިބެ އެވެ. ފަސް އަހަރާއި 10 އަހަރުގެ ދެ އަންހެން ކުދިންނެވެ. ކުދިން ވެސް ބައްޕަގެ މަސައްކަތަށް ވަރަށް ސަޕޯޓު ކުރެ އެވެ. އެ ކުދިންގެ ވަރުން ހިތްވަރުވެސް ދެ އެވެ.\n"ދެ ކުދިން ވެސް ވަރަށް ސަޕޯޓު ކުރާނެ. މީގައި މުޅި އާއިލާ ބައިވެރިވޭ. އެހެންވެ ސަޕޯޓު ދިން ހުރިހާ މީހުންނަށް ވެސް ޝުކުރު އަދާކުރަން ބޭނުންވޭ."


Hina Khan kiyaadhinee eynaage theeri kamuge sihru – Iru\nސަމާ· 25 ޖަނަވަރީ 2021\nހީނާ ހާން މި ފަހުން ސޯޝަލް މީޑިއާގައި ކުރި ޕޯސްޓެއްގައި ފިނި މޫސުން ( ވިންޓާ) ގައި ބޮލުގެ އިސްތަށިގަނޑާއި ހަންގަނޑު ރައްކާތެރި ކަމާއެކު ބެލެހެއްޓުމަށް ޓަކައި ކުރެވިދާނެ ކަންތަށްތަށް ކިޔާދީފައިއެވެ.\nހީނާ ހާން އަކީ އަބަދުވެސް ބޮލުގެ އިސްތަށިގަނޑަށް ބަލައިގެން އުޅޭތަރިއެވެ. މީ ހީނާ ހާން ބޮލާއި، ހަންގަނޑުގެ އިތުރުން އިތަށިގަނޑު ރައްކާތެރި ކުރުމަށް ދީފައިވާ ބައެއް ޓިޕްސްތަކެވެ.\nސިލްކް ސްކާފް ބޭނުން ކުރުން\nފިނި މޫސުމަކީ އާންމުކޮށް ބޮލުގައި ވޫލުން ވިޔެފައިވާ އެއްޗެ އަޅާ، ފިނިން ބޯ ރައްކާތެރި ކުރެއެވެ. ނަމަވެސް ވޫލުން ވިޔެފައިވާ އެއްޗެއް ބޮލުގައި އެޅުމުގެ ކުރިން ސިލްކް ސްކާފެއް ބޭނުން ކުރުމުން ހެއާ ބްރެކޭޖް އަދި ބޯ ކަހާ އަދި ހިރުވާނަމަ އެކަމުން ވެސް ރައްކާތެރި ކޮށްދޭ ކަމެކެވެ.\nހޫނު ބޭނުން ކޮށްގެން އިސްތަށިގަނޑަށް ގޮތްގޮތް ނުހެދުން\nމިއީ ހެއާ ޑްރައާ އެއް ކަމުގައި ވިޔަސް ނުވަތަ އިސްތަށިގަނޑު ބުޅިކޮށް ފަންކުރަން ބޭނުން ކުރާއެއްޗެއް ކަމުގައިވިޔަސް މިފަދަ އެއްޗެހި ބޭނުން ކުރުމުން ފަސޭހައިން އިސްތަށިގަންޑު ހަލާކުވުމަށް މެދުވެރިވެއެވެ.\nހަންފޮޅުމުން ސަލާމަތް ވުމަށް ބޮލުގައި ތެޔޮލުން\nތެލަކީ ބޮލުގެ އިތަށިގަނޑު މޮއިސްޗަރައިޒް ކޮށްދޭ އެއްޗެކެވެ. ތާފަނާކޮށް ހުންނަ ތެލުން ބޯ މަސާޖް ކުރާކަމުގައިވަނީ ނަމަ ހަންފޮޅުން ފަދަ މައްސަލަތަކުން އެއްކިބާ ކޮށްދެއެވެ.\nފެނަކީ މީހާގެ ހައިޑްރޭޝާން ހިފައްތައިދޭ ކަމެކެވެ. އަދި މީގެ ސަބަބުން ހަންގަނޑު ގްލޯވެ އަދި އިސްތަށި ގަނޑުވެސް ވަރުގަދަ ވެއެވެ.\nއެޕަލް ސައިޑާރ ވިނިގަ\nހީނާ ބުނާގޮތުގައި އެޕަލް ސައިޑާރ ވިނިގާ އަކީ ޖާދޫއެއް ކަހަލަ އެއްޗެކެވެ. ބޯ ރަނގަޅަށް ދޮވުމަށްފަހު އެޕަލް ސައިޑާރ ވިނިގާ ކޮންމެެވެސް ވަރަކަށް ހުންނަ ވަރަށް ފެނާއި އެއްކޮށްލުމަށް ފަހު އޭގެން އިތަށިގނޑު ތެއްމާލުމަކީ ބޮލުގެ ޕީއެޗް ހިފަހއްޓައިދޭ ކަމެކެވެ.


(2) މީސްތަކުން ތިމަންމެން إيمانވެއްޖައީމުއޭ ބުނުމުން، އެއުރެން\n(3) އަދި ހަމަކަށަވަރުން، އެއުރެންގެ ކުރީގެ (أمّةތަކުގެ) މީހުން، ތިމަންރަސްކަލާނގެ امتحانކުރެއްވީމެވެ. ފަހެ (إيمانކަމުގައި) ތެދުވެރިވި މީހުން، ހަމަކަށަވަރުން، اللَّه ދެނެވޮޑިގެންވެތެވެ. އަދި ހަމަކަށަވަރުން، ދޮގުވެރިންވެސް އެކަލާނގެ ދެނެވޮޑިގެންވެތެވެ.\n(4) ނުބައި ކަންތައްކުރާމީހުން ތިމަންރަސްކަލާނގެ عقوباتން ފިލައިގެން ދެވިދާނެކަމަށް ހީކުރީހެއްޔެވެ؟ އެއުރެންކުރާ حكم ހާދަހާ ނުބައިވެގެންވެއެވެ.\n(5) اللَّهއާ ބައްދަލުވުމަށް އެދޭމީހާ (ދަންނާށެވެ!) ފަހެ، ހަމަކަށަވަރުން\n(6) އަދި جهادކުރިމީހާ (ދަންނާށެވެ!) ފަހެ، އޭނާ جهادކުރާކަން ކަށަވަރީ، އޭނާގެ އަމިއްލަ نفسއަށްޓަކައެވެ. ހަމަކަށަވަރުން، اللَّهއީ، އެންމެހާ عالمތައް ފިޔަވައި ފުދިވޮޑިގެންވާ ރަސްކަލާނގެކަން ކަށަވަރެވެ.\n(7) އަދި إيمانވެ صالح عملތައް ކުޅަމީހުން (ދަންނާށެވެ!) ހަމަކަށަވަރުން ތިމަންރަސްކަލާނގެ އެއުރެންގެ ކިބައިން އެއުރެންގެ ކުށްފާފަފުއްސަވާހުށީމެވެ. އަދި ހަމަކަށަވަރުން، އެއުރެން ކޮށްއުޅުނު عملތަކުގެ އެންމެ ހެޔޮ ޖަޒާ ތިމަންރަސްކަލާނގެ އެއުރެންނަށް ދެއްވާހުށީމެވެ.\n(8) އިންސާނާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަންރަސްކަލާނގެ وصيةކުރައްވައި، أمرކުރެއްވީމެވެ. އަދި ތިބާޔަށް އެއާމެދު علمއެއްލިބިފައި ނުވާ އެއްޗެއް، ތިމަންރަސްކަލާނގެއާ شريكކުރުމަށް ތިބާގެ މައްޗަށް އެ ދެމީހުން ގަދައަޅައިފިނަމަ، ފަހެ، އެ ދެމީހުންނަށް ތިބާ ކިޔަމަން ނުވާހުށިކަމެވެ! ތިޔަބައިމީހުން އެނބުރި ދިއުންއޮތީ، ތިމަންރަސްކަލާނގެ حضرةއަށެވެ. ފަހެ، އޭރުން ތިޔަބައިމީހުން ކޮށްއުޅުނު ކަންތަކުގެ خبر ތިމަންރަސްކަލާނގެ ތިޔަބައިމީހުންނަށް އަންގަވާހުށީމެވެ. (އެބަހީ: އެކަންތަކަށް ޖަޒާ ދެއްވާހުށީމެވެ.)\n(9) އަދި إيمانވެ صالح عملތައް ކުޅަމީހުން (ދަންނާށެވެ!) ހަމަކަށަވަރުން، ތިމަންރަސްކަލާނގެ އެއުރެން صالح އަޅުންގެ ތެރެއަށް ވައްދަވާހުށީމެވެ.\n(10) ތިމަންމެން إيمانވެއްޖައީމުއޭ ދުލުކޮޅުން ބުނާ ބަޔަކު މީސްތަކުންގެ ތެރެއިން ވެއެވެ. ފަހެ، اللَّهގެ މަގުގައި އެއިން މީހަކަށް އުނދަގުލެއް ލިބިއްޖެނަމަ، މީސްތަކުންގެ އުނދަގޫތައް اللَّهގެ عذابއާ އެއްފަދަ ކަމުގައި އޭނާ ހަދަތެވެ. އަދި ކަލޭގެފާނުގެ ވެރިރަސްކަލާނގެ حضرةން نصرއެއް އަތުވެއްޖެނަމަ، ހަމަކަށަވަރުން، އެއުރެން ބުނާނެތެވެ. ހަމަކަށަވަރުން، ތިމަންމެންވަނީ، ތިޔަބައިމީހުންނާ އެކުގައެވެ. عالمތަކުގައިވާ އެންމެންގެ ހިތްތަކުގައިވާހާ އެއްޗެއް اللَّه މޮޅަށް ދެނެވޮޑިގެން ނުވޭހެއްޔެވެ؟\n(11) އަދި ހަމަކަށަވަރުން، اللَّه، إيمانވި މީހުން ދެނެވޮޑިގެންވެތެވެ. އަދި ހަމަކަށަވަރުން، އެކަލާނގެ منافقންވެސް ދެނެވޮޑިގެންވެތެވެ.\n(12) كافرވިމީހުން إيمانވިމީހުންނަށް ބުނޫއެވެ. ތިޔަބައިމީހުން ތިމަންމެންގެ މަގަށް تبعވާށެވެ! އަދި ތިޔަބައިމީހުންގެ ކުށްފާފަތައް ތިމަންމެން އުފުލާނޫއެވެ. އެއުރެންގެ ކުށްފާފަތަކުގެ ތެރެއިން އެއްވެސް އެއްޗެއް އުފުލާނޭ ބަޔަކު ކަމުގައި އެއުރެން ނުވެއެވެ. ހަމަކަށަވަރުން، އެއުރެންނީ ދޮގުވެރިންކަން ކަށަވަރެވެ.\n(13) އަދި ހަމަކަށަވަރުން، އެއުރެންގެ އަމިއްލަ نفسގެ ފާފަތަކާއި އަދި އަމިއްލަ ފާފަތަކާއެކު، އެއުރެން (މަގުފުރެއްދި މީހުން) ގެ ފާފަތައްވެސް އެއުރެން އުފުލާނެތެވެ. އަދި ހަމަކަށަވަރުން، އެއުރެން ހަދައި އުޅުނު ދޮގުތަކާމެދު قيامةދުވަހުން އެއުރެންނާ سؤالކުރައްވާހުށްޓެވެ.\n(14) ހަމަކަށަވަރުން، ތިމަންރަސްކަލާނގެ نوحގެފާނު، އެކަލޭގެފާނުގެ قومގެމީހުންގެ ގާތަށް رسولކަމާއިގެން ފޮނުއްވީމެވެ. ފަހެ، އެކަލޭގެފާނު، ފަންސާސް އަހަރު ފިޔަވައި، އެއްހާސް އަހަރު (އެބަހީ: ނުވަސަތޭކަ ފަންސާސް އަހަރު دينއަށް ގޮވައިލެއްވުމަށް) އެއުރެންގެ ތެރޭގައި ހުންނެވިއެވެ. ފަހެ، އެއުރެން އަނިޔާވެރިންކަމުގައިވާ حال،\n(15) ފަހެ، ތިމަންރަސްކަލާނގެ އެކަލޭގެފާނާއި (އެކަލޭގެފާނުގެ) ނާކޮޅުގެ أهلވެރިން ސަލާމަތްކުރެއްވީމެވެ. އަދި އެއީ عالمތަކަށްވާ عبرةއެއްކަމުގައި ތިމަންރަސްކަލާނގެ ލެއްވީމެވެ.\n(16) އަދި إبراهيمގެފާނު، އެކަލޭގެފާނުގެ قومގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުން اللَّهއަށް އަޅުކަންކުރާށެވެ! އަދި ތިޔަބައިމީހުން އެކަލާނގެއަށް تقوىވެރިވާށެވެ! ތިޔަބައިމީހުންނަށް އެނގޭކަމުގައިވަނީނަމަ، އެގޮތް ތިޔަބައިމީހުންނަށް ހެޔޮކަން ބޮޑެވެ.\n(17) ތިޔަބައިމީހުން اللَّه ފިޔަވައި އަޅުކަންކުރާކަން ކަށަވަރީ، ބުދުތަކަކަށެވެ. އަދި ތިޔަބައިމީހުން ހަދަނީ بهتانދޮގެވެ. ހަމަކަށަވަރުން، ތިޔަބައިމީހުން اللَّه ފިޔަވައި އަޅުކަންކުރާ ތަކެއްޗަކަށް ތިޔަބައިމީހުންނަށް رزقދިނުމެއް މިލްކުވެގެނެއްނުވެެތެވެ. ފަހެ، ތިޔަބައިމީހުން اللَّهގެ حضرةން رزقއަށް އެދޭށެވެ! އަދި އެކަލާނގެއަށް ތިޔަބައިމީހުން އަޅުކަންކުރާށެވެ! އަދި އެކަލާނގެއަށް ތިޔަބައިމީހުން شكرކުރާށެވެ! ތިޔަބައިމީހުން رجوعކުރައްވާހުށީ ހަމައެކަލާނގެ حضرةއަށެވެ.\n(18) އަދި ތިޔަބައިމީހުން (ތިމަންކަލޭގެފާނު) ދޮގުކުރިޔަސް (ތިމަން ކަލޭގެފާނަކަށް އެކަމަކުން ގެއްލުމެއް ނުލިބޭނެތެވެ. އެހެނީ) ހަމަކަށަވަރުން، ތިޔަބައިމީހުންގެ ކުރިންވެސް أمّةތަކެއް (رسولން) ދޮގުކޮށްފައިވެއެވެ. އަދި بيانވެގެންވާ އިއްވެވުން މެނުވީ، رسولއާގެ މައްޗަކަށް ނުވެއެވެ.\n(19) އަދި اللَّه، خلقތަކުން ފުރަތަމަ އުފެއްދެވިގޮތާއި ދެން އެއަށްފަހު އަލުން (ދިރުއްވައި) إعادةކުރައްވާގޮތް އެއުރެންނަކަށް ނުފެނޭ ހެއްޔެވެ؟ ހަމަކަށަވަރުން، އެކަންތަކަކީ، اللَّهއަށް ދާދި ފަސޭހަ ކަމެކެވެ.\n(20) ކަލޭގެފާނު ވިދާޅުވާށެވެ! ތިޔަބައިމީހުން ބިމުގައި ދަތުރުފަތުރުކޮށް އުޅޭށެވެ! އަދި اللَّه، خلقތަކުން ފުރަތަމަ އުފެއްދެވިގޮތް، ތިޔަބައިމީހުން ވިސްނައިބަލާށެވެ! ދެން އެއަށްފަހު، اللَّه އެންމެފަހުގެ އުފެއްދެވުން އުފައްދަވާނެތެވެ. (އެބަހީ: އަލުން ދިރުއްވައި إعادةކުރައްވާނެތެވެ.) ހަމަކަށަވަރުން، اللَّهއީ، ކޮންމެ ކަމެއްގެމައްޗަށް ކުޅަދުންވަންތަ ރަސްކަލާނގެއެވެ.\n(21) އެކަލާނގެ އިރާދަކުރައްވާ އަޅަކަށް عذابދެއްވަތެވެ. އަދި އެކަލާނގެ އިރާދަކުރައްވާ އަޅަކަށް رحمةލައްވަތެވެ. އަދި ތިޔަބައިމީހުން (قيامةދުވަހުން) އެނބުރިދާހުށީ އެކަލާނގެ حضرةއަށެވެ.\n(22) އަދި ތިޔަބައިމީހުންނީ އުޑާއި، ބިމުގައި (اللَّه) ނުކުޅެއްދޭނޭ ބަޔަކު ކަމުގައި ނުވެތެވެ. އަދި ތިޔަބައިމީހުންނަކަށް اللَّهފިޔަވައި އެއްވެސް އެހީތެރިޔަކު، އަދި نصرދޭނޭ މީހަކުވެސް ނުވެތެވެ.\n(23) އަދި އެއުރެން اللَّهގެ آيةތަކަށާއި، އެކަލާނގެއާ ބައްދަލުވާނެ ކަމާމެދު كافرވެ، إنكارކުރި މީހުން (ދަންނާށެވެ!) އެއުރެންނީ، ތިމަންރަސްކަލާނގެ رحمةން، ނާއުންމީދު ވެފައިވާ ބަޔެކެވެ. އަދި އެއުރެންނީ އެއުރެންނަށްޓަކައި ވޭންދެނިވި عذابހުރި މީހުންނެވެ.\n(24) ފަހެ، އެކަލޭގެފާނުގެ (އެބަހީ: إبراهيمގެފާނުގެ) قومގެމީހުންގެ ޖަވާބު ކަމުގައި، އެއުރެންގެ މި ބުނުން ނޫނީ ނުވެތެވެ. ތިޔަބައިމީހުން އެކަލޭގެފާނު قتلކޮށްލާށެވެ! ނުވަތަ އެކަލޭގެފާނު އަންދައިލާށެވެ! ފަހެ، اللَّه، އެކަލޭގެފާނު އަލިފާނުން ސަލާމަތްކުރެއްވިއެވެ. ހަމަކަށަވަރުން، إيمانވާ ބަޔަކަށް އެކަންތަކުގައި ހެކިތަކެއްވާކަން ކަށަވަރެވެ.\n(25) އެކަލޭގެފާނު (އެބަހީ: إبراهيمގެފާނު) ވިދާޅުވިއެވެ. اللَّهފިޔަވައި އަޅުކަންކުރުމަށް ތިޔަބައިމީހުން ހިފިކަން ކަށަވަރީ ބުދުތަކެކެވެ. އެއީ ދުނިޔޭގެ حياةގައި ތިޔަބައިމީހުންގެ މެދުގައި އެކުވެރިކަން ދެމިއޮތުމަށްޓަކައެވެ. ދެން އެއަށްފަހު، قيامةދުވަހުން ތިޔަބައިމީހުންގެ ތެރެއިން އެއްބަޔަކު، އަނެއްބަޔަކަށް كافرވާނެތެވެ. އަދި އެއްބަޔަކު އަނެއްބަޔަކަށް لعنةލެއްވުމަށް އެދޭނެތެވެ. އަދި ތިޔަބައިމީހުން ތިބެނިވި ތަނަކީ ނަރަކަޔެވެ. އަދި (އެދުވަހުން) ތިޔަބައިމީހުންނަށް نصرދޭނޭ އެއްވެސް ބަޔަކު ނުވެތެވެ.\n(26) ފަހެ، لوطގެފާނު، އެކަލޭގެފާނުގެ (އެބަހީ: إبراهيمގެފާނުގެ) ބަސްފުޅު ތެދުކުރެއްވިއެވެ. އަދި އެކަލޭގެފާނު (އެބަހީ: إبراهيمގެފާނު) ވިދާޅުވިއެވެ. ހަމަކަށަވަރުން، ތިމަންގެ ވެރިރަސްކަލާނގެ އެންގެވިފަރާތަށް ތިމަން، هجرةއަށް މިދަނީއެވެ. ހަމަކަށަވަރުން، އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\n(27) އަދި ތިމަންރަސްކަލާނގެ އެކަލޭގެފާނަށް (އެބަހީ: إبراهيمގެފާނަށް) إسحاقގެފާނު ދެއްވައި އަދި (ކާފަދަރިކަލުން) يعقوبގެފާނު ދެއްވީމެވެ. އަދި ތިމަންރަސްކަލާނގެ، އެކަލޭގެފާނުގެ ދަރިކޮޅުގައި ނަބީކަމާއި (وحىގެ) ފޮތް ލެއްވީމެވެ. އަދި ތިމަންރަސްކަލާނގެ އެކަލޭގެފާނަށް ދުނިޔޭގައި ހެޔޮ ދަރުމަ ދެއްވީމެވެ. އަދި ހަމަކަށަވަރުން، އެކަލޭގެފާނު، آخرةގައި ވަނީ صالحންގެ ތެރެއިންކަން ކަށަވަރެވެ.\n(28) އަދި لوطގެފާނު، އެކަލޭގެފާނުގެ قومގެމީހުންނަށް ވިދާޅުވިހިނދު (ހަނދުމަކުރާށެވެ!) ހަމަކަށަވަރުން، ތިޔަބައިމީހުން ތިޔަކުރާ فاحشކަންތައްތަކަކީ، عالم ތަކުގެ ތެރެއިން އެކަކުވެސް މީގެކުރިން ކޮށްފައިނުވާ ކަންތައްތަކެކެވެ.\n(29) ހަމަކަށަވަރުން، ތިޔަބައިމީހުން ފިރިހެނުން ގާތަށް (شهوانىއެދުން ފުއްދުމަށް) ދަނީ ހެއްޔެވެ؟ އަދި ތިޔަބައިމީހުން މަގުފޭރި، ތިޔަބައިމީހުންގެ ނާދީތަކުގައި އެ ނުބައިކަންތައް ކުރަމުން ގެންދަނީ ހެއްޔެވެ؟ ފަހެ، އެކަލޭގެފާނުގެ (އެބަހީ: لوطގެފާނުގެ) قومގެމީހުންގެ ޖަވާބުކަމުގައި އެއުރެންގެ މި ބުނުން ނޫނީ ނުވެތެވެ. ކަލޭގެފާނު ތެދުވެރިންގެ ތެރެއިންވަނީނަމަ، ތިމަންމެންނަށް (ތިޔަ ވިދާޅުވާ) اللَّه ގެ عذاب ނިކަންގެނެސްދެއްވައި ބައްލަވާށެވެ!\n(30) އެކަލޭގެފާނު ވިދާޅުވިއެވެ. އަޅުގެ ވެރިރަސްކަލާކޮ! فسادކުރާމީހުންގެ މައްޗަށް މިއަޅާއަށް نصرދެއްވާނދޭވެ!\n(31) އުފާވެރިކަމުގެ خبرއާއިގެން ތިމަންރަސްކަލާނގެ ފޮނުއްވި ملائكةން إبراهيمގެފާނުގެ އަރިހަށް ވަޑައިގަތްހިނދު، އެބޭކަލުން ވިދާޅުވޫއެވެ. ހަމަކަށަވަރުން، ތިމަންމެން ފޮނުއްވެވީ މިރަށުގެ (އެބަހީ: لوطގެފާނުގެ ރަށުގެ) أهلވެރިން ހަލާކު ކުރުމަށެވެ. ހަމަކަށަވަރުން، އެ ރަށުގެ أهلވެރިންވީ އަނިޔާވެރިން ކަމުގައެވެ.\n(32) އެކަލޭގެފާނު (އެބަހީ: إبراهيمގެފާނު) ވިދާޅުވިއެވެ. ހަމަކަށަވަރުން، އެރަށުގައި لوطގެފާނު އެބަހުންނެވިއެވެ. އެބޭކަލުން ވިދާޅުވޫއެވެ. އެރަށުގައިވާ ބަޔަކު، ތިމަންމެންނަށް މާރަނގަޅަށް އެނގެއެވެ. ހަމަކަށަވަރުން، ތިމަންމެން އެކަލޭގެފާނުގެ އަނބިކަނބަލުން މެނުވީ އެކަލޭގެފާނާއި، އެކަލޭގެފާނުގެ أهلވެރިން ސަލާމަތްކުރާ ހުށީމެވެ. އެކަނބުލޭގެވީ ހަލާކުވެގެންދިޔަ މީހުންގެތެރެއިންނެވެ.\n(33) އަދި ތިމަންރަސްކަލާނގެ رسولން (އެބަހީ: ملائكةން) لوطގެފާނުގެ އަރިހަށް ވަޑައިގަތް ހިނދު، (قومގެމީހުންގެ فاسدކަމުގެ ސަބަބުން އެބޭކަލުންނަށް ދެރަގޮތެއް ވެދާނެތީ) އެބޭކަލުންނާމެދު ދެރަފުޅުވެ، ހިތާމަކުރެއްވިއެވެ. އަދި އެބޭކަލުން ދެންނެވޫއެވެ. ބިރުފުޅުގެން ވަޑައިނުގަންނަވާށެވެ! އަދި ހިތާމަވެސް ނުކުރައްވާށެވެ. ހަމަކަށަވަރުން، ތިމަންމެން ކަލޭގެފާނާއި، ކަލޭގެފާނުގެ أهلވެރިން ސަލާމަތް ކުރާނޫއެވެ. ކަލޭގެފާނުގެ އަނބިކަނބަލުން މެނުވީއެވެ. އެކަނބުލޭގެވީ، ހަލާކުވެގެންދިޔަ މީހުންގެ ތެރެއިންނެވެ.\n(34) (ملائكةން ވިދާޅުވޫއެވެ.) ހަމަކަށަވަރުން، ތިމަންމެން މިރަށުގެ\n(35) އަދި އެކަމުގެ ތެރެއިން بيانވެގެންވާ ހެތްކެއް، ހަމަކަށަވަރުން، ވިސްނާ ބަޔަކަށް، ތިމަންރަސްކަލާނގެ ދޫކުރެއްވީމެވެ.\n(36) އަދި مدينގެމީހުންގެ ގާތަށް، އެއުރެންގެ أخ، شعيبގެފާނު ފޮނުއްވީމެވެ. ފަހެ، އެކަލޭގެފާނު ވިދާޅުވިއެވެ. އޭ އަހުރެންގެ قومގެމީހުންނޭވެ! ތިޔަބައިމީހުން اللَّهއަށް އަޅުކަންކުރާށެވެ! އަދި ތިޔަބައިމީހުން آخرةދުވަހަށް އެދޭށެވެ! އަދި فاسدންކަމުގައިވެ ތިބެ، ތިޔަބައިމީހުން ބިމުގައި فساد ނުކުރާހުށި ކަމެވެ!\n(37) ފަހެ، އެއުރެން އެކަލޭގެފާނު (އެބަހީ: شعيبގެފާނު) ދޮގުކުޅައޫއެވެ. ދެން ބިރުވެރި ބިންހެލުމެއް އެމީހުންނަށް އައިސްޖެހުނެވެ. އަދި އެއުރެންގެ ގެތަކުގައި ކަކޫމައްޗަށްތިރިވެ، މަރުވެފައިތިބި ބަޔަކުކަމުގައި އެބައިމީހުން ވެއްޖައޫއެވެ.\n(38) އަދި ތިމަންރަސްކަލާނގެ عادބާގައިމީހުންނާއި، ثمودބާގައިމީހުން ހަލާކުކުރެއްވީމެވެ. އެއުރެންގެ ގެތަކުން ތިޔަބައިމީހުންނަށްޓަކައި މިކަމުގެ ހެކިތައް ފާޅުވެ އެނގިގެންވެތެވެ. އަދި شيطانއާ، އެއުރެންނަށް އެއުރެންގެ عملތައް ޒީނަތްތެރިކޮށް ދެއްކިއެވެ. އަދި ތެދުމަގުން އެއުރެން ދުރުކުރިއެވެ. ބުއްދިވެރިންކަމުގައި އެއުރެންވިއަސް މެއެވެ. (ނޯޓު: ނަމަވެސް، އެއުރެންގެ ބުއްދީގެ ބޭނުން ނުކޮށް حقގެ މަގުން އެއްކިބާވެގަތޫއެވެ.)\n(39) އަދި ތިމަންރަސްކަލާނގެ قارونއާއި، فرعونއާއި، هامان ހަލާކުކުރެއްވީމެވެ. އަދި ހަމަކަށަވަރުން، بيانވެގެންވާ ހެކިތަކާއިގެން موسىގެފާނު، އެއުރެންގެ ގާތަށް ވަޑައިގެންނެވިއެވެ. ފަހެ، އެއުރެން ބިމުގައި ބޮޑާވެގަތޫއެވެ. އަދި (ތިމަންރަސްކަލާނގެ عذابން) މިންޖުވެގެންދިޔަ ބަޔަކު ކަމުގައި އެއުރެން ނުވޫއެވެ.\n(40) އަދި އެއިން ކޮންމެ ބަޔަކުވެސް، އެބަޔެއްގެ ކުށުގެ ސަބަބުން ތިމަންރަސްކަލާނގެ ގެންދެވީމެވެ. ފަހެ، ތަންތަން ހަލާކުކުރަނިވި ގަދަ ވަޔެއް ތިމަންރަސްކަލާނގެ އެބަޔެއްގެ މައްޗަށް ފޮނުއްވި މީހުން އެއުރެންގެ ތެރެއިންވޫއެވެ. އަދި عذابގެ ގަދައަޑެއް ފޮނުއްވައި ގެންދެވި މީހުންވެސް އެއުރެންގެ ތެރެއިންވޫއެވެ. އަދި އެއުރެންނާއެކު ބިންގަނޑު ގަންބަވައިގަތް މީހުންވެސް އެއުރެންގެ ތެރެއިންވޫއެވެ. އަދި (ކަނޑުލައްވައި) غرقކުރެއްވި މީހުންވެސް އެއުރެންގެ ތެރެއިންވޫއެވެ. އެއުރެންނަށް އަނިޔާކުރެއްވުމަކަށް اللَّه އިރާދައެއް ނުކުރައްވަތެވެ. އެހެނެއްކަމަކު، އެއުރެންގެ نفسތަކަށް ހަމަ އެއުރެން އަނިޔާކުރި ކަމުގައިވިއެވެ.\n(41) اللَّه ފިޔަވައި، އެހީތެރިންތަކެއް ލިބިގަތް މީހުންގެ މިސާލީ، ގެއެއް ހަދައި ބޭނުންކުޅަ، ފައިދިގުމަކުނުގެ މިސާލެވެ. ހަމަކަށަވަރުން، ގެތަކުގެ ތެރެއިން އެންމެ ދެރަވަރު ގެއަކީ، ފައިދިގުމަކުނުގެ ގެކަން ކަށަވަރެވެ. އެކަން އެއުރެން ދަންނަނަމައެވެ.\n(42) ހަމަކަށަވަރުން، اللَّه ފިޔަވައި އެއުރެން އަޅުކަންކޮށް އުޅުނު ތަކެތި އެކަލާނގެ ދެނެވޮޑިގެންވެތެވެ. އަދި އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\n(43) އަދި އެ މިސާލުތައް ތިމަންރަސްކަލާނގެ މީސްތަކުންނަށް ޖައްސަވަމެވެ. އަދި علمވެރިންނަށް މެނުވީ، އެ މިސާލުތަކެއް ނުވިސްނޭނެތެވެ.\n(44) اللَّه އުޑުތަކާއި، ބިން، حقގޮތުގައި ހެއްދެވިއެވެ. ހަމަކަށަވަރުން،\n(45) ފޮތުގެ ތެރެއިން ކަލޭގެފާނަށް وحىކުރެއްވި ތަކެތި ކިޔަވައި ވިދާޅުވާށެވެ! އަދި ކަލޭގެފާނު ނަމާދު قائمކުރައްވާށެވެ! ހަމަކަށަވަރުން، ނަމާދަކީ ހުތުރުކަންބޮޑު ފާފަތަކާއި، منكراتތައް ނަހީކުރާ ކަމެކެވެ. އަދި ހަމަކަށަވަރުން، اللَّه ހަނދުމަ ކުޅައުމަކީ، އެންމެ ބޮޑު ކަންތަކެވެ. އަދި ތިޔަބައިމީހުން ކުރާ ކަންތައް\n(46) ރިވެތިވެގެންވާ ގޮތުގައި މެނުވީ ތިޔަބައިމީހުން ފޮތުގެ أهلވެރިންނާ جدل ނުކުރާށެވެ! އެއުރެންގެ ތެރެއިން އަނިޔާވެރިވެގެންވާ މީހުން ފިޔަވައި އެހެން މީހުންނަށެވެ. އަދި ތިމަންމެންނަށް ބާވައިލެއްވި ފޮތަށާއި، ތިޔަބައިމީހުންނަށް ބާވައިލެއްވި ފޮތަށް ތިމަންމެން إيمانވެއްޖައީމޭ ތިޔަބައިމީހުން ބުނާށެވެ! ތިމަންމެންގެ إلهއަކީވެސް، އަދި ތިޔަބައިމީހުންގެ إلهއަކީވެސް އެއް إلهއެކެވެ. އަދި ތިމަންމެން އެކަލާނގެއަށް ކިޔަމަންވެ، إسلامވަމުއެވެ.\n(47) ތިމަންރަސްކަލާނގެ ކަލޭގެފާނަށް ފޮތް ބާވައިލެއްވީ އެފަދައިންނެވެ. ފަހެ، ތިމަންރަސްކަލާނގެ ފޮތް ދެއްވި މީހުންގެ ތެރެއިން ބަޔަކު އެ ފޮތަށް إيمانވެތެވެ. އަދި މިބައިމީހުންގެ ތެރެއިން (އެބަހީ: مكةގެ أهلވެރިންގެ ތެރެއިން) އެ قرآنއަށް إيمانވާ ބަޔަކުވެސްވެއެވެ. އަދި كافرން މެނުވީ، ތިމަންރަސްކަލާނގެ آيةތަކާމެދު ދެކޮޅެއް ނަހަދާނެތެވެ.\n(48) އަދި އޭގެކުރިން ކަލޭގެފާނު އެއްވެސް ފޮތެއް ކިޔަވައިވިދާޅުވެއެއް ނޫޅުއްވަމުއެވެ. އަދި ކަލޭގެފާނުގެ އަތްޕުޅުން އެއްވެސް ފޮތެއް ނުލިޔުއްވަމުއެވެ. އެކަން އެހެންވީނަމަ، كافرން شكކުރީހެވެ.\n(49) އަދި ކިއެއްތަ! އެއީ علم ލިބިގެންވާ މީހުންގެ ހިތްތަކުގައި بيانވެގެންވާ آيةތަކެކެވެ. އަނިޔާވެރިން ނޫނީ، ތިމަންރަސްކަލާނގެ آيةތަކާ ދެކޮޅެއް ނަހަދާނެތެވެ.\n(50) އެއުރެން ބުނޫއެވެ. އެކަލޭގެފާނުގެ ވެރިރަސްކަލާނގެ حضرةން\n(51) ހަމަކަވަރުން، އެއުރެންނަށް ކިޔަވައިދެވޭ ފޮތް، ތިމަންރަސްކަލާނގެ ކަލޭގެފާނަށް ބާވައިލެއްވިކަން (معجزةއެއް ކަމުގައި) އެއުރެންނަށް ނުފުދެނީ ހެއްޔެވެ؟ ހަމަކަށަވަރުން، إيمانވާ ބަޔަކަށް އެކަމުގައި رحمةއާއި، ހަނދުމަކުރުމެއް ވާކަން ކަށަވަރެވެ.\n(52) ކަލޭގެފާނު ވިދާޅުވާށެވެ! ތިމަންކަލޭގެފާނާއި، ތިޔަބައިމީހުންނާ ދެމެދު ހެތްކެއް ކަމަށް اللَّه ފުދެއެވެ. އުޑުތަކާއި، ބިމުގައިވާހާ ތަކެތި އެކަލާނގެ ދެނެވޮޑިގެންވެތެވެ. باطلކަންތަކަށް إيمانވެ، އަދި اللَّهއަށް كافرވެގެންވާ މީހުން (ދަންނާށެވެ!) ގެއްލެނިވެގެންވާ މީހުންނަކީ ހަމަ އެއުރެންނެވެ.\n(53) عذاب އަވަސްވުމަށް ކަލޭގެފާނުގެ އަރިހުން އެއުރެން އެދޭނެތެވެ. ކަނޑައެޅިގެންވާ مدةއެއް ނެތްނަމަ، عذاب އެއުރެންނާ ހަމަޔަށް އަތުވެއްޖައީސްކަން ކަށަވަރެވެ. އަދި އެއުރެން ނުދެނެތިއްބައި، ކުއްލިއަކަށް އެއުރެންނާ ހަމަޔަށް އެކަން އަންނާނެކަން ކަށަވަރެވެ.\n(54) عذاب އަވަސްވުމަށް ކަލޭގެފާނުގެ އަރިހުން އެއުރެން އެދޭނެތެވެ. ހަމަކަށަވަރުން، ނަރަކަވަނީ كافرން ވަށައިލާފައިކަން ކަށަވަރެވެ.\n(55) އެއުރެންގެ މަތިންނާއި، އެއުރެންގެ ފައިދަށުން عذاب އައިސްޖެހޭ ދުވަހެވެ. އަދި އެދުވަހުން އެކަލާނގެ އަންގަވާނެތެވެ. ތިޔަބައިމީހުން ކޮށްއުޅުނު عملތަކުގެ ރަހަ ތިޔަބައިމީހުން ލިބިގަންނާށެވެ!\n(56) އޭ (ތިމަންރަސްކަލާނގެއަށް) إيمانވި، ތިމަންރަސްކަލާނގެ އަޅުތަކުންނޭވެ! ހަމަކަށަވަރުން، ތިމަންރަސްކަލާނގެ ބިން (ތިޔަބައިމީހުން هجرةކުރުމަށްޓަކައި) ތަނަވަސްވެގެންވެތެވެ. ފަހެ، ހަމައެކަނި ތިމަންރަސްކަލާނގެއަށް ތިޔަބައިމީހުން އަޅުކަން ކުރާހުށިކަމެވެ!\n(57) ކޮންމެ نفسއަކީވެސް، މަރުގެ ރަހަ ލިބިގަންނާނޭ އެއްޗެކެވެ. ދެން ތިޔަބައިމީހުން އެނބުރި رجوعކުރައްވާހުށީ، ތިމަންރަސްކަލާނގެ حضرةއަށެވެ.\n(58) އަދި إيمانވެ صالح عملތައް ކުޅަމީހުން (ދަންނާށެވެ!) އެތަންތާނގެ ދަށުން ކޯރުތައް ހިނގަހިނގާ ހުންނަ ސުވަރުގެތަކުގެ އެންމެމަތީ ދަރަޖަތަކަށް ތިމަންރަސްކަލާނގެ އެއުރެން ލައްވާހުށީމެވެ. އެއުރެން އެތަންތާނގައި ދެމިތިބޭ ގޮތުގައެވެ. ހެޔޮ عملކުޅަ މީހުންނަށްހުރި ދަރުމައިގެ މޮޅުކަމާއެވެ!\n(59) އެއުރެންނީ ކެތްތެރިވި މީހުންނެވެ. އަދި އެއުރެންގެ ވެރިރަސްކަލާނގެއަށް وكيلކުރާމީހުންނެވެ.\n(60) ދިރޭތަކެތީގެ ތެރެއިން އެ އެއްޗެއްގެ رزق ލިބިގަތުމަށް ކުޅަދާނަވެގެންވާ ކިތައް ކިތައްއެތި ވޭހެއްޔެވެ؟ އެ ތަކެއްޗަށާއި، ތިޔަބައިމީހުންނަށް رزقދެއްވަނީ اللَّهއެވެ. އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\n(61) ހަމަކަށަވަރުން، އުޑުތަކާއި، ބިން ހައްދަވައި، އިރާއި، ހަނދު خدمةތެރިކުރެއްވީ ކާކުހޭ، އެއުރެން ކުރެން (އެބަހީ: مشركން ކުރެން) ކަލޭގެފާނު އައްސަވައިފިނަމަ، އެއުރެން اللَّهއޭ ދަންނަވާނެކަން ކަށަވަރެވެ. ފަހެ، އެއުރެން حقން އެއްކިބާވަނީ ކޮންފަދައަކުން ހެއްޔެވެ؟\n(62) اللَّه، އެކަލާނގެ އަޅުތަކުންގެ ތެރެއިން އިރާދަކުރައްވާ އަޅަކަށް رزق ތަނަވަސްކޮށްދެއްވަތެވެ. އަދި އެކަލާނގެ (އިރާދަކުރައްވާ) އަޅަކަށް (رزق) ދަތިކުރައްވަތެވެ. ހަމަކަށަވަރުން، اللَّهއީ، ކޮންމެ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\n(63) އަދި ހަމަކަށަވަރުން، އުޑުން ފެންބާވައިލައްވައި، ބިން މަރުވެފައި އޮތުމަށްފަހު، އެ ފެނުން ބިމަށް ދިރުން ދެއްވީ ކާކުހޭ އެއުރެން ކުރެން ކަލޭގެފާނު އައްސަވައިފިނަމަ، ހަމަކަށަވަރުން، އެއުރެން اللَّهއޭ ދަންނަވާނެކަން ކަށަވަރެވެ. ކަލޭގެފާނު ވިދާޅުވާށެވެ! حمدހުރީ اللَّهއަށެވެ. އަދި ކިއެއްތަ! އޭގެތެރެއިން ގިނަމީހުންނަކަށް (އެކަމެއް) ނުވިސްނެތެވެ.\n(64) މިދުނިޔޭގެ ދިރިއުޅުމަކީ، ކުޅިވަރެއް ކަމުގައްޔާއި، މަޖަލެއް ކަމުގައި ނޫނީ ނުވެތެވެ. އަދި ހަމަކަށަވަރުން، حقيقى ދިރިއުޅުންވަނީ، آخرةގެ ގޮވަތީގައިކަން ކަށަވަރެވެ. އެއުރެންނަށް އެކަން އެނގޭނަމައެވެ.\n(65) ފަހެ، އެއުރެން ނަވަށް އެރިހިނދު، އެކަލާނގެއަށް إيمانކަން خالصކުރާ حالގައި، اللَّهއަށް އެއުރެން دعاءކުރެތެވެ. ފަހެ އެކަލާނގެ އެއުރެން ސަލާމަތް ކުރައްވައި، އެއްގަމަށް ގެންނެވިހިނދު، އެއުރެން (އެކަލާނގެއަށް) شريكކުރެތެވެ.\n(66) (އެއުރެން شريكކުރަނީ) އެއުރެންނަށް ތިމަންރަސްކަލާނގެ ދެއްވި نعمةއަށް كافرވުމަށްޓަކައެވެ. އަދި އެއުރެން (ދުނިޔޭގައި) ވަގުތުކޮޅަކަށް އަރާމު ލިބިގަތުމަށްޓަކައެވެ. ފަހެ، ނިކަންހުރެ، އެއުރެންނަށް (އޭގެ ނަތީޖާ) އެނގޭހުއްޓެވެ.\n(67) ހަމަކަށަވަރުން، أمانކަން ލިބިގެންވާ حرمފުޅެއް ތިމަންރަސްކަލާނގެ ލެއްވިކަން އެއުރެންނަށް ނޭނގެނީ ހެއްޔެވެ؟ އެއީ އެއުރެންގެ ވަށައިގެން އެކަކު އަނެކަކު މަރައި އަޅުވެތިކޮށް އުޅުނުތަނެވެ. (މިކަން މިހެން އޮތުމާއެކުވެސް) އެއުރެން باطلއަށް إيمانވެ، اللَّهގެ نعمةއަށް كافرވަނީ ހެއްޔެވެ؟\n(68) اللَّهއާމެދު ހަދައިގެން ދޮގުބުނި މީހަކަށްވުރެން، ނުވަތަ އެކަލާނގެ حقބަސްފުޅު އޭނާގެ ގާތަށް އައިހިނދު، އެ ބަސްފުޅު ދޮގުކުޅަ މީހަކަށްވުރެން އަނިޔާވެރިކަން ބޮޑީ ކާކުހެއްޔެވެ؟ كافرން ތިބޭނެ ތަނެއް ނަރަކައިގައި ނުވޭހެއްޔެވެ؟\n(69) ތިމަންރަސްކަލާނގެ މަގުގައި جهادކުރި މީހުން (ދަންނާށެވެ!) ހަމަކަށަވަރުން، އެއުރެންނަށް ތިމަންރަސްކަލާނގެ މަގުތަކަށް މަގު ދައްކަވާހުށީމެވެ. އަދި ހަމަކަށަވަރުން، اللَّه ވޮޑިގެންވަނީ، إحسانތެރިންނާ އެކުގައިކަން ކަށަވަރެވެ.


Kolamaafushi Zuvaanunnah Community upskilling Program ge Marine Mechanic Certificate3Course Ifthithaahu Koffi - AO News\nކޮމިއުނިޓީ އަޕްސްކިލިންގ ޕްރޮގްރާމްގެ (ސީ.ޔޫ.ޕީ) ދަށުން ހިންގޭ މެރިން މެކޭނިކް ސެޓްފިކެޓް3ކޯސް ” އިފްތިތާހް ކުރުމުގެ ރަސްމިއްޔާތު ބާއްވައިފިއެވެ.\nމިއީ ގއ. ކޮލަމާފުށީ ކައުންސިލާއި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓާއި، މޯލްޑިވްސް ޕޮލިޓެކްނިކް ގުޅިގެން ކޮލަމާފުށީ ޒުވާނުންނަށް ޚާއްސަކޮށްގެން ކުރިއަށް ގެންދިއުމަށް ހަމަޖެހިފައިވާ ޕްރޮގްރާމެކެވެ.\nމި ރަސްމިއްޔާތު ޝަރަފްވެރިކޮށްދެއްވީ މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ސީނިއަރ އެގްޒެކެޓިވް ކޯޑިނޭޓަރ އިބްރާހިމް ދީދީއެވެ.\nމިރަސްމިއްޔާތުގައި ކޮލަމާފުށީ ކައުންސިލްގެ ރައީސް އިބްރާހިމް ވަހީދު އާއި މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ބައެއް އިސްވެރިންނާއި ކައުންސިލް މެމްބަރުންނާއި، މުވައްސާތަކުގެ އިސްވެރިން އަދި ކޯހުގެ ބައިވެރިން ބައިވެރިވެލެއްވިއެވެ.\nމެރިން އިންޖިނިއަރިންގ ދާއިރާއިން ކުރިއަށް ދާން ބޭނުންވާ ޒުވާނުން ތަމްރީނު ކުރުމަށް އަމާޒުކޮށްގެން ކުރިއަށް ގެންދާ މިޕޮރްގްރާމަކީ ޔޫތު މިނިސްޓްރީން އަތޮޅުތެރޭގައި ހިންގޭ މިފަދަ ފުރަަތަމަ ޕޮރްގްރާމެވެ.\nމިއަދުން ފެށިގެން ތިން މަސް ދުވަހުގެ މުއްދަތަށް ކޮލަމާފުށީގައި ކުރިއަށްދާ މި ކޯހުގައި ޖުމްލަ 22 ޒުވާނުން ބައިވެރިވެފައިވެއެވެ. އަދި މި ކޯސް ފުރިހަމަ ކުރާ ފަރާތްތަކަށް ދިވެހިރާއްޖޭގެ ގައުމީ ސަނަދުގެ އޮނިގަނޑުގެ ލެވެލް3ގެ ސެޓްފިކެޓެއް ލިބިގެން ދާނެއެވެ.\nމިނިސްޓްރީ އޮފް ޔޫތް، ސްޕޯރޓްސް އެންޑް ކޮމިއުނިޓީ އެމްޕަވާރމެންޓްގއ. ކޮލަމާފުށިގއ. ކޮލަމާފުށި ކައުންސިލް\nކޮލަމާފުށީގައި ކުނި މެނޭޖްކުރުމުގެ މަސައްކަތަށް ޑަމްޕު ޕިކަޕެއް ފޯރުކޮށްދޭނެ ފަރާތެއް ހޯދަނީ\nގއ. ކޮލަމާފުށީ ފުޓްސަލް ދަނޑު މަރާމާތްކުރުމުގެ މަސައްކަތް ބަޔަކާއި ހަވާލުކޮށްފި\nކޮލަމާފުށި މޮނިޓަރިންގ ހާލަތަށް!


Dhauru nimendhen Raees aai Gasim thibbavaanee ekugai: Ali Waheed | Mihaaru\nދައުރު ނިމެންދެން ރައީސާއި ގާސިމް ތިއްބަވާނީ އެކުގައި: އަލީ ވަހީދު\n22 މާޗް 2019 - 18:37 21 comments\nދަނގެތި ދާއިރާ އަށް ޖުމްހޫރީ ޕާޓީގެ ޓިކެޓުގައި ވާދަ ކުރައްވާ މުހައްމަދު ނާޒިމް (ކާނަލް ނާޒިމް)ގެ ކެމްޕެއިން އިވެންޓެއްގައި ގާސިމާ އެކު ބައިވެރިވެވަޑައިގެން އަލީ ވަހީދު ވިދާޅުވީ މިވަގުތަކީ ސަރުކާރުގެ ތެރެއިންނާއި ބޭރުން ވެސް ރައީސް އިބްރާހިމް މުހައްމަދު ސޯލިހަށް އެހީތެރިވާން ވީ ވަގުތު ކަމަށެވެ. އެހެން ނޫން ނަމަ އަބަދުވެސް ތިބެން ޖެހޭނީ އެއް ބަޔަކު އަނެއް ބަޔަކަށް ހަމަނުޖެހުމުގެ ތެރޭގައި ކަމަށް އަލީ ވިދާޅުވި އެވެ.\nމިއީ، ޖުމްހޫރީ ޕާޓީ އާއި އިދިކޮޅު ޕީޕީއެމް/ޕީއެންސީ ގުޅިގެން މަޖިލީހުގެ އިންތިޚާބަށް ވާދަ ކުރަން ނިންމި ފަހުން ގާސިމާއި އަލީ ވަހީދު އެކުގައި ބައިވެރިވެވަޑައިގެންނެވި ފުރަތަމަ ފަހަރެވެ. ޖުމްހޫރީ ޕާޓީގެ އެ ނިންމެވުމާއެކު އަލީ ވަނީ ނުސީދާކޮށް ގާސިމަށް ފާޑު ވިދާޅުވެފަ އެވެ. އަދި އެކަން ބަލައި ނުގަންނަ ކަމަށް ވެސް އޭނާ ވަނީ ވިދާޅުވެފަ އެވެ.\nއަލީ ވިދާޅުވީ މިސަރުކާރު ގެނައީ ކޯލިޝަން ޕާޓީތަކާއި ޕާޓީތަކަށް ނިސްބަތްނުވާ ރައްޔިތުންގެ ބުރަ މަސައްކަތުން ކަމަށާއި ހިތާމައަކީ މަސައްކަތް ކުރި މީހުންގެ މަތިން ބައެއް ބޭފުޅުން ހަނދާން ނެތޭތީ ކަމަށެވެ.\nމަޖިލިސް އިންތިޚާބުގައި ވަކިން ވާދަ ކުރަން ކޯލިޝަންގެ މައި ޕާޓީ އެމްޑީޕީން ނިންމި ހިސާބުން ރައީސް މުހައްމަދު ނަޝީދާއި ގާސިމާ ދެބޭފުޅުން ގެންދަވަނީ ބަހުގެ ހަމަލާތައް ދެއްވަމުންނެވެ.\nމިސަރުކާރު ގެނައީ ހަމައެކަނި ލީޑަރުންގެ މަސައްކަތުން ނޫން ކަމަށާއި ޖަލުގައި ގިނަ ދުވަސްތަކެއް ހޭދަ ކުރެއްވި ނާޒިމާއި ކިނބިދޫ ދާއިރާގެ މެމްބަރު އަބްދުﷲ ރިޔާޒުމެން ގިނަ މަސައްކަތްތަކެއް ކުރެއްވި ކަމަށް އޭނާ ވިދާޅުވި އެވެ.\nޖުމްހޫރީ ޕާޓީގެ ރައީސް އަލީ ވަހީދު: ގާސިމާއި ރައީސް އެކުގައި ތިއްބަވާނެ ކަމަށް ވިދާޅުވި-- ފޮޓޯ: ޖޭޕީ\nއަދި މިސަރުކާރު ގެނައީ އެތައް ބައެއްގެ މަސައްކަތުންކަން ރައީސް ހަނދާން އެބަހުންނެވި ކަމަށް އަލީ ވަހީދު ވިދާޅުވި އެވެ. ކޯލިޝަން އެއްވެސް ޕާޓީއަކަށް ދެރަކޮށް ކަންތައް ނުކުރައްވާނެ ކަމަށް ރައީސް ގެންދަވަނީ ތަކުރާރުކޮށް ވިދާޅުވަމުންނެވެ.\n"އެއް ޕާޓީއަކުން ނޫން މި ސަރުކާރު ގެނައީ. އެކަން ހަނދާން ކުރަން ޖެހޭނެ." އެމްޑީޕީގެ ޗެއާޕާސަން ކަން ވެސް ކުރެއްވި އަލީ ވިދާޅުވި އެވެ.\nއިސްލާހީ މަސައްކަތުގައި ގާސިމް އުޅުއްވާތާ ގިނަ ދުވަސްތަކެއް ވެފައިވާ އިރު ކަމެއް ބޭނުންވީމައި އެމަނިކުފާނާ ކައިރިވެލާފައި އެކަމެއް ފުދުމުން ދެން ދޫކޮށްލާ ވިސްނުމުގެ ބައެއް ލީޑަރުން ދޫކޮށްލަން ޖެހޭ ކަމަށް ވެސް އަލީ މިއަދު ވިދާޅުވި އެވެ.\nކުރިއަށް އޮތް މަޖިލިސް އިންތިޚާބަށް އަލިއަޅުވާލައްވައި އަލީ ވިދާޅުވީ ވަޒީރު ކަމުގައި ހުންނަވަން ބޭނުންވަނީ މަޖިލީހަށް ޖަވާބުދާރީވާ ގޮތަށް ކަމަށާއި މީގެ ކުރިންވެސް މަޖިލީހުން ވަޒީރުން ޖަވާބުދާރީ ކުރުވާފައިވާ އިރު އޭގެ ރަނގަޅު ނަތީޖާ ފެންނިފައިވާ ކަމަށެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ސަރުކާރު ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް އަލީ ވަހީދު، ޓޫރިޒަމް މިނިސްޓަރު އިއްތިހާދުގެ ހަމަނުޖެހުން


ޢައްބާސީ ދައުލަތް | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޢައްބާސީ ދައުލަތް\nގާތްގަނޑަކަށް 6ގަރުނަށް ދެމިގެންދިޔަ ޢައްބާސީ ދައުލަތް ނިސްބަތްވަނީ ކީރިތި ރަސޫލާގެ ބޮޑުބޭބެފުޅުގެ ދަރިކަލުން ޢައްބާސް ބިން ޢަބުދުލް މުއްޠަލިބު އަށެވެ. ޢައްބާސީ ދަރިފަސްކޮޅަކީ ހާޝިމް ދަރިފަސްކޮޅަށް ނިސްބަތްވާ ދެވަނަ ދަރި ފަސްކޮޅެވެ. ފުރަތަމަ ދަރިފަސްކޮޅަކީ ''އަލަވިއްޔޫން'' ނުވަތަ އަލީގެ ފާނުގެ ފަރާތުން އުފެދިގެން އައި ދަރިފަސްކޮޅެވެ. ކީރިތި ރަސޫލާ ސުވަރުގެވަޑައިގަތުމަށް ފަހު އިސްލާމީ ޚިލާފަތު ރަސޫލާގެ އަހުލުވެރިން( އާއިލާ )ގެ އަތްމައްޗަށް ދޫކޮށްލުމަށް ހާޝިމްގެ ދަރިކޮޅުގެ މީހުން އެދުނެވެ.\nނަމަވެސް މުސްލިމުންގެ އަޣުލަބިއްޔަތު ލިބިގެންދިޔައީ އަބޫބަކުރުގެ ފާނު ޚަލީފާއަކަށް އިސްކުރެއްވުމަށެވެ.4ޚަލީފާ އިންގެ ވެރިކަން ނިމި އުމަވީ ދައުލަތް ވެރިކަން ކުރި ދުވަސްވަރު ވެސް ހާޝިމްގެ ދަރިކޮޅު މީހުންގެ ހިތުގައި އެމީހުންގެ ތެރެއިން ދައުލަތެއް އުފެއްދުމުގެ ޚިޔާލު ފިލައިގެނެއް ނުދެއެވެ. މިގޮތުން އިރާގުގެ ކޫފާގައި ސިއްރިޔާތުގައި ޢައްބާސީން އެމީހުންގެ ދައުލަތެއް ގާއިމްކުރުމުގެ މަސައްކަތް ފެށިއެވެ. ފާރިސްކަރައިގެ ރަށްތަކާއި ޚުރާސާން އަށް މިކަމަށް ވާގި ހޯދުމުގެ ގޮތުން މަންދޫބުން ފޮނުވުނެވެ. އެންމެ ފުރަތަމަ އަލީގެ ފާނުގެ ދަރިކޮޅުގެ މީހުންނަށް ޢައްބާސީން ކުރަން އުޅެނީ ކޮންކަމެއްކަން ނޭގުމަށްޓަކައި ކީރިތި ރަސޫލާގެ އާއިލާފުޅަށް ނިސްބަތްވާ މީހުނާއި އެއްބައިވުމަށް ގޮވާލެއްވިއެވެ. މިގޮތުން ހާޝިމް ދަރިފަސްކޮޅުގެ އެންމެން އަލީގެފާނުގެ ދައުލަތާއި އަދި ޢައްބާސީ ދައުލަތް އުފެއްދުމުގައި ބައިވެރި ވަޑައިގެންނެވިއެވެ.\nބުނެވޭގޮތުގައި ޢައްބާސީ ދައުލަތް އުފެދިގެން އައުމަށް ވަރަށްގިނަ ކަންތައްތަކެއް އެހީތެރިކަމެއްގެ ސިފައިގައި ހިގާފައި ވެއެވެ. ފުރަތަމަ ކަމަކީ ސިއްރިޔާތުގައި ދައުލަތް ހެދުމަށް ރާވައިފައިވާ ރޭވުން މޮޅުކަމެވެ. ދެވަނަ ކަމަކީ ދައުލަތް އުފެދުމަށް ގޮވާލުމަށް ޢައްބާސީ އިޚްތިޔާރު ކުރި ފަރާތްތައް ރަގަޅުވުމެވެ. އޭގެ ތެރޭގައި ޚުރާސާންގައި އެންމެ ފާހަގަވެ ފާޅުގައި އެކަމަށް ބާރު އަޅުއްވާ ހެއްދެވި އަބާ މުސްލިމް އަލްޚުރަސާނީ، އަދި ކޫފާގައި އެކަމަށް ވާގިދީ ބާރުއެޅުއްވި އަބާ ސަލްމާ އަލްޚިލާލު ފަދަ ބޭފުޅުން ފާހަގަ ކުރެވެއެވެ. އުމަވީ ދައުލަތުގައި ޢުމަރު ބިން ޢަބުދުލް ޢަޒީޒް ޚަލީފާއަކަށް ހުންނެވި ދުވަސްވަރު ޢައްބާސީން ދައުލަތެއް އުފެއްދުމަށް ގޮވާލިގޮވާލުމަށް އިތުރު ކުރިއެރުން ލިބިގެން ދިޔައެވެ. އެދުވަސްވަރު ހާޝިމްގެ ދަރިކޮޅުގެ މީހުންގެ މައްޗަށް އެއްވެސް ކަހަލަ ދެކޮޅުވެރިކަމެއް އުމަވީންގެ ކިބައިން ފެނިފައެއް ނުވެއެވެ.\nޢައްބާސީން ދައުލަތެއް ގާއިމްކުރުމަށް ކުރިއުއްމީދު މިގޮތަށް ދެމިއޮތުމަށްފަހު ހިޖުރައިން 129ވަނަ އަހަރުގެ ރަމަޟާން މަހުގެ 25ވީ ބުރާސްފަތި ވިލޭރޭ ޢައްބާސީން އެމީހުންގެ ކަޅުދިދަތައް އުފުލައި އުމަވީންގެ މައްޗަށް އިންގިލާބު އިޢުލާން ކުރިއެވެ. ޢައްބާސީންގެ ލަޝްކަރު ނިކުމެވަޑައިގަތީ އަބީ މުސްލިމުން އަލްޚުރަސާނީ އަދި ޤަޙްތަބާ ބިން ޝަބީބް އިސްވެ ތިއްބަވައިގެންނެވެ. އެއަށްފަހު އުމަވީންގެ ރަށްތަކާއި އަރައި ޢައްބާސީންގެ ބާރުގެ ދަށަށް އެރަށްތައް ގެންނެވި އެވެ. ޚުރާސާން އެއްކޮށް އަބީ މުސްލިމް އަލްޚުރަސާނީ އަޅުވެތިކުރި އިރު ކޫފާ ވަނީ ޤަޙްޠަބާ ބިން ޝަބީބް އަށް އަޅުވެތިކޮށްފައެވެ. ދުވަސްވަމުން ދިޔަވަރަކަށް އުމަވީންގެ ރަށްތައް ޢައްބާސީންގެ ބާރުގެ ދަށަށް ގެންނަމުން ދިޔައެވެ. އިރުމަތީގައި ވާ ކާބުލް އިން ފެށިގެން ހުޅަގަށް އައިސް ޤުރުޠުބާ އަދި އަޝްބީލިޔާ އަދި ޤުދުސް، ޚަލީލް، އަދި ރުހާ އެމީހުންގެ އަތްދަށަށް ގެންނެވިއެވެ.\nއުމަވީ ދައުލަތް ވެއްޓި ޢައްބާސީ ދައުލަތް ހަގީގީ ސިފައެއްގައި އުފެދިގެން އައީ ހިޖުރައިން 132ވަނަ އަހަރު ގައެވެ. އެއާއި އެކު ދައުލަތުގެ ބާނީ އައްސައްފާޙު ގެ ގޮތުގައި މަޝްހޫރުވެފައިވާ އަބިލް ޢައްބާސް ޢަބުދުﷲ ބިން މުޙައްމަދު އާއި އޭނާގެ އާއިލާ ކޫފާ އަށް ވަޑައިގެންނެވިއެވެ. ކޫފާގެ އިމާރާ އޭ ކިޔުނު ގަނޑުވަރުގައި އެކި ވެރިންނާއި ބޮޑުން އައްބާސީ ދައުލަތާއި ބައިއަތު ހިފި އެވެ. އެއަށްފަހު މީސްތަކުންނާއި މުޚާތަބު ކުރައްވައި ބައިއަތު ހިފުމަށް ގޮވާލި ހިނދު މީސްތަކުން ބައިއަތު ހިފިއެވެ. އުމަވީ ދައުލަތުން އެންމެ ފަހުން ވެރިކަން ކުރެއްވި މަރުވާން ބިން މުޙައްމަދު އައްބާސީ ދަރިކޮޅު މީހުން ގަތުލުރީ ހިޖުރައިން 132 ވަނަ އަހަރުގެ ޖުމާދިލް އާޚިރާ މަހުގެ ތެރޭގައެވެ.\nތާރީޚީ އިލްމުވެރިން ޢައްބާސީ ދައުލަތް މައިގަނޑު3ޒަމާނަކަށް ބަހާފައިވެއެވެ. އެއީ: (ކޮންމެ ޒަމާނެއްގެ ތަފްޞީލު ލިންކުގައި ވާނެ)\n1- ޢައްބާސީ ދައުލަތުގެ ފުރަތަމަ ޒަމާން: ހިޖުރައިން 132ން 232 އަށް ! މިއީ އެންމެ ބާރުގަދަ ނުވަތަ ރަން ދުވަސްވަރެވެ.\n2- ޢައްބާސީ ދައުލަތުގެ ދެވަނަ ޒަމާން: ހިޖުރައިން 232ން 590 އަށް! މިދުވަސްވަރު ޚަލީފާއިން އަތްދަށުން ވެރިކަން ގެއްލި އަސްކަރީ މީހުން ވެރިކަމަށް އިސްވި އެވެ.\n3- ޢައްބާސީ ދައުލަތުގެ ތިންވަނަ ޒަމާން: ހިޖުރައިން 590ން 656 އަށް! މިދުވަސްވަރު ދައުލަތުގެ ވެރިކަން އޮތީ ބަޣުދާދު އާއި ވަށައިގެންވާ ހިސާބުތަކުގައެވެ. އެހެން ބޮޑެތި ރަށްތަކުގައި ވެރިކަން ހިގަމުން އައީ ވަކި ފަރުދީ ނުވަތަ މިނިވަން ދައުލަތްތަކުންނެވެ.